އަތޮޅު ކައުންސިލްގެ 8 ވަނަ ޤުރްއާން މުބާރާތް ކާމިޔާބު ކަމާއެކު ނިމިއްޖެ | Secretariat of the Felidhuatholhu Atoll Council\nއަތޮޅު ކައުންސިލްގެ 8 ވަނަ ޤުރްއާން މުބާރާތް ކާމިޔާބު ކަމާއެކު ނިމިއްޖެ\nJuly 24th, 2019 އެޑްމިނިސްޓްރޭޓަރ\nމުބާރާތުގެ ގަދަ 10 އާއެކު ޝަރަފްވެރި މެހެމާނާއި ކައުންސިލްގެ ރައީސް\nއެހެން އަހަރުތަކަކޭ އެއްގޮތަށް މިއަހަރު އަތޮޅު ކައުންސިލްގެ 8 ވަނަ ގުރްޢާން މުބާރާތް ބޭއްވުނީ 19 ޖުލައި 2019 ވީ ހުކުރު ދުވަހު 8:00 ގައި ވ. އަތޮޅުމަދަރުސާގައެވެ. މުބާރާތް ފައްޓަވާދެއްވީ މުބާރާތުގެ އިސްފަނޑިޔާރު އަލްޤާރީ މުޙައްމަދު ޢަބުދުލްޙަމީދެވެ.. ޤުރްއާނުގެ ބަރަކާތުން މުބާރާތް ފައްޓަވާ ދެއްވުމަށްފަހު ފަނޑިޔާރުން ފަނޑިޔާރުކަން ކުރެއްވުވުމުގައި ގެންގުޅުއްވާނޭ ހަމަތައް ކިޔާދެއްވިއެވެ. އެއަށްފަހު މި މުބާރާތުގައި ބައިވެރިވި ދަރިވަރުންގެ ކިޔެވުންތަށް ކުރިއަށް ގެންދެވުނެވެ.ދެ ދަންފަޅިއަކަށް ބަހައިލައިގެން ގެންދެވުނު މުބާރާތުގެ ފުރަތަމަ ދަންފަޅި ނިމިފައިވަނީ 11:30 ގައެވެ.ދެވަނަ ދަންފަޅީގެ ކިޔެވުން ފެށިފައިވަނީ 14:00 ގައި އަތޮޅު މަދަރުސާގައެވެ. އަތޮޅު ކައުންސިލްގެ 8 ވަނަ ގުރްޢާން މުބާރަތުގައި ކިޔެވުމަށް ހަމަޖެހިފައިވާ ހުރިހާ ދަރިވަރުންގެ ކިޔެވުން ނިމިފައި ވާނީ 17.30ގައެވެ. އަތޮޅު ކައުންސިލްގެ 8 ވަނަ ގުރުޢާން މުބާރާތުގެ ނަތީޖާ ފާޅުކުރުން\nއަތޮޅު ކައުންސިލްގެ 8 ވަނަ ޤުރްއާން މުބާރާތް ނިމި ނަތީޖާ ފާޅުކުރުމާ އިނާމު ދިނުމުގެ ޖަލްސާ 20 ޖޫން 2018 ވާ ހޮނިހިރު ހެނދުނު 9.00ގައި ވ. އަތޮޅު މަދަރުސާގެ ހޯލުގައި ބޭއްވުނެވެ. ޖަލްސާ ތަޢާރަފުކޮށް ދެއްވީ އަތޮޅު ކައުންސިލް އިދާރާގެ ޑިރެކްޓަރ އަލްފާޟިލް ޢަބުދުލްމަޖީދު ޢަބުދުލްޣަނީއެވެ. މި ޖަލްސާ ޝަރަފުވެރިކޮށް ދެއްވީ އެޑިޔުކޭޟަން މިނިސްޓްރީގެ މާލޭ ޒޯނަށް ކަނޑައަޅާފައިވާ ކޯޑިނޭޓަރ އަލްފާޟިލް ޢަބުދުލްމުހައިމިނު ނަޞީރެވެ. އަލްފާޟިލް ޢަބުދުލްމުހައިމިނު ނަޞީރުގެ ވާހަކަފުޅުގައި ވ. އަތޮޅު ކައުންސިލުން ވޭތުވެދިޔަ 8 އަހަރުގައި މި މުބާރާތް މެދުކެނޑުމެއްނެތި ހިންގާފައިވާކަމީ ދަރިވަރުންގެ ކުރިއެރުމަށް ޚާއްޞަކޮށް ޤުރްއާނަށް ދެއްވާ އަހުމިއްޔަތު ކަންކަމަށާއި، އެހެންކަމުން މިއީ ވ. އަތޮޅު ކައުންސިލުން ހިންގަވާ ވަރަށްރަގަޅު މުބާރާތެއްކަމަށް ވިދާޅުވިއެވެ.\nއަތޮޅު ކައުންސިލްގެ ރައީސް އަލްފާޟިލް އިބްރާހިމް ނިޔާޒް ދެއްކެވި ވާހަކާގައި މިއަހަރުގެ މުބާރާތުގައި ގިނަ ގޮންޖެހުންތަކާ ކުރިމަތިލާންޖެހުނު ކަމަށާއި، ނަމަވެސް މުބާރާތް އެންމެފަހުން ނިމިގެން މިދިޔައީ ވަރަށްހިތްހަމަޖެހޭ ގޮތަށްކަމުގައި ވިދާޅުވިއެވެ. ކުރިއަށްއޮތް ބާއްވާގޮތް ތަފާތުކޮށްލަން ޖެހިދާނޭކަމަށް ވިދާޅުވިއެވެ. މި މުބާރާތަށް ކައުންސިލުން ވަރަށްބޮޑު ޚަރަދު ކުރެއްވި ކަމަށާއި، މިފަހަރުގެ ކުރިއަށްއޮތްއަހަރު މުބާރާތް އިތުރަށް ހަރުދަނާ ކުރައްވަން ބޭނުންފުޅުވާ ކަމަށާއި، މިފަހަރުގެ ހިތުންކިޔެވުމުގައި ބައެއް ޢުމުރުފުރާތަކުގެ ދަރިވަރުންނަށް ނުކިޔެވިވާކަމަށާއި، އެހެންކަމުން ހިތުންކިޔެވުމުގެ މުޤައްރަރަށް އެއްވެސް ބަދަލެއް ކުރިއަށްއޮތް އަހަރުގެ މުބާރާތަށް ނުގެންނަވާނޭކަމަށް ވިދާޅުވިއެވެ. އަތޮޅުކައުންސިލުން މި މުބާރާތް ބާއްވަން ނިންމެވި މަޤުޞަދު ވަރަށްރަގަޅަށް ޙާޞިލުވާކަމުގެ ހިތްހަމަޖެހުން މިފަހަރުގެ މުބާރާތުން ފެނިގެން ހިގައްޖެކަމަށް ވިދާޅުވިއެވެ. މިގޮތުން މުބާރާތުގައި ކިޔެވި ކުދިންގެ ނަތީޖާއަށް ބަލާއިރު ހުރިހާ އަހަރަކަށްވުރެ ރަގަނޅު މާކްސް ގިނަކުދިންގެ މަތިކަން އުފަލާއެކު ފާހަގަކުރައްވާކަމަށް ވިދާޅުވިއެވެ. ރައީސްގެ ވާހަކަކޮޅު ނިންމަވާލައްވަމުން އަންނަ އަހަރުގެ މުބާރާތް ބޭއްވުމުގައި ބަދަލެއް ގެންނަވަން ބޭނުންފުޅު ވާކަމަށާއި، އެހެންކަމުން މި ޖަލްސާގައި މުބާރާތް ބާއްވާނެ ރަށެއް އިޢުލާނު ނުކުރެއްވީ ކަމުގައި ވިދާޅުވިއެވެ.\nމި މުބާރާތުގެ މުޅި މުބާރާތުން 1 ވަނަ ދަރިވަރަކަށް ހޮވިފައިވަނީ 92 މާކްސް ހޯދައިގެން ވ.ކެޔޮދޫ ސްކޫލްގެ ދަރިވަރު ވ. ކެޔޮދޫ އައްސޭރި ޙުސައިން ސިމާޙު އިބްރާހީމެވެ.2ވަނަ ދަރިވަރަކީ 90 މާކްސް ހޯދައިގެން ވ. ކެޔޮދޫ ސްކޫލްގެ ދަރިވަރު ނަޙުޒާނު އަޙުމަދު ޙުސައިނެވެ.3ވަނަ ދަރިވަރަކީ 89 މާކްސް ހޯދައިގެން ވ. ކެޔޮދޫ މާފޮޅޭގޭ ޙުސައިން ޝާއިފް ޝަމީމެވެ.\nމުބާރާތައް އަތޮޅުކައުންސިލުން އަލަށް ގެންނެވި ބަދަލާއެކު ސްކޫލް ވަނަ ހޮވުމުގެ ބަދަލުގައި މުޅި މުބާރާތުގެ އެންމެގަދަ 10 ދަރިވަރުން ހޮވާގޮތަށް ހަމަޖައްސާފައިވުމާއެކު މިފަހަރުގެ މުބާރާތުގެ އެންމެގަދަ 10 ދަރިވަރުންވަނީ ހޮވިފައެވެ. މި ދަރިވަރުންގެ ލިސްޓް ތިރީގައި އެވަނީއެވެ. މުބާރާތުގެ ގަދަ 10 އަކަށް ހޮވުމަށް 70 މާކްސް ހޯދަންޖެހެއެވެ. މިގޮތުން މިޢަދަދަށް މާކްސް ހޯދައިގެން މިފަޚުރުވެރި މަޤާމަށް ހޮވުނު ދަރިވަރުންނަކީ:\n1- ކެޔޮދޫ ސްކޫލްގެ ދަރިވަރު ޙުސައިން ސިމާޙު އިބްރާހިމް /އައްސޭރި ވ. ކެޔޮދޫ\n2- ” ” ނަޙުޒާނު އަޙުމަދު ޙުސައިން /ވީނަސްސްޓަރ ވ. ކެޔޮދޫ\n3- ” ” ޙުސައިން ޝާއިފް ޝަމީމް / މާފޮޅޭގެ ވ. ކެޔޮދޫ\n4- ” ” ޔަޢީޝް މުޙައްމަދު ނަޢީމް / ފެހިވިލާ ވ. ކެޔޮދޫ\n5- ” ” ޢާއިޝަތު އަޒުހާ ޢަބުދުލްޤާދިރު/ އާގަރާގެ ވ. ފެލިދޫ\n6- ” ” ޙުސައިން ކިނާން އަޝްރަފު / މިނިވަންއައްސޭރި ވ. ކެޔޮދޫ\n7- ” ” ރަނާ ޙަސަން ޙުސައިން / ވީނަސްސްޓާރ ވ. ކެޔޮދޫ\n8- ” ” އާމިނަތު ޔަމާނީ / ބަހާރީ ވ. ކެޔޮދޫ\n9- ވ. އަތޮޅު AVCގެ ދަރިވަރު ސައުފާ މޫސާ / ލައިނޫފަރުމާގެ ވ. ކެޔޮދޫ\n10- ” މަދަރިސާގެ ދަރިވަރު ޔައީސް ޢަބުދުﷲ ޖަލީލް / ހުވަނދުމާގެ ވ. ފުލިދޫ\n« ޤުރްއާން މުބާރާތް 2019އިންތިޒާމްކުރުމާބެހޭގޮތުން އަތޮޅު ކައުންސިލުން ފުލިދޫގެ ކައުންސިލާއި އަތޮޅު މަދަރުސާއާއި މަޝްވަރާ ކޮށްފި\nވ. އަތޮޅު ސްޓޭޓް ގެސްޓް ހައުސް މަރާމާތު ކުރުމަށް4ފަރާތަކުން ބިޑްކޮށްފި »\nކައުންސިލްގެ އައު ދައުރު އައު އުއްމީދުތަކަކާއެކު\nއަލިފާނުގެ ހާދިސާއެއް ހިނގައިފިނަމަ ޙަރަކާތްތެރިވާ ފެލިދޫ ޓީމް އަތޮޅު ކައުންސިލާ ބައްދަލުކުރުން\nއެއްގަމު އުޅަނދުފަހަރު ދުއްވުމުގެ ލައިސަންސް ދޫކުރުމުގެ މަސައްކަތް\nރީތި ވ. އަތޮޅު


Bodu molheh hoadhi namaves thasheege vaahka ah Klopp dhekolhu\nބޮޑު މޮޅެއް ހޯދި ނަމަވެސް ތަށީގެ ވާހަކައަށް ކްލޮޕް ދެކޮޅު\nރޭގެ މެޗުގައި ހެޓްރިކު ހެދި ފިރުމީނޯ (ކ) ---\nވާދަވެރި އާސެނަލްގެ މައްޗަށް، 5-1 ގެ ތަފާތު ބޮޑު މޮޅެއް ހޯދައި، ތާވަލުގެ އެންމެ ކުރީގައި ނުވަ ޕޮއިންޓްގެ ލީޑެއް ލިވަޕޫލް ނެގި ނަމަވެސް، ލިވަޕޫލްއަކީ ލީގްގެ ތަށި އުފުލާނެ ފޭވަރިޓް ޓީމު ކަމަށް ވާހަކަ ދައްކަން އެޓީމުގެ ކޯޗް ޔާގަން ކްލޮޕް ދެކޮޅު ހަދައިފި އެވެ.\nއެންފީލްޑްގައި ރޮބާޓޯ ފިރިމީނޯ ހެޓްރިކް ހެދި މޮޅާއެކު، ލިވަޕޫލް ދެން ނިކުންނާނީ ވާދަވެރި ސިޓީއާ ދެކޮޅަށެވެ. ކޮންމެ ގޮތެއްވިޔަސް މި އަހަރު ލިވަޕޫލް ނިންމާލާނީ ތާވަލުގެ އެއް ވަނައިގަ އެވެ. ޕްރިމިއާ ލީގްގައި ވޭތުވެދިޔަ 10 ސީޒަންގައިވެސް، ލީގް ޗެމްޕިއަންކަން ހޯދާފައި ވަނީ ޑިސެމްބަރުގެ ފަހުން އެއް ވަނައިގައި އޮންނަ ޓީމެވެ.\n"ޑިސެމްބަރުގައި އަދި ޑިސެމްބަރު ނިމޭއިރުވެސް ކިތަންމެ ޕޮއިންޓަކާ އެކު ކުރީގައި އޮތް ނަމަވެސް އެއީ މުހިންމު ކަމެއް ނޫން," ރޭގެ މެޗަށް ފަހު ވާހަކަ ދައްކަމުން ކްލޮޕް ބުންޏެވެ. "ސީޒަންގައި އަހަރެމެންނަށް ޗެމްޕިއަންސް ލީގް ޖާގަ ހާސިލު ވެއްޖެއްޔާ އެއީ ވަރަށް ބޮޑު ކަމަކަށް ވާނެ، އެކަމަކު އަދިވެސް އަހަރެން ގަބޫލެއް ނުކުރަން އެކަންވެސް ހަސިލު ކުރެވުނު ކަމަކަށް."\nލިވަޕޫލްގެ އަނެއް ދެ ލަނޑު ކާމިޔާބު ކުރީ މުހައްމަދު ސަލާހް އާއި ސެޑިއޯ މާނެ އެވެ. މެޗުގައި ފުރަތަމަ ލީޑް ނެގީ އާސެނަލް އިންނެވެ. އެލެކް އިވޯބީ ތަނަވަސް ކޮށްދިން ފުރުސަތަކުން އެންސްލީ މެއިޓްލެންޑް ނައިލްސް އެވެ. ލިވަޕޫލަށް ރޭ ލިބުނު ދެ ވަނަ ޕެނަލްޓީ ސަލާހް ވަނީ ފިރުމީނޯ ހެޓްރިކް ހެދުމުގެ ގޮތުން ފުރުސަތު ދީފަ އެވެ. ކްލޮޕް ވަނީ ސަލާހް ދެއްކި މިސާލަށް ތައުރީފް ކޮށްފަ އެވެ.\n"ދެ ވަނަ ހާފުގައި އަހަރެމެންނަށް ޕެނަލްޓީ ލިބުނީމަ އަހަރެން ވަރަށް ގަޔާވި މޯ ސަލާހް އެ ޕެނަލްޓީ ޖަހަން ބޮބީ [ފިރުމީނޯ] އަށް ފުރުސަތު ދިނީމަ،" ކްލޮޕް ވާހަކަ ދެއްކި އެވެ. "އޭނާގެ ހެޓްރިކު ފުރިހަމަ ކުރަން، އެއީ މިހާތަނަށް އަހަންނަށް ފެނުނު އެންމެ ހިތްގައިމު އެއް މަންޒަރު."\nލިވަޕޫލް މެޗުގެ ކުރިން، ޓޮޓެންހަމް ވަނީ އާދޔާ ހިލާފް ގޮތަކަށް ވޯލްވާ ހެމްޓަން ވޮންޑާސް އަތުން ބަލިވެފަ އެވެ. ޓޮޓެންހަމްގެ ހޯމް ސްޓޭޑިއަންގައި ކުޅުނު ވޯލްވާ ކާމިޔާބު ކުރީ ފަހަތުން އަރައި ކާމިޔާބު ކުރި ލަނޑުތަކުން 3-1 ންނެވެ.\nއާސެނަލް ލިވަޕޫލް ޔާގެން ކްލޮޕް\nލިވަޕޫލް ކޮޅަށް ފަސޭހަ ދެ ގޯލު، ވެންގާ ހިތްހަމަނުޖެހިފައި


Raajjeyga ithuru5airport eh alhan bayakaa havaalu kuranee | Mihaaru\nޓޫރިޒަމް މިނިސްޓަރު ޒަމީރު ވާހަކަ ދައްކަވަނީ - ފޮޓޯ: ނިޝާން އަލީ/ މިހާރު\nރާއްޖޭގައި އިތުރު ފަސް އެއާޕޯޓެއް އަޅަން ބަޔަކާ ހަވާލުކުރަނީ\n19 އެޕްރީލް 2017 - 12:49 29 comments\nރާއްޖެ އިން ބޭރުގައި ތިއްބަވާ ދިވެހި ސަފީރުންގެ މަހާސިންތާ ފަށަން ހޮޓެލް ޖެންގައި އޮތް ރަސްމިއްޔާތުގައި ޒަމީރު ވިދާޅުވީ ރާއްޖޭގެ އެކި ރަށްރަށުގައި ޑޮމެސްޓިކް އެއާޕޯޓުތައް ހުޅުވުމަކީ ރައީސް ޔާމީންގެ މުހިންމު މަގްސަދުތަކުގެ ތެރޭގައި ހިމެނޭ ކަމެއް ކަމަށެވެ.\n"މުޅިން އަލަށް ފަސް އެއާޕޯޓު ތަރައްގީ ކުރަން އެގްރީމަންޓްގައި ވަނީ ސޮއިކުރެވިފައި. އިތުރު ފަސް އެއާޕޯޓެއް ތަރައްގީ ކުރަން ވަރަށް އަވަހަށް އެގްރީމަންޓްގައި ސޮއިކުރެވޭނެ،" ޒަމީރު ވިދާޅުވި އެވެ.\nނަމަވެސް މުޅިން އަލަށް ސޮއިކުރަން އުޅެނީ ކޮން ސަރަހައްދުތަކަކަށް ނިސްބަތްވާ އެއާޕޯޓްތަކެއް ކަމެއް އޭނާ ވިދާޅެއް ނުވެ އެވެ.\nސަރުކާރުން ވަނީ ހދ. ކުޅުދުއްފުއްޓާއި ށ. ފުނަދު އާއި ފ. ނިލަންދު އާއި ގދ. މާވަރުލު އަދި ގދ. ފަރެސްމާތޮޑާގައި ޑޮމެސްޓިކް އެއާޕޯޓުތައް އަޅަން މެލޭޝިއާގެ ގްރިފޮން އެނާޖީ ކޯޕަރޭޝަނާ ހަވާލުކޮށްފަ އެވެ. ސަރުކާރުން ބުނި ގޮތުގައި އެ އެއާޕޯޓުތައް އަޅަން 57.7 މިލިއަން ޑޮލަރު ހޭދަކުރެ އެވެ.\nސަފީރުންގެ މަހާސިންތާ ފެށުމަށް ބޭއްވި ބައްދަލުވުން: މި ބައްދަލުވުމުގައި ބޭރުގައި ތިއްބަވާ ދިވެހި ސަފީރުން ބައިވެރިވެވަޑައިގެންނެވި. - ފޮޓޯ: ނިޝާން އަލީ/ މިހާރު\n5 rashehgai airport hadhan Malaysia bayakaa havaalukoffi | Mihaaru\nޒަމީރު ވިދާޅުވީ މިއީ ރާއްޖެ އަންނަ ޓޫރިސްޓުން އިތުރު ކުރަން ކުރާ މަސައްކަތެއް ކަމަށެވެ. މިއީ ރައީސް ޔާމީންގެ ދުރުވިސްނުމާއި ރައްޔިތުންނަށް ފާގަތި ކުރިއެރުމެއް ހޯދައި ދިނުމަށް ފާޅުކަން ބޮޑު ގޮތެއްގައި ރަމްޒުކޮށްދޭ ވަރުގަދަ ހެއްކެއް ކަމަށް ވެސް އޭނާ ވިދާޅުވި އެވެ.\nޒަމީރު ވިދާޅުވީ ރާއްޖޭގެ ޓޫރިޒަމް އިޝްތިހާރު ކުރަން ކުރަމުން އަންނަ މަސައްކަތް އިތުރަށް ހަރުދަނާކޮށް ޓޫރިސްޓުން އަންނަ އަދަދު އިތުރު ކުރަން ސަރުކާރުން ކެނޑިނޭޅި މަސައްކަތް ކުރާ ކަމަށެވެ. އަދި ރައީސް ޔާމީންގެ ސިޔާސަތުތައް ހާސިލްކުރަން ކުރެވެން ހުރި ހުރިހާ ކަމެއް ކުރަން ފަސް ނުޖެހޭނެ ކަމަށް ވެސް ވިދާޅުވި އެވެ.\n"ދުނިޔޭގައި ރާއްޖެ މަޝްހޫރުވެފައި ވަނީ ޓޫރިޒަމްގެ އެންމެ މަތީ ފެންވަރުގެ ގައުމެއްގެ ގޮތުގައި. ވޭތުވެދިޔަ 44 އަހަރު ތެރޭ ޓޫރިޒަމް ދެމިއޮތީ ޒަމާނުއްސުރެ ގެންގުޅޭ ވަން އައިލެންޑް، ވަން ރިސޯޓު ކޮންސެޕްޓްގެ ސަބަބުން. މިއީ ދުނިޔޭގެ އެހެން ގައުމުތަކުން މަދުން ނޫނީ ނުފެންނަ ކޮންސެޕްޓެއް،" ރައީސް ޔާމީން ބައިވެރިވެވަޑައިގެންނެވި ޖަލްސާގައި ޒަމީރު ވިދާޅުވި އެވެ.\nރާއްޖޭގެ އެކި ރަށްރަށުގައި ގެސްޓްހައުސްތައް ހިންގަމުން އަންނަ ކަން ފާހަގަކުރައްވާ އޭނާ ވިދާޅުވީ އައްޑޫގައި އިންވެސްޓްމަންޓްތައް ފުޅާކުރަން ފޯރަމެއް ބާއްވަން މަސައްކަތް ކުރަމުން އަންނަ ކަމަށެވެ.\nފޮރިން މިނިސްޓަރު ޑރ. މުހައްމަދު އާސިމް ވިދާޅުވީ ރާއްޖެ އިން ބޮޑެތި ކާމިޔާބީތަކެއް ހޯދާފައިވީ ނަމަވެސް، ދިވެހިން ދެކެމުން އަންނަ ހުވަފެންތައް ހަގީގަތަށް ހަދަން ބޭރުން ލިބެން ހުރި ފުރުސަތުތައް އިތުރު ކުރަން މަސައްކަތް ކުރަން ޖެހޭ ކަމަށެވެ. އަދި ހާރިޖީ ސިޔާސަތުގެ ލަނޑުދަނޑިތައް ހާސިލްކުރަން އެއް އަމާޒަކަށް މަސައްކަތް ކުރަން ޖެހޭ ކަމަށް ވެސް ވިދާޅުވި އެވެ.\nއާސިމް ވިދާޅުވި ގޮތުގައި މި މަހާސިންތާގެ ބޭނުމަކީ ސަފީރުން ކުރައްވާ މަސައްކަތަށް އިތުރު ހިތްވަރެއް ހޯދައި ދިނުމެވެ.\nއދ.ގެ ހިއުމަން ރައިޓްސް ކައުންސިލްގައި ރާއްޖޭން ދެ ދައުރު ފުރިހަމަކޮށް، އިތުރު ދައުރަކަށް ކުރިމަތިލާން ނިންމާފައިވާ ކަމަށް ފޮރިން މިނިސްޓަރު ވަނީ ވިދާޅުވެފަ އެވެ. އަދި އދ.ގެ ސެކިއުރިޓީ ކައުންސިލް ގޮނޑިއަކަށް ކުރިމަތިލާން ނިންމެވިކަން ވެސް މިނިސްޓަރު އިއުލާން ކުރެއްވި އެވެ.\nއިތުރު ލިޔުންތައް ޓޫރިސްޓުން ޓޫރިޒަމް އެއާޕޯޓް އިންވެސްޓްމެންޓް މޯލްޑިވްސް ލޯކަލް ޓޫރިޒަމް ޓޫރިޒަމް ޕްރޮމޯޝަން ސަރަހައްދީ އެއާޕޯޓްތައް ކުރީގެ މިނިސްޓަރު މޫސާ ޒަމީރު


ބަރުދަން ލުއިކުރަން ކުރި އުއްމީދީ ދަތުރު ބޮޑު މައްސަލަ ގަނޑަކަށް!\nއީމާންގެ އިންޑިއާ ދަތުރު\nޑޮކްޓަރުން ބުނަނީ އާއިލާއިން ހަދަނީ ދޮގު ކަމަށް\nއާއިލާއިން ބުނަނީ ބަރުދަން ލުއިވި ކަމަށް ބުނެ ޑޮކްޓަރުން ހަދަނީ ދޮގު ކަމަށް\n1 މެއި 2017 | ހޯމަ 04:18\nއީމާން އަހުމަދު - ދުނިޔޭގައި ހުރި އެންމެ ފަލަ އަންހެން މީހާ ބަރުދަން ލުއިކުރުމުގެ އޮޕަރޭޝަނަށް ފަހު\nދުނިޔޭގެ އެންމެ ފަލަ އަންހެން މީހާގެ ގޮތުގައި ބެލޭ، އުމުރުން 36 އަހަރުގެ މިސްރުގެ ރައްޔިތެއް ކަމުގައިވާ އީމާން އަހްމަދު، އޭނާގެ ބަރުދަން ލުއި ކުރުމަށް އިންޑިއާއަށް ކުރި ދަތުރަކީ، މީޑިއާގެ ސަމާލުކަން ވަރަށް ބޮޑަށް ލިބިގެން ދިޔަ ދަތުރެކެވެ.\nހަށިގަނޑުގެ ބަރުދަނުގެ ސަބަބުން ގެއިން ބޭރަށް ނުނިކުމެ 25 އަހަރު އޮތުމަށްފަހު އީމާން އިންޑިއާއަށް ގެންދިޔައީ އެތައް ތައްޔާރީތަކެއް އެތައް ބަޔެއްގެ މަސައްކަތުން ކޮށްގެންނެވެ.\nފަރުވާ ފެށިގެން ދިއުމާއެކު އިވެން ފެށީ، އީމާންގެ ބަރުދަން ލުއި ވަމުންދާ ވާހަކައާއި އޭނާގެ ސިއްހަތު ރަނގަޅުވަމުން އަންނަ ކަމުގެ ވާހަކަ ތަކެވެ. އީމާން އަށް ފަރުވާ ކުރަމުން ދިޔަ ޑޮކްޓަރުން ފެންނަމުން ދިޔައީ އޭނާގެ ހޮސްޕިޓަލް އެނދުގެ ކައިރީގައި ހިނިތުންވެފައި ތިއްބައެވެ.\nކަންކަން ރަނގަޅަށް ކުރިއަށްދާ ކަމަށް ގިނަ ބަޔަކަށް އުއްމީދު ކުރެވިފައި އޮއްވާ، މަންޒަރު އެހެން ގޮތަކަށް ބަދަލު ވެގެން ދިޔައީ އީމާންގެ ދައްތަ ޝައިމާ ޑޮކްޓަރުންނާ އަމާޒުކޮށް ފޮނުވާލި ރުޅިވެރި ބަސްތަކަކުންނެވެ.\nއީމާނަށް ފަރުވާ ކުރަމުން ގެންދާ މުމްބާއީގެ ސައިފީ ހޮސްޕިޓަލުގެ ޑޮކްޓަރުން އީމާންގެ ބަރުދަން ލުއިވަމުންދާ ކަމަށް ބުނެ ހަދަމުންދަނީ ހުސް ދޮގު ކަމަށާއި، އީމާންގެ ބަރުދަން ޑޮކްޓަރުން އެ ބުނާ މިންވަރަށް ލުއި ނުވާ ކަމަށާއި، އޭގެ ބަދަލުގައި އީމާންގެ ހާލު ވަރަށް ދެރަކަމަށް ކިޔައިދީ ސޯޝަލް މީޑިއާގައި ޝައިމާ ހާމަކުރި ކުރު ވީޑިއޯ އަކާ ގުޅިގެން، އީމާންގެ ފަރުވާގެ ތެރޭގައި ބޮޑު ކޮޅިގަނޑެއް އުފެދިގެން ދިޔައީއެވެ.\nޝައިމާ ތުހުމަތު ކުރަނީ އީމާން ހޮސްޕިޓަލަށް ގެންދިޔަ ފަހުން ސްޓްރޯކެއްވެސް ޖެހުނު ކަމަށެވެ.\nހޮސްޕިޓަލުގެ ޑޮކްޓަރުން ހަދަނީ ދޮގުކަމަށް ބުނެ ޝައިމާ ހުސްވި ހަފްތާގެ އަންގާރަ ދުވަހު ބީބީސީއަށް ވެސް ވަނީ އިންޓަވިއުއެއް ދީފައެވެ.\nމިވާހަކަތަކައް ހޮސްޕިޓަލުން ވަނީ ރުޅިވެރިކަމާއެކު ހޫނު ރައްދެއް ދީ ޝައިމާ ހަދަނީ ދޮގު ކަމަށް ބުނެފައެވެ.\nޝައިމާ ބީބީސީގައި ވާހަކަ ދައްކަމުން ބުނެފައިވަނީ، އީމާންގެ ބަރުދަން ލުއި ކުރަން ހޮސްޕިޓަލުގައި އޮޕަރޭޝަނެއް ކުރި އިރު، އެ އޮޕަރޭޝަންގެ ސަބަބުން އީމާންގެ ބަރުދަނަށް އެއްވެސް ލުއިކަމެއް އައި ކަމުގެ ހެއްކެއް، އީމާން އަށް ފަރުވާ ދިނުމުގައި އިސްކޮށް ހަރަކާތްތެރިވާ ޑރ. މުފައްޒަލް ލަކްޑަވާލާއަށް ދެއްކިފައި ނުވާ ކަމަށެވެ.\nޝައިމާ ބުނީ އީމާންގެ ހަށިގަނޑުގައި އޮކްސިޖަން ހުންނަން ޖެހޭ މިންވަރަށް އޮކްސިޖަން ނުހުންނާތީ ނޭފަތައް އޮކްސިޖަން ހޮޅިއެއް އަބަދު ގުޅާފައި ހުންނަ ކަމަށާއި، އޭނާއަށް އަމިއްލަ އަނގައިން ކައި ބޮއިވެސް ނުހެދޭ ކަމަށެވެ.\nހޮސްޕިޓަލުގެ ތަރުޖަމާނު އެ ވާހަކަތައް ދޮގު ކުރަމުން ބީބީސީގައި ބުނެފައިވަނީ، އެންމެ ފަހުން ކިރި އިރު އީމާންގެ ހަށިގަނޑުގައި ހުރީ 172 ކިލޯ ކަމަށެވެ. އީމާން ހޮސްޕިޓަލަށް ގެނައި އިރު އޭނާގެ ބަރުދަނުގައި 500 ކިލޯ ހުރި ކަމަށް ރިޕޯޓުތަކުގައި ވެއެވެ.\nޝައިމާ ހާމަކުރި ވީޑިއޯގައި ހޮސްޕިޓަލަށް ފާޑު ކިޔަމުން ބުނެފައިވަނީ، މިފަދަ ސީރިއަސް ކޭސް އަކަށް ބޭނުންވާ ވަސީލަތްތައްވެސް އެ ހޮސްޕިޓަލުގައި ނެތް ކަމަށާއި، މިއީ ދެއްކުމުގެ ގޮތުން ހޮސްޕިޓަލުން ކުރިއަށް ގެންދާ ޕްރޮޕަގެންޑާއެއް ކަމުގައެވެ.\nޝައިމާ ބުނީ އީމާންގެ ސިޓީ ސްކޭން ހަދަން އެދުމުން، ހުޅުވިފައި ހުންނަ ވައްތަރުގެ ސީޓީ ސްކޭން މެޝިން މުމްބާއީގައި ނުހުންނަ ކަމަށް ހޮސްޕިޓަލުން ބުނި ކަމަށެވެ. އެކަމަކު އެއީވެސް ދޮގެއް ކަމަށެވެ. ޝައިމާ މިހެން ބުނި އިރު ޑޮކްޓަރުން ހާމަކޮށްފައި އޮތީ، ސީޓީ ސްކޭން ހެދުން ކުޑަކޮށް މަޑު ޖައްސާލީ، އީމާންގެ ބަރުދަން ލުއި ވުމުން މެޝިނަށް ފިޓު ކުރަން ފަސޭހަވާނެއަތީ ކަމަށެވެ.\nއީމާންގެ ބަރުދަން ލުއި ކުރުމުގެ ފަރުވާއަށް އިންޑިއާގެ މުމްބާއީއަށް އޭނާ ގެނައީ މި އަހަރުގެ ޖަނަވަރީ މަހުގެ ތެރޭގައެވެ. މާޗު މަހުގެ ތެރޭގައި ޑޮކްޓަރުންގެ ޓީމަކުން ވަނީ ބަރުދަން ލުއި ކުރުމަށް އީމާން އޮޕަރޭޝަން ކޮށްފައެވެ.\nހޮސްޕިޓަލުން ބުނެފައިވަނީ، އޮޕަރޭޝަންގެ ފަހުން ފުރޮޅުލީ ގޮނޑިއަށް އިމާން ފިޓު ކުރެވޭ ކަމަށާއި، ކުރިއަށް ވުރެ ގިނަ އިރު އިށީނދެވެސް އިނދެވޭ ކަމަށެވެ.\nސައިފީ ހޮސްޕިޓަލުން ބުނަނީ، ޝައިމާގެ މި އަމަލަކީ، ފަރުވާގެ މުއްދަތު ދިގު ކުރުމަށް އޭނާ ހެދި އުކުޅެއް ކަމަށެވެ. އެއީ މިސްރުގެ އެއްވެސް ހޮސްޕިޓަލަކުން ހިލޭ ފަރުވާ ނުކޮށްދޭނެކަން އޭނާއަށް އެނގޭތީ ހިލޭ ލިބެމުންދާ ފަރުވާގެ މުއްދަތު ދިގު ކުރުމަށް ދެއްކި ވާހަކަތަކެއް ކަމަށެވެ.\nހޮސްޕިޓަލުން ބުނީ އީމާން މުމްބާއީއަށް ގެނައުމަށާއި، އޮޕަރޭޝަނަށާއި، ހޮސްޕިޓަލުގެ ފަރުވާއަށް ދެ ކުރޯޑު އިންޑިއަން ރުޕީސް ހޮސްޕިޓަލުން ޚަރަދު ކޮށްފައިވާ ކަމަށާއި، އާއިލާއިން މިކަމަށް އެންމެ ލާރިއެއްވެސް ޚަރަދު ކުރަން ނުޖެހޭ ކަމަށެވެ.\nޝައިމާ ބުނީ، އޭޕްރީލް މަހުގެ 14 ވަނަ ދުވަހު އޭނާ ކަންކަމުގެ ހަގީގަތް ކިޔައިދީ، ވީޑިއޯ ހެދިއިރު ހޮސްޕިޓަލުގެ ޑޮކްޓަރަކުވެސް ނަރުހަކުވެސް އީމާންގެ ހާލު ބަލާލަންވެސް ނާންނަ ކަމަށާއި، މިހާރު އޭނާ ހުރީ އެއްވެސް އެހީތެރިކަމެއް ނުލިބި އެކަނިވެރިވެފައި ކަމަށެވެ. އަދި އުއްމީދު ކުރަނީ ސަލާމަތުން އަވަހަށް އެނބުރި ގައުމަށް ދިއުމަށް ކަމަށްވެސް އޭނާ ބުނެފައިވެއެވެ.\nޑޮކްޓަރުން ބުނަނީ، އީމާންގެ އާއިލާއިން ބޭނުންވަނީ އޭނާ ހިންގުވަން ކަމަށާއި، އެކަމަކު އެކަމެއް މި ވަގުތަކަށް ނުކުރެވޭނެ ކަމަށެވެ.\nހިންދުސްތާން ޓައިމްސްއަށް މި މައްސަލައާ ގުޅޭ ގޮތުން ހޮސްޕިޓަލުގެ ޑޮކްޓަރަކު ކިޔައިދިން ގޮތުގައި އީމާންއަށް އައިލާ މީހުން ގަދަކަމުން ގެންދަނީ ކާން ދެމުންނެވެ. އަކަމުގެ ސަބަބުން އިރު އިރުކޮޅުން ކޮށިއަރާ މައްސަލަ ދިމާވާ ކަމަށާއި، މިވަގުތައް އޭނާއަށް ކާންދެވޭނީ ހަމައެކަނި ހޮޅީގެ ޒަރީއާއިން ކަމަށް ބުންޏަސް އެކަން އާއިލާއަށް ގަބޫލު ނުކުރެވޭ ކަމަށެވެ.\nހޮސްޕިޓަލުގެ ސީއީއޯ މިހިނގައިދިޔަ ހަމަނުޖެހުމާ ބެހޭ ގޮތުން ހިންދުސްތާން ޓައިމްސްއަށް ދިން އިންޓަވިއުއެއްގައި ބުނެފައިވަނީ، އީމާންގެ ދައްތަ ދެއްކި ހަގީގަތެއް ނެތް ވާހަކަ ތަކުގެ ސަބަބުން ހިތްހަމަ ނުޖެހުނު ނަމަވެސް ބަލިމީހާއަށް ހޮސްޕިޓަލުން ދޭންޖެހޭ ފަރުވާ ދިނުމަށް އެކަމުގެ ސަބަބުން އަސަރެއް ނުކުރާނެ ކަމަށެވެ. އޭނާ ބުނީ ހުސްވި އަހަރުގެ ޑިސެމްބަރު މަހުން ފެށިގެން އީމާން މުމްބާއީ އަށް ގެނައުމަށް އެތައް ޑޮކްޓަރުންނާއި، ނަރުހުންނާއި، ދުނިޔޭގެ އެތައް މިތަނުން ތަޖުރިބާކާރުން ބުރަ މަސައްކަތްތަކެއް ކުރި ކަމަށެވެ.


Higaairu badibadi lahvamun higun hudhdhatha.?\n19 އޭޕްރީލް 2019\nމަގުމަށްޗަށް ނުކުމެ ހިގާއިރު ގޮތްގޮތަށް ބަނޑިބަނޑި ލައްވަމުން ހިގުން ހުއްދަތަ.؟\nރޯމާ ދުވާލު، ފަތާ ޓްރެކްގެ ގާތައް މަތީގައި ދެމީހަކު ބަދުއަހުލާގީ އަމަލު ހިންގައިފި\nއިސްލާމް ދީން އަބަދުވެސް އަންހެނުންނާއި ފިރިހެނުންނަށް ބާރުއަޅާ އަންގާފައިވަނީ ރީތި އަޚްލާގެއްގެމަތީގައި މަޑުމޮޅިކަމާއި، ތެދުވެރިކަމައި އަމަނާތްތެރިކަމާއި، އިއްފަތްތެރިކަމާއި އެކު އުޅުމަށެވެ. ފަހަރެއްގައިވެސް މީހުންގެ ހިތްތަކުގައި ޝަހުވަތްތެރި ކަމުގެ ރާޅުބާނީ އުފައްދަމުން، ފާޙިޝް ޢަމަލުތަކަށް މަގުފަހު ކުރަމުން، މީހުންގެ ހިތްތައް ކިލަނބު ކުރަމުން ދިޔުމެއް ނޫނެވެ. ނަމަވެސް މި ޒަމާނުގައި ވަރަށް ގިނަފަހަރަށް ބައެއްކުދިން ހައިރާންވެ، ހަތަރު އަނގޮޅި ކަންމަތީގައި ދާނެ ކޮޅެއް ނޭނގިފައި ހުއްޓި ހުންނަ ތަންފެނެއެވެ.\nދީން އޭނާއަށް އަމުރު ކުރަނީ، ޢިއްފަތްތެރި ވުމަށާއި، ހިލޭފިރިހެނުންނަށް ޒީނަތްތެރިކަން ފާޅު ނުކުރުމަށެވެ. ނަމަވެސް އޭނާގެ އަންހެންވަންތަކަމާއި، މުޖްތަމަޢަށް ވަދެފައިވާ އާދަކާދަތައް މަޖްބޫރު ކުރުވަނީ، ޒީނަތްތެރިވުމަށާއި ފަރިކަން ދެއްކުމަށެވެ. ދީން އަންގަނީ ހިލޭ ފިރިހެނުންނާއި ވަކިން އެކަހެރިވެ ނުއުޅުމަށެވެ.\nނަމަވެސް ދިރިއުޅުން މަޖްބޫރު ކުރުވަނީ، ފިރިހެނުން ތިބޭ ތަންތަނަށް ގޮސް އެ މީހުންނާއި ވާހަކަ ދައްކައި ހެދުމަށެވެ. އަދި އަމިއްލަ ނުވަތަ މުޖްތަމަޢްގެ އެކި ކަންކަމުގައި، ޙަރަކާތްތެރިވެ، މީހުންގެތެރެއަށް ނިކުމެ އުޅުމަކީ، ދީނުގައި ހުއްދަ ކަންކަމެވެ. ރަސޫލު ޒަމާނުގައި މީހުން ބާޒާރުގައި ގަނެވިއްކަންވެސް އުޅުނެވެ. ހަނގުރާމައިގައި އެހިތެރިވެ ދީވެސް އުޅުނެވެ. މިސްކިތަށް ނަމާދަށްވެސް ދެއެވެ. މުޖްތަމަޢްގެ ކަންކަމުގައި ބައިވެރިވިއެވެ.\nނަމަވެސް މަގުމައްޗަށް ނިކުމެ އުޅޭއިރު، މީހުންގެ ސަމާލުކަން ދަމައިގަންނަން ގޮތްގޮތަށް ބަނޑިބަނޑި ލައްވަމުން، ހަށިގަނޑުގެ ވަނާތައް ފާޅު ކުރަމުން ހިނގުމަކީ ފަހަރެއްގައިވެސް ހުއްދަކަމެއް ނޫނެވެ. ހިނގަން ވާނީ ތިމާއަކީ ޝަރަފްވެރި، އިޙްތިރާމް ކުރެވޭ ދީންވެރި މީހެއްކަން ދޭހަވާފަދަ ގޮތަކަށެވެ. ބުރުގާ އެޅިއަސް ބަނޑިބަނޑި ލައްވަމުން ހިނގާނަމަ، ބޮލުގައި އޮތް ބުރުގާގެ ބޭނުމެއް ނެތެވެ. ތިމާއަށްވެސް އަދި މުޖްތަމަޢަށްވެސް ބުރުގާ އެޅުމަކުން ވާ ފައިދާއެއް ނެތެވެ.


REPORT: Keeper Imran Ge Qaumy Hidhumaiy: Mulhi Qaumu Fahuruveri Vaane Hidhumaiy Thakeh - Vaguthu\n9 މަސް ކުރިން ( ނޮވެމްބަރު 28, 2020 )\nރާއްޖޭގެ ތާރީހީ ފަތްފުއްތަކަށް ބަލާލައިފި ނަމަ މި ކުޑަކުޑަ ދީބު ލޯބިވާ، މި ދީބަށްޓަކާ ފުރާނަދިނުމަށް ތައްޔާރަށް ތިބި އެތައް ފަހުލަވާނުންނެއް ފެނިގެންދާނެއެވެ. ކަނޑި ބަޑީގެ ހަމަލާތަކުން ގައުމު ދިފާއުކުރުމަށް ފުރާނަ ގުރުބާންކުރި އެތައް އަބްޠާލުންނެއް ތިބިކަން ރާއްޖޭގެ މުއްސަނދި ތާރީހުން ހެކިދޭނެއެވެ. މިފަދަ އަބްޠާލުންގެ ފުށުން އިބްރަތް ލިބިގަނެ މިދީބު ކުރިއަށްއޮތް ޖީލުތަކަށް ފޯރުކޮށްދިނުމަށް ހިންމަތާއި މިންނަތާއެކު އަތުކުރި އޮޅާލައިގެން ތިބި އެތައް ބަޔަކު މިއަދުވެސް ފެންނަން ތިބުން މިއީ ގައުމުދެކެ ލޯބިވާ ދަރިއެއްގެ ހައިސިއްޔަތުން ނުހަނު ހިނިތުންވެ އުފާކުރާ ކަމެކެވެ.\n"އަހަރެންގެ މޭ ގައުމަށް ޓަކާ، އައްޑަނަ އަކަށް ދިއްކޮށްލުމީ، ފަހުނޭވަޔަށް ދަންދެން މޮޓޯ، ކަމުގައި ހިޔާރު ކުރާނަމޭ" ބުނެ އެކިގޮތްގޮތުން ގައުމުގެ ދިފާއުގައި، ގައުމަށް ޓަކާ، ގައުމުގެ ޝަރަފަށް ޓަކާ ގުރުބާންވި އަދި ގުރުބާންވާން ތައްޔާރަށް ތިބި އެތައް ބަޔަކު މިއަދުވެސް އަޅުގަނޑުމެންގެ މިލޮބުވެތި ވަތަނުގައި އެބަތިއްބެވެ.\nކަނޑި، ބަޑިން ނޫނަސް ގައުމުގެ ފަހުރަށް ޓަކާ ބާރު އެތައް ހަމަލާއެއްގެ ކުރިމައްޗަށް ސާބިތުކަމާއިއެކު މޭ ދިއްކޮށްލުމަކީވެސް ގައުމަށް ޓަކާ ކުރެވޭ މަތިވެރި ޖިހާދަކަށްމެ ނޫނީ ނުވާނެއެވެ. މިފަދައިން އެންމެ ފާހަގަކޮށްލެވޭނެ އެއްފަރާތަކީ 17 އަހަރުވަންދެން ރާއްޖޭގެ ގައުމީ ޓީމުގެ ގޯލް ބަލަހައްޓަމުން ގެންދިޔަ ގައުމުގެ "އައްޑަނަ"ގެ ގޮތުކައި ދިވެހި ކޮންމެ ދަރިއެއްގެ ހިތުންވެސް ޖާގަހޯދާފައިވާ، ޖެހިލުންކުޑަ، ކެރޭ، ލާމަސީލު އިމްރާން މުހަންމަދު (އިންމަ) އެވެ.\nއިތުރު ތަޢާރަފަކަށް ބޭނުންނުވާ ގައުމުގެ އައްޑަނަ، އިމްރާން މުހަންމަދު\n18 ނޮވެމްބަރު 1980 ވަނަ އަހަރު މަހިބަދޫއަށް އުފަން އިމްރާން މުހަންމަދަކީ ދިވެހި ކޮންމެ ފަރުދަކުވެސް އެފަރާތަކަށްޓަކައި ތާ އަބަދަށް ޝުކުރުވެރިވާ، އަބަދަށްމެ ފަހުރުވެރިވާ ދިވެހި ދަރިއެކެވެ. ރަނގަޅު އަހުލާގެއްގެ، ހުލްގު ހެޔޮ، އެކުވެރިންނާއި އެކުގައި އެއްޓީމަކަށް ކުޅެފައިވާ ކުޅުންތެރިން ސިފަކޮށްދޭ ގޮތުގައި ސަކަ މިޒާޖެއްގެ ގައުމުދެކެ ނުހަނު ލޯބިވާ މިޖީލުގެ ގައުމީ އައްޑަނައެވެ.\nދިވެހި ގައުމީ ފުޓުބޯޅަ ޓީމުގެ ގޯލް ބެލެހެއްޓުމުގައި އެފަދަ ދެވަނައެއް ނެތް މުޅި ދިވެހި ގައުމުވެސް މިމަގާމަށް އެންމެ ފުރިހަމައަށް އިތުބާރުކުރާ ފަރާތަކަށް އިމްރާން ވުމަކީ އޭނާގެ ޒިންމާ އަދާކުރުމުގައި ކުޑަވެސް އުނިކަމެއް ނެތްކަމުގެ ހެއްކެކެވެ.\nއިމްރާންގެ ގައުމީ ހިދުމަތް ކުރުގޮތަކަށް\nދެހާސް ވަނަ އަހަރުގެ ގޯލްޑަން ޖުބިލީ ފުޓްބޯޅަ މުބާރާތުގެ ފުރަތަމަ މެޗުގައި ސްރީ ލަންކާއާ ދެކޮޅަށް ރާއްޖެ ނުކުތްއިރު ގޯލުގައި އޭރު ރާއްޖޭގެ އެއް ވަނަ ގޯލްކީޕަރު އިސްހާގު އީސާ ނެތުމުން ބައެއް މީހުން ސުވާލުކުރަން ފެށި އެވެ.\nއިސްހާގުގެ ބަދަލުގައި ގޯލް ބަލަހައްޓަން ހުރި އުމުރުން 18 އަހަރުގެ ގޯލްކީޕަރު އިމްރާން މުހައްމަދު ދައްކަން ފެށި ހުނަރުން އޭނާގެ ގާބިލްކަމާއި މެދު ޝައްކު ކުރާފަރާތެއް ހުރިނަމަ އެފަރާތެއްގެ ހިތަށް ތަސައްލީ ލިބިގެންދިޔައެވެ. ލަންކާ އާއި އިންޑިއާ އަދި ބަންގްލަދޭޝްގެ ފޯވާޑުންގެ މުބާރާތުގައި ފޮނުވާލަމުން ދިޔަ ވަރުގަދަ ހަމަލާތަކަށް ހުރަސް އަޅާ ތިމަންނާ ގޯލްގައި ހުރިހައި ހިނދަކު މިގޯލަށް ބޯޅައެއް ވަނަ ނުދިނުމަށް އަޒުމް ކަނޑައަޅައިގެން ހުރި އިމްރާންގެ ފަރާތުން އުއްމީދީ ކުޅުމެއް އެ މުބާރާތުގައި ފެނިގެންދިޔަ އެވެ. އިސްހާގާއި އަސްލަމް އަބްދުއްރަހީމް ފަދަ ކީޕަރުންގެ ބަދަލުގައި ތަޖުރިބާ މަދު ކީޕަރަށް އޭރުގެ ކޯޗު ޔޮރްދާން ސްޓޮއިކޯފް އިވަނޯފް ދިން ފުރުސަތަކީ ހައްގު ފުރުސަތެއްކަން އިމްރާން ވަނީ ސާބިތުކޮށްދީފައެވެ.\nދިވެހިންގެ ހިތް ރޮއްވާލުމަށްފަހު އިންމަ ގައުމީ ޓީމްގެ ޖާޒީ ބޭލީ 2016 ވަނަ އަހަރުއެވެ. އަދި ޕްރޮފެޝަނަލް ލެވެލްގައި ދަނޑުމަތީގައި އަދާކުރަމުންދިޔަ ވާޖިބައް ހުއްޓުމެއް ގެނައީ 2019 ވަނަ އަހަރުގައެވެ.\nއިމްރާން ގައުމީ ޓީމުން ރިޓަޔާ ކުރުމާއި ގުޅިގެން މުޅި ދިވެހި ގައުމުން ހިތާމަކުރި އިރު ގައުމީ ފުޓްބޯޅަ ޓީމުގެ އެންމެ ފުރަތަމަ ކެޕްޓަން އަދި އޮލިމްޕިކް ކޮމިޓީގެ އޮނަރަރީ ރައީސް އިބްރާހިމް އިސްމާއިލް ވިދާޅުވީ އިމްރާނަކީ ދިވެހި ފުޓްބޯޅައިގެ ޝަހުސިއްޔަތެއް ކަމަށާއި ރިޓަޔާ ކުރިނަމަވެސް އެކަން ބަދަލުނުވާނެ ކަމަށެވެ. އަދި ގައުމީ ޓީމަށް އިމްރާންގެ އެހީތެރިކަން ވެގެންދާނީ ވަރަށް ބޭނުންތެރި އެއްޗަކަށް ކަމަށާއި އެ އެހީތެރިކަން ލިބޭނެކަމުގެ ޔަގީންކަން އޮތްކަމަށް އިބްރާހިމް އިސްމާއިލް ވަނީ ވިދާޅުވެފައެވެ.\nއިމްރާން ވިދާލި މުބާރާތް ކަމަށްވާ ގޯލްޑަން ޖުބިލީ އަށް ފަހު އޭނާ ދެން ގައުމީ އަންގި އަޅައިގެން ނުކުތީ 2001 ވަނަ އަހަރު ވޯލްޑް ކަޕް ކޮލިފައިން އަށެވެ. އޭނާ ބެލެހެއްޓި ގޯލަށް އޭޝިއާގެ ގަދަ ބާރު ޗައިނާ އަށް މާލޭގައި ވައްދާލެވުނީ އެންމެ ލަނޑެކެވެ. ރާއްޖެ ފުރަތަމަ ފަހަރަށް ގްރޫޕުގެ ފުލުން ސަލާމަތްވިއިރު އިމްރާންގެ ދައުރު ބޮޑުވުން މިއީ އިމްރާންގެ ކުޅަދާނަކަމާއި ހުށިޔާރުކަމަށް ދިވެހިން ކުރަމުން ދިޔަ އިތުބާރު ބޮޑުވެގެން ދިޔަ ސަބަބެކެވެ.\nއަދި 2004 ވަނަ އަހަރު އޭގެ ކުރީ ވޯލްޑް ކަޕުގެ ހަތަރު ވަނަ ހޯދި ދެކުނު ކޮރެއާ އާއި ދެކޮޅަށް މާލެގައި ލަނޑެއް ނުޖެހި އެއްވަރުވި މެޗުގައި އިމްރާންގެ ފަރާތުން ފެނިގެންދިޔަ ހުނަރުވެރިކަން މިއީ ތާއަބަދަށް ދިވެހިން އެކަމަކަށް ޝުކުރުވެރިވާ ކަމެކެވެ. 2008 ވަނަ އަހަރު، ފުޓްބޯޅައިން ދިވެހިން އެންމެ ބޭނުންވި ކާމިޔާބީ ހޯދައިދިނުމުގައިވެސް އެންމެ ބޮޑު އެންމެ އިސް ރޯލެއް އަދާކޮށްފައިވާ އެއްފަރާތަކީވެސް އިމްރާނެވެ. ރާއްޖޭގެ ގޯލަށް ބޯޅައެއް ވަދެދާނެހެން ހީވާ ކޮންމެ ފަހަރަކު އެތައް ހަމަލާއެއް ހުއްޓުވާ، ރަން ތައްޓަށް ދިވެހިން ކުރަމުން އައި އުންމީދުގައި މަޑުމަޑުން ކުލަ ޖައްސަމުން ގެންދިޔަ އެއް މޭސްތިރި އަކީ އިމްރާނެވެ.\nމެޗުތެރެއިން ބޮޑެތި އަނިޔާތަކަކާއި ކުރިމަތިވެ ނުރައްކާތެރި އެތައް ހާލަތްތަކަކާއި ކުރިމަތިވި ނަމަވެސް އެނބުރި އޭނާގެ ވާޖިބުކަމަށް ދެކިގެން ހަތިޔާރެއްގެ ގޮތުގައި އޭނާގެ އަންގި ހިފައިގެން ދަނޑުމަތީގައި ހުއްޓެނީ ގައުމު ދެކެ ވާލޯތްބެއްގެ ސަބަބުން ކަމާއިމެދު ޝައްކެއް ނެތެވެ.\nގައުމީ ޓީމަށް ކުޅެން ފެށީއްސުރެ ރިޓަޔާކުރުމާއި ހަމައަށް އިމްރާން ނެތި ގައުމީ ޓީމު ކުޅުނީ ބޮޑު އެންމެ މުބާރާތެކެވެ. މާލޭގައި 2009 ވަނަ އަހަރު ބޭއްވި އޭއެފްސީ ޗެލެންޖް ކަޕް ކޮލިފައިންގެ ކުރިން އިނގިލި ބިންދައިގެން ދިއުމުން އޭނާ ކުޅިބަލަން ހުންނަން ޖެހުނުކަން ގައުމީ ޓީމުގެ ގޯލުން ވަރަށް ބޮޑަށް ފެނުނެވެ. ކޮލިފައިނުވެ ރާއްޖެ އެ ފަހަރު ކެޓިއިރު އެންމެން ދެއްކީ އިމްރާން ނެތުމުން ފެނުނު އުނި ކަމުގެ ވާހަކަ އެވެ. އެކަމަކު އޭގެ ބަދަލު އޭނާ ފުރިހަމައަށް ދިނެވެ. އޭގެ ފަސް އަހަރު ފަހުން 2014 ވަނަ އަހަރު ރާއްޖޭގައި ބޭއްވި ޗެލެންޖް ކަޕުގެ ތިން ވަނަ ރާއްޖެ އަށް ލިބުމުގައި، މުބާރާތުގެ ތިން ވަނަ ހޮވި މެޗުގައި އިމްރާން މަތަކުރި ޕެނަލްޓީތަކުގެ ދައުރު ބޮޑެވެ.\nއެތައް ގުރުބާނީއަކާއި ބުރަ މަސައްކަތްތަކެއް އަދި ފަހުރުވެރި ކާމިޔާބީތަކަކަށްފަހު އިމްރާން ރިޓަޔާ ކުރިއިރު ކުޅިވަރު ކުޅުމާއި މީހުން ތަމްރީނު ކުރުމުގެ ރޮނގުން ހިތްވަރު ދިނުމުގެ ގައުމީ އިނާމުވެސް އޭނާ ވަނީ ހާސިލުކޮށްފައެވެ.\nދަނޑު މަތީގައި ދެއްކި ލީޑާޝިޕް ކަނޑުމަތީގައިވެސް ދަނީ ދައްކަމުން\nޝަރަފުވެރިކަމާއެކު އިންމަ ގައުމީ ޓީމުން އަދި ފްރޮފެޝަނަލް ލެވެލްގައި ފުޓުބޯޅަ ކުޅުން ހުއްޓާލި ނަމަވެސް އަދިވެސް ކޯޗެއްގެ ހައިސިއްޔަތުން އޭނާގެ އެހީތެރިކަން އަދިވެސް އަންނަނީ ދިވެހި ފުޓުބޯޅަ އާއިލާއަށް އަދި ފުޓުބޯޅައިގައި އެހީތެރިކަން ބޭނުންވާ އެތައް ފަރާތަކަށް ލިބެމުންނެވެ. އެހެންނަމަވެސް މިއަދު އޭނާއަކީ ދިވެހިންގެ ލޭނާރު ކަމުގައިވާ މަސްވެރިކަމުގައިވެސް ނަމޫނާ ދައްކަމުން އަންނައިރު އޭނާއަކީ ދިވެހި މަސްވެރިންގެ އަޑު ވުޒާރާ ތަކާއި ކަމާއި ބެހޭ ފަރާތްތަކަށް ފޯރުކޮށްދޭ ދިވެހި މަސްވެރިންގެ ކެޕްޓަންއެވެ. ނުވަތަ އެފަރާތްތަކުގެ ލީޑަރެވެ.\nމަސްވެރި އާއިލާއަކަށް އުފަން އިންމަ މަސްވެރިކަމަށް ލޯބިޖެހުނީ ފުޓުބޯޅަ ކުޅުން ހުއްޓާލުމުންނެއް ނޫނެވެ. އޭނާގެ ކެރިއަރުގެ އެންމެ ޕީކް ދުވަސްވަރުވެސް ލިބޭ ފުރުސަތު ތަކުގައި މަސްވެރިކަަމަށް ގޮސް އުޅެއެވެ. މިހާރު ބޮޑުކަންނެލީގެ މަސްވެރިކަން ކުރާ އިންމަގެ އަމިއްލަ މަސް ދޯންޏެއްވެސް އޮންނަކަމަށް ވެއެވެ.\nމަސްވެރިންގެ ކަންކަމުގައި ހައްގު ބަސް އުފުލައިދޭން ގައުމުގެ ޝަރަފުވެރިއެއް ނުކުތުމުން، އެކަން ވެގެންދަނީ މަސްވެރިންނަށް ލިބޭ އެންމެ ބޮޑު އެއް ހިތްވަރަށެވެ. މަސްވެރިންނާއި ގުޅުންހުރި ތަފާތު އެތައް ކަމެއްގައި އެފަރާތްތަކުގެ ފަރާތުން އަޑުއުފަލައި ދިނުމަށް ވެދެވެން އޮތް ހުރިހާ ގޮތަކުން އެންމެ ބޮޑު އެހީތެރިކަމެއް ފޯރުކޮށްދޭ އެއް ފަރާތަކީ ގައުމީ އައްޑަނަ އިމްރާން މުހަންމަދެވެ.\nފީފާ ސެންޗޫރީ ކްލަބްގައި ހިމެނުނު ފުރަތަމަ ދިވެހި ކުޅުންތެރިޔާ\nގައުމީ ޓީމަށް ކުޅެދިން 109 މެޗާއެކު އޭނާވަނީ ފީފާގެ ފީފާގެ ސެންޗޫރީ ކްލަބްގައި ހިމެނި ދިވެހި ތާރީހުން އިތުރު ޖާގައެއްވެސް ހޯދާފައެވެ. މި ޝަރަަފުވެރި ކްލަބްގައި ހިމެނޭ ރާއްޖޭގެ ހަމައެކަނި ކުޅުންތެރިޔާއަށް ވުމުގެ އިތުރުން އިންމަ އަކީ ސައުތް އޭޝިއާއިން މިކުލަބުގައި ހިމެނޭ ދެކުޅުންތެރިންގެ ތެރެއިން އެއް ކުޅުންތެރިޔާއެވެ. ދެން މިސަރަހައްދުން މިކުލަބުގައި ހިމެނެނީ އިންޑިއާގެ ސުނިލް ޗެތްރީއެވެ.\nއިއްޔެ ހަވީރު ގަލޮޅު ރަސްމީ ފުޓުބޯޅަ ދަނޑުގައި އެފްއޭއެމް ފައުންޑޭޝަން އިފްތިތާހު ކުރުމަށް ބޭއްވުނު ހަފްލާގައި އެފްއޭއެމްގެ ފަރާތުން އިންމައަށް ވަނީ މިކުލަބުގައި އިމްރާން ހިމެނުމުން ޝަރަފުވެރިކަމުގެ އައްޑަނައެއް އަރުވާފައެވެ.\nއިމްރާންގެ ހިދުމަތުގެ އަގުވަޒަންކުރާނެ ގޮތެއް ނޭނގޭ ހާލުގައިވެސް ފުޓުބޯޅައަށް ލޯބިކުރާ ގައުމުދެކެ އިންތިހާއަށް ލޯބިވާ ދިވެހި ރައްޔިތެއްގެ ހައިސިއްޔަތުން ގާތްގަނޑަކަށް 20 އަހަރު ދަނޑުމަތީގައި ތިދެއްކެވި ހިތްވަރާއި ނަމޫނާއަށް ފަށްފަށުން ޝުކުރު އަދާކުރަމެވެ. އަދި ގައުމީ ޓީމުގެ "އައްޑަނަ" އިގެ ގޮތުގައި 16 އަހަރު ވަންދެން ތިދެއްކި ސާބިތުކަމަށް ހިތުގެ ފުންމިނުން ސަނާ ކިޔަމެވެ. ދަނޑުމަތިން އިންމަ ފެންނަން ނެތްކަމުގައި ވީނަމަވެސް، އަދި ގައުމީ ޓީމުން އިންމަ ނެތްކަން ކިތަންމެ ބޮޑަށް ދެއްކި ނަމަވެސް އިންމަ ވަނީ ޝަކުވާ ކުރަން ބޭނުންވާ މީހަކަށްވެސް އެފުރުސަތު ނުލިބޭނެހޭ އަގުހުރި ހިދުމަތް މިގައުމަށް ކޮށްދީފައެވެ.\nނޮވެމްބަރު 28, 2020 11:21\nމިއީ އައްފާންގެ މިހާތަނަށް އެންމެ ފުރިހަމަ ލިޔުން!! ތި ގޮތަށް މައުލޫމާތު ރަގަޅަށް ހޯދައިގެން ލިޔުނީމަ ކިހާ ސަޅި!؟އަދި ތިކިޖެހި ތާނައަށް ސަމާލުކަން ދީގެން ލިޔާނަމަ ވަރަށް ރީތި އަދި ފަށުއިވެސް ވާނެ މިސާލަކަށް އަހުލާގުގެ ބަދަލުގައި އަޚްލާޤް މިކަހަލަ ލިޔުމުގެ ކުށްތައް އިސްލާހު ކުރީމަ ވަރަށް ރީތި ލިޔުމަކަށް ވާނެ! (:\nނޮވެމްބަރު 28, 2020 11:28\nމަ ރަ ޑޯނާ ...މީ އިތު ރަށް ޕޮފިއުލާ ވެލަން ރަގަޅު ދުވަސް ކޮޅެއް.\nނޮވެމްބަރު 29, 2020 21:20\nއިންސާނަކާ މުޚާޠަބުކޮށް "ފަރާތެކެވެ" ނުކިޔާނެ. ކިޔާނީ، "މީހެކެވެ" ނުވަތަ "ބޭފުޅެކެވެ" ނުވަތަ ފިރިހެނެއް ނަމަ "ބޭކަލެކެވެ" ނުވަތަ އަންހެނެއް ނަމަ "ބޭކަނބަލެކެވެ" މިގޮތަށް.


Ismail Ahmed - Majlis Election 2019 Coverage\nDhuvaafaru Dhaairaa Raa Atoll\nލާމަރުކަޒީ ގާނޫނު ވުޖޫދަށް އައުމުގެ ކުރިން އެމްޑީޕީ ސަރުކާރުން ރަށްރަށަށް ކަނޑައެޅި ކައުންސިލަރުންގެ ތެރޭގައި އިސްމާއިލް އަހުމަދު ހިމެނިވަޑައިގަންނަވަ އެވެ. އަމިއްލަ ކުންފުންޏެއް ހައްދަވައިގެން ކޮންސްޓްރަކްޝަން މަސައްކަތް ކުރައްވާތާ މިހާރު އަށް އަހަރު ވީ އެވެ.\nއިސްމާއިލް އަބަދުވެސް ވިދާޅުވަނީ އޭނާގެ ޕާޓީއަކީ އެމްޑީޕީ ކަމަށެވެ. ސިޔާސީ ގޮތުން އޭނާގެ އެހެން ލޯތްބެއް ނެތެވެ. އެހެންކަމުން އެމްޑީޕީގެ ހަރަކާތްތަކުގެ ކުރީ ސަފުގައި އޭނާ ހުންނަވަ އެވެ. ދުވާފަރު ދާއިރާގެ އެމްޑީޕީގެ ރައީސްގެ ޒިންމާ ނެންގެވުމުގެ އިތުރުން މާލޭގައި ބާއްވާ އެމްޑީޕީގެ ބޮޑެތި ހަރަކާތްތަކުގައި ވެސް އާންމުކޮށް ބައިވެރިވެވަޑައިގަނެ އެވެ.\nދުވާފަރު ކުރިއަރުވައި، ރަށް ތަރައްގީކުރެއްވުމުގެ މަސައްކަތުގައި އޭނާގެ ހިއްސާ ބޮޑުވާނެ ކަމަށް އިސްމާއިލް ވިދާޅުވެ އެވެ.\n"އަޅުގަނޑު އިންތިހާބަށް ނުކުމެގެން މި އުޅެނީ ޓީމަކާ އެކު. އަޅުގަނޑު އަމާޒު ހިފީ ރައްޔިތުންގެ މުހިންމު ކަންކަން ކުރުމަށް. މި ނުކުންނަނީ ރަށުގެ މައްސަލަތަކަށް ހައްލު ހޯދަން،" އިސްމާއިލް އަހުމަދު ވިދާޅުވި އެވެ.\nMDP Guraidhoo Dhaairaa View Profile


Alhugandumenge Sarukaarugai Liyunu Report eh Nama Thibeynee Jaluga- Idhikolhu - Vaguthu\nއަޅުގަނޑުމެންގެ ސަރުކާރު ނަމަ ރިޕޯޓް ލިޔުނު އެންމެން ތިބޭނީ ޖަލުގައި - އިދިކޮޅު\nނޫސްވެރިންގެ ބައްދަލުވުމެއްގައި ސުޖާއު ވާހަކަފުޅު ދައްކަވަނީ؛-ވަގުތު އިމޭޖަސް- މުހައްމަދު ހައްޔާން\nރާއްޖޭގައި މިހާރު ފެންމަތިވެފައިވާ މޯލްޑިވިއަން ޑިމަކްރަސީ ނެޓްވޯކް (އެމްޑީއެން) އިން ނެރެފައިވާ އިސްލާމް ދީނަށާއި ރަސޫލާއަށް ފުރައްސާރަ ކޮށްފައިވާ ރިޕޯޓަކީ ކުރީގެ ސަރުކާރުން ނެރެފައިވާ ރިޕޯޓެއް ނަމަ އެންމެން ތިބޭނީ ޖަލުގައި ކަމަށް ކުރީގެ ބާރަށު ދާއިރާގެ މެމްބަރު، އަދި ޕީއެންސީގެ ނައިބު ރައީސް ޝުޖާއު ވިދާޅުއްޖެއެވެ.\nމިއަދު އިދިކޮޅު ކޯލިޝަނުން ބޭއްވި ނޫސްވެރިންގެ ބައްދަލުވުމެއްގައި ޝުޖާއު ވިދާޅުވީ ފެންމަތިވެފައިވާ ރިޕޯޓަކީ ކުރީގެ ސަރުކާރުން ނެރެފައިވާ ރިޕޯޓެއް ކަމަށް ބުނެ ފެތުރެމުންދަނީ ދޮގު ވާހަކައެއް ކަމަށާއި އޭރުގަ ނެރެފައިވާ ރިޕޯޓާއި މިހާރު ފެންމަތިވެފައިވާ ރިޕޯޓަކީ ވަރަށް ތަފާތު ރިޕޯޓެއް ކަމަށެވެ.\n"އަޅުގަނޑުމެންގެ ސަރުކާރު އޮތް އިރު ރިޕޯޓް ތި ލެވެލް އަކަށް ނުވެސް ކެރޭނެ ނެރޭކަށް. ނުވެސް ނެރޭ. ބައިބަޔަށް ވަރަށް ކުރުކުރުކޮށް ޑިމޮކްރަސީގެ ހަމަތަކޭ ކިޔައިގެން ނެރެފަ އޮންނާނީ. މާތް ނަބިއްޔާ އަށް ފުރައްސާރަކޮށް ދީނަށް ގޮންޖަހާ، އަޅުގަނޑުމެންގެ ދީނަކީ އެއްވެސް އެއްޗެއް ނޫންކަމަށް ހަދާ ރިޕޯޓް ލިޔާ މީހުން ނުތިބޭނެ އަޅުގަނޑުމެންގެ ސަރުކާރުގައެއް. ތިބޭނީ ޖަލުގަ." ޝުޖާއު ވިދާޅުވިއެވެ.\nޝުޖާއު ވިދާޅުވީ އެބޭފުޅުންގެ ވެރިކަމެއްގައި ނެރެފައިވާ ރިޕޯޓެއްނަމަ އެކަމަށް ޝަމިލްވާ އެންމެ ތިބޭނީ ޖަލުގައި ކަމަށެވެ. އަދި އެކަމެއް ކުރާ ފަރާތްތަކުން ތިބެންޖެހޭ ފިލައިގެން ސިއްރުން ކަމަށާއި ފާޅު ވާއިރަށް ޖަލަށް ލާނެ ކަމަށެވެ. އަދި ކުރިއަށް އޮތް ތަނުގައި ވެރިކަމަށް އާދެވިއްޖެނަމަ އެ ރިޕޯޓް ނެރެފައިވާ އެޔަށް ޝަމިލްވާ ހުރިހާ ފަރާތްތަކުން ޖަލަށް ލާނެ ކަމަށެވެ.\n"އަޅުގަނޑުމެންގެ ސަރުކާރުގައި މި ރިޕޯޓް ނުކުތްނަމަ މި ރިޕޯޓް ލިޔުނު ހުރިހާ އެންމެން ތިބޭނީ ޖަލުގަ. ވަގުވަގަށް ކުރާކަމެއް ގޭތެރޭގައި ސިއްރުން ތިބެގެން ކުރަން ޖެހޭނީ. ފާޅުވަމުން ޖަލުގަ ތިބެންޖެހޭނީ. ދެންވެސް އަޅުގަނޑުމެން ވެރިކަމަށް އައިސްފިއްޔާމު މިމައްސަލަ ބަލާނަން މީގެ ޝާމިލްވާ ހުރިހާ އެންމެންތިބޭނީ ޖަލުގަ" ޝުޖާއު ވިދާޅުވިއެވެ.\nއޮކްޓޯބަރ 10, 2019 18:15\nޙެހެ ޕީއެންސީ ޕީޕީއެމް ގެ ތިބީ ހަމަ އެއްބަޔަކު އަދުރޭ އާ ދެތިން މީހަކު\nއޮކްޓޯބަރ 11, 2019 08:17\nލަކީ ތީހަމަގައިމުވެސް ލާދީނީ އޮއެވަރުގައި ޖެހި ބެހެމުންދާ ކުއްޖެއް.\nއޮކްޓޯބަރ 10, 2019 18:18\nކަލޭމެން ވެރިކަމުގަ ނެރުނު ރިޕޯޓެއް އެއީ.އެކަން ވަރަށް ސާފުކޮށް އެއޮތީ އިގެން.އެދުވަހު ތިޔަ ރިޕޯޓް ނެރުން މީހުން ހައްޔަރުކޮށް ތިޔަ ބުނާ އެމް.އެން.ޑީ ކިޔާ ބަޔަކު ޖަމިއްޔާއެއް ހަދަން ހުއްދަދިން ނަމަ މިއަދު މިހެން ވާކަށް ނުޖެހޭނެ.އަބަދުވެސް މަކަރާތް ހީލަތުން ފިތުނަ އުފަދަން އުޅޭ ބައެއްތީ.ރައްޔިތުން ބަލައިނުގަނެ ބޭރުކުރީމަވެސް ސައިޒުނުވެ ތިޔައުޅެނީ.ތިހެން އުޅޭ އެންމެން ސައިޒުވާނެ ދުވަހެއް އަންނާނެ.އިންޝާﷲ\nއޮކްޓޯބަރ 10, 2019 19:34\n1) 2016ވަނަ އަހަރުގެ ރިޕޯޓުގައެއް ނެތް މިގޮތަކަށް އިސްލާމްދީނަށް ފުރައްސާރަ ކޮށްފައެއް. ކޮބާތަ އެކަމުގެ ހެކި. ދިވެހިންނަށް އެހެކި ދައްކަބަލަ! މިރިޕޯޓަކީ މިއަހަރު، އިހަށްދުވަހު ނެރުނު ރިޕޯޓެއް.\n2) ތިޔަ ބުނާ އެމް.އެން.ޑީ ކިޔާ ބަޔަކު ޖަމިއްޔާއެއް ހަދަންވެސް، އެމް ޑީ އެން އެއް ހަދަންވެސް ހުއްދައެއް ނުދޭ ކުރީގެ ސަރުކާރުންނެއް. ކަލޭ ތިހުރީ ބޮއެގެންތަ؟\n3) މަކަރާއި ހީލަތުގެ ބަޔަކީ ތިއީ. މަކަރުންނާއި ރިޝްވަތުން ކަލޭމެން މިސަރުކާރު ގެނައީވެސް. އެވަރުން ނުވެގެން މިރިޕޯޓް ލިޔުނު ޖަމާއަތުގެ ބޮޑުމީހުން ދޫކުރަން މުޒާހަރާކުރީވެސް ހަމަ ކަލޭމެން. ދެންކާކުތޯ ފިތުނަ އުފެއްދީ؟؟ ސައިޒުވިޔަސް ސައިޒުވާނީ ކަލޭމެން.\nޔާ ﷲ މިފަދަ މީހުންގެ ދޮގުތައް ބޭޒާރުކުރައްވާށި. އާމީން\nއަހަރުމެންނަށް ތިކަން އެގޭ މާކުރިންވެސް ، ދެމީހަކު ބާރަށް ފޮޑިއެއް ޖެހިޔަސް ޖަލައް ލާބައެއް ތީ........\nއޮކްޓޯބަރ 10, 2019 21:59\nޔާގީނެއްނު... ރައީސް ޔާމިން ވަރެއް ނެތް\nއޮކްޓޯބަރ 11, 2019 03:58\nގައިމުތާ! ވައްކަން ކުރަން ރައީސް ޔާމީން ވަރެއް ނެތް. އަދި ދުވަހަކުވެސް އެވަރެއް ނާންނާނެ ދެން\nއޮކްޓޯބަރ 11, 2019 03:56\nއިންސާނާއަކީ ހާދަހާވާ އަވަހަށް ހަނދާން ނެތޭ ބައެކެވެ. ތިޔަ ރިޕޯޓް ތި ސައިޒުގަ ނޫން ނަމަވެސް ހަމަ ތިވާހަކަތަކާ އެކު 2016 ވަނަ އަހަރު އިންޓަނެޓުގައި ޝާއިއު ކުރިއެވެ. އަދި އެމައްސަލަ ސިރޫ އާޓު ޕޭޖް ހިންގާ ސިއުހާން ޕީޕީއެމް އާއި ހިއްސާވެސް ކުރިއެވެ. ޔާމީން އަށް ވެސް ތިޔަ ރިޕޯޓުގެ މައުލޫމާތު އިންގޭނެއެވެ.\nއޮކްޓޯބަރ 11, 2019 06:05\n2015ގ ައި ނެރުން ރިޕޯޓެކޯ އެއީ އޭރު ކާކުތަ ވެރިކަމުގަ ހުރީ\nއޮކްޓޯބަރ 11, 2019 07:33\nއެކަން އެނގޭ ކަލޭމެންތީ ކަމެއް ނުވިޔަސް މީހުން ޖަލަށްލާ ބައެއް\nރިޕޯޓް ނެރުނީ ތިޔަ ސަރުކާރުގައި ކަމަށް ވަނީ ދެން ކީއްވެ ޖަލަށް ނުލީ\nއޮކްޓޯބަރ 11, 2019 08:01\nކިހާރީތި ތިޔައުޅެނީ މިކަމާ ދެކޮޅަށް މުޒާހިރާއެއް ކޮއްލަން ވެސް ނިކުންނަން ނުކެރިގެން. ނަމައޭ ވަޅޯމަހޭ. ނުކިޔާ ކަޅޯ.\nއޮކްޓޯބަރ 11, 2019 12:16\nތިހެން ބުނެލަން ތި ކެރުނީ ނަމަ އެ އްގަ ރިހަ ނުކެކޭނެކަން އެނގޭތީ.


Raajjeyge emme bodu vocational training center Kihaadhoo gai hulhuvaifi | Mihaaru\nޓިވެކް: އެ ސެންޓަރުން 50 ދަރިވަރުން އަންނަނީ ކިޔަވަމުން.-- ފޮޓޯ: ހުސެއިން ވަހީދު/ މިހާރު\nރާއްޖޭގެ އެންމެ ބޮޑު ވޮކޭޝަނަލް ޓްރެއިނިން ސެންޓަރު ކިހާދޫގައި ހުޅުވައިފި\nބ. ކިހާދޫން އާސިމާ ނިޒާރު\n09 އޯގަސްޓް 2018 - 21:42 61 comments\nރާއްޖޭގެ އެންމެ ބޮޑު ވޮކޭޝަނަލް ޓްރެއިނިން ސެންޓަރު، ބ. ކިހާދޫގައި މިއަދު ހުޅުވައިފި އެވެ.\nޓިވެކް އިމާރާތުގެ ބޭރު: އެ މަރުކަޒު އަޅާފައިވަނީ ދެ ލައްކަ އަކަފޫޓަށް ވުރެ ބޮޑު ބިމެއްގައި. -- ފޮޓޯ: ހުސެއިން ވަހީދު/ މިހާރު\nޓިވެކްގެ އެގްޒެކެޓިވް ޑިރެކްޓަރު ނަޒީފް (ކ) އަދި އެޑިއުކޭޝަން މިިނިސްޓަރު ޑރ. އާއިޝަތު ޝިހާމް.-- ފޮޓޯ: ހުސެއިން ވަހީދު/ މިހާރު\nCoastline ge hadhiya: Hiley kiyavaidhey bodu campaheh\nއިތުރު ލިޔުންތައް ބ. ކިހާދޫ ތައުލީމް ކުރީގެ މިނިސްޓަރު ޑރ. އައިޝަތު ޝިހާމް ޓެކްނިކަލް އެންޑް ވޮކޭޝަނަލް އެޑިއުކޭޝަން ސެންޓަރު އެޑިއުކޭޝަން މިނިސްޓަރު ބ. އަތޮޅު\nޓިވެކް: ޒުވާނުންގެ ކުރިމަގަށް އާ އުއްމީދެއް\nކޯސްޓްލައިންގެ ހަދިޔާ: ހިލޭ ކިޔަވައިދޭ ބޮޑު ކެމްޕަހެއް\nޓިވެކުގެ ފުރަތަމަ ބެޗުން 44ދަރިވަރަކު ގްރެޖުއޭޓުވެއްޖެ


REPORT| Nasheed Ge Legacy "Dhamahahtanee" Leaderun Dhuniye Ah Beyzaaru Koffa!? - Vaguthu\nރާއްޖޭގެ ވެރިކަމެއް ބަލިކަށި ކޮށްލަން އެންމެ ގަދައަށް މަސައްކަތް ކުރައްވާ އެއް ބޭފުޅަކީ ކުރީގެ ރައީސް މުހައްމަދު ނަޝީދެވެ. އެމަނިކުފާނު މި ކަން ވަރަށް ކާމިޔާބު ކަމާއެކު ހާސިލް ވެސް ކުރައްވައެވެ. ރާއްޖޭގެ އެންމެ ދިގު މުއްދަތަކަށް ވެރިކަން ދެމެހެއްޓެވި ކުރީގެ ރައީސް މައުމޫން އަބްދުލް ގައްޔޫމްއަށް ވެސް އެންމެ ބޮޑު ގޮންޖެހުންތަކެއް ކުރިމަތިކުރުވީ ހަމަ "ގ. ކެނެރީގޭ އަންނި" އެވެ. މައުމޫންގެ ކިތަންމެ ވާދަވެރިންނެއް ހިފަހައްޓުވާފައި ބެހެއްޓިޔަސް ނަޝީދު ހިފަހައްޓައެއް ނުލެވުނެވެ. މުޅި ދުނިޔޭގެ ކުރިމަތީގައި މައުމޫންއަކީ "ޑިކްޓޭޓަރެއް" ގޮތުގައި ލޭބަލް އަޅުވާލިއެވެ.\nކުރީގެ ރައީސް އަބްދުﷲ ޔާމީންގެ ވެރިކަމުގައި ވެސް އެންމެ ފަސޭހައިން ބޭރަށް ވަޑައިގަންނަވަން ހުއްދަ ދެއްވީ ނަޝީދަށެވެ. ނަޝީދުގެ ގާތް ބައިނަލް އަގްވާމީ ބައެއް ފަރާތްތަކުގެ ޕްރެޝަރުތައް ކުރިމަތިކުރުވައިގެންނެވެ. އިނގިރޭސިވިލާތާއި އަވަށްޓެރި އިންޑިއާ އަދި ލަންކާގައި ހުންނަވައިގެން، މައުމޫންގެ ވެރިކަމަށް އަރުވާލި ލޮޅުންތައް އެ ގައުމުގައި ހުންނަވައިގެން ޔާމީންގެ ވެރިކަމުގައި ވެސް ކުރިމަތި ކުރުވިއެވެ. އެންމެ ފަހުން ދަތިފުޅުވެގެން ޔާމީން ބައެއް ގައުމުތަކާ ގުޅުން ވެސް ކަނޑާލިއެވެ. ނޫނީ ގުޅުން ހީނަރުކޮށްލަން ޖެހުނެވެ.\nދިވެހި ވެރިކަންތައް ބަލައި ނުގަތުމަށާއި ރާއްޖެއަށް ދޭ އެހީތަކާއި ރާއްޖެއާ ބޭރުގެ ގައުމުތަކާއި އޮންނަ ގުޅުން ކަނޑާލަން ގޮވާލައްވައި ނަޝީދު ދެއްކި މި ވާހަކަތައް އަބަދުވެސް ދިވެހިން ހަނދާނުން ފޮހެ ނުލެވެއެވެ. އޭރަކު ހުންނެވި ތަނެއްގައި ހުންނަވައިގެން އެމަނިކުފާނު މަސައްކަތް ކުރައްވަމުން ގެންދެވީ ކޮންމެވެސް ގޮތަކަށް ދިވެހި ސަރުކާރު "ބަދުނާމު" ކޮށްލަންށެވެ. އަބަދުވެސް ބޭނުމަކަށް ވެފައި އޮންނަނީ ރާއްޖެއާ މެދު މީހުން ދެކޭ ގޮތް ބަދަލުކޮށް އެމަނިކުފާގެ ހައިބަތު ބޮޑުކުރުމެވެ.\nރައީސް މަައުމޫނާއި ރައީސް ނަޝީދު --\nނަޝީދުގެ ވެރިކަމުގައި ވެސް ކަންތައް ކުރައްވަމުން ގެންދެވީ ހަމަ އެ ބީދައިންނެވެ. ބައެއް ސިޔާސީ ޕާޓީތަކުގައި ތިބެނީ "ނިރުބަވެރިން" ނޫނީ "އިސްލާމީ ހަރުކަށި ފިކުރު" ގެ ބައެއްގެ ގޮތުގައި "ލޭބަލް" އަޅުވާލިއެވެ. ނަޝީދަށް ވެރިކަން ކުރަން ދަތިފުޅު ކަމަކަށް ވަނީ ވެސް މި މީހުންގެ ހަރަކާތްތައް ކަމުގައި ނަޝީދު ސިފަކުރައްވަމުން ގެންދެވިއެވެ. ވެރިކަމުގައި ނަތީޖާ ނެރުމަށް ވުރެ ބޮޑަށް އުޅުއްވީ ބައިނަލް އަގްވާމީ މުޖުތަމައުގައި ނަޝީދު ފިޔަވައި އެހެން ސިޔާސީ ލީޑަރުންގެ އަގު ވައްޓައިލެވެން އޮތް ގޮތަކަށް އެ ކަން ކުރެއްވުމުގައެވެ.\nއަނެއްކާ ވެސް ތަކުރާރު ވަނީ ހަމަ އެ މަންޒަރެވެ. އިނގިރޭސިވިލާތުގައި ހުންނަވައިގެން މިހާރު އޮތް ދިވެހި ސަރުކާރު ބަދުނާމު ކުރެވެން އޮތް ގޮތަކަށް ކުރަނީއެވެ. ތަފާތަކީ ބޭރަށް ވަޑައިގަތީ އެމަނިކުފާނު އަވަހާރަކޮށްލަން ބޮމުގެ ހަމަލާއެއް ދީފައިވަނިކޮށް ބޭސްފަރުވާއަށެވެ. ދެން އޮތް ތަފާތަކީ ދިވެހި ސަރުކާރު ހިންގަނީ އެމަނިކުފާނު ލީޑް ކުރައްވާ އެމްޑީޕީގެ މެންބަރެކެވެ. ގިނައީ ވެސް އެމަނިކުފާނުގެ ޕާޓީގެ ވަޒީރުންނެވެ. ވެރިކަމުގައި ހުންނެވީ އެމަނިކުފާނުގެ ސިޔާސީ އެންމެ ބޮޑު ބައިވެރިޔާއެވެ. އެކަމަކު ފަރުވާލެއް ނެތެވެ. ސަރުކާރު ބަދުނާމު ކުރަން އެކި ޒާތުގެ ވާހަކަތައް މީޑިއާތަކަށް ދެއްވައިފިއެވެ.\nރައީސް ސާލިހު އަދި ރައީސް ނަޝީދު/ ފޮޓޯ : ނަޝީދު ޓްވިޓާ\nރައީސް އިބްރާހީމް މުހައްމަދު ސޯލިހާއެކު ސިޔާސީ މަސައްކަތް ނުކުރައްވާނެ ކަމަށް ވިދާޅުވެ ދެން ނަޝީދު ޖައްސަވަން ފެށީ ހަމަ އެ "ސްޓަންޓު" އެވެ. މިހާރު ސަރުކާރު ނަޝީދަށް މާ ބޮޑަށް ވެސް ގޯސްވެއްޖެއެވެ. ރައީސް ސޯލިހް ވެސް ގޯސްވެއްޖެއެވެ. އިންޑިއާގެ ނޫސްތަކަށް އިންޓަވިއު ދެއްވައި ކުރައްވަމުން ގެންދަވާ ކަމަކީ ރައީސް ސޯލިހުގެ އަގު ދުނިޔޭގެ ކުރިމަތީގައި ވައްޓާލުމެވެ. ދިވެހި ސަރުކާރުގެ އަގު ވައްޓާލުމެވެ. ސަރުކާރާ މެދު ބައިނަލްއަގްވާމީ ގައުމުތަކުގެ މެދުގައި ނަފްރަތު އުފެއްދުމެވެ. އިންޑިއާގެ ވިއޯން ނޫހަށް ދެއްވި އިންޓަވިއުގައިވެސް ނަޝީދު ވިދާޅުވީ، ހަރުކަށި ފިކުރުގެ މީހުން ރުއްސަން ރައީސް ސޯލިހު ކުރައްވާ މަސައްކަތް ހުއްޓާލެއްވުމަށެވެ.\nރާއްޖޭ އަފްގާނިސްތާނަށް ވެދާނެކަމުގެ ބިރު އެބައޮތް ކަމަށާއި ރާއްޖެ ސަލާމަތް ކުރެވޭނީ އެމަނިކުފާނުގެ ފަހަތްޕުޅަށް ވަޑައިގެން ކަމަށް ނަޝީދު ވަނީ ވިއޯންއަށް ދެއްވި އިންޓަވިއުގައި ވިދާޅުވެފައެވެ.\nކައުންސިލް އިންތިހާބުން އެމްޑީޕީ ބަލިވުންވެސް އެންމެ ފަހުން ނަޝީދު ކަނޑާލީ ސަރުކާރުގެ ބޮލަށެވެ. ރައީސް ސޯލިހްގެ ފެއިލާއެއްގެ ގޮތުގައެވެ. އެމްޑީޕީގެ ގޯހެއް އޮވެގެން ކަމަށް އެމަނިކުފާނަށް މިހާރު ގަބޫލެއް ނުކުރައްވައެވެ. އަދި އެމަނިކުފާނާއި މަޖިލީހުގައި ހަމަ އެއްވެސް ވަރަކަށް ގޯހެއް ނެތީއެވެ. ބޭރުގައި ހުންނަވައިގެން ނަޝީދުގެ ޕްރޮގްޕެގެންޑާ ފެތުރުމުގައި އެމަނިކުފާނު ވަރަށް ބުރަކޮށް އުޅުއްވަމުން ގެންދަވާއިރު އޭގެ ސަބަބުން ރާއްޖެއަށް އައިސްދާނެ ހީނާރުކަމާއި މެދު އެމަނިކުފާނުގެ މާ ބޮޑު އަޅައިލުމެއް ވެސް ނެތީއެވެ. ބޭނުންފުޅުވާ ކަންތައް ހާސިލް ކުރެވެން އެންމެ މޮޅު އިތުުރު ގޮތަކީ އެ ގޮތް ކަމަށް ހީވެފައި އޮތުން އެކަށީގެންވެއެވެ.\n"އަޅުގަނޑުމެންގެ މި ހުރީ ފިކުރީގޮތުން ހިޔާލް ތަފާތުވުމެއް. އެކަމަކު އަޅުގަނޑު ގަބޫލުކުރަނީ ރައީސް އަޅުގަނޑުމެން ގަބޫލުކުރާ އިސްލާމް ދީނުގެ މެދުމިނަށް އަނބުރާ ވަޑައިގެން ދީނީ ހަރުކަށި ފިކުރުގެ މީހުން ރުއްސަން އުޅުން ހުއްޓާލުން،" ނަޝީދު ވިދާޅުވެފައިވެއެވެ.\nމި ވަރުން ވެސް އަދި ނަޝީދު ފުއްދައެއް ނުލައެވެ. ރާއްޖޭގައި ތިން ފަހަރުގެ މަތިން ވެރިކަމެއް އެކުލަވާލެވުނީ ވެސް ހަރުކަށި ފިކުރުގެ މީހުން ރުއްސައިގެން ކަމަށް ނަޝީދު ވިދާޅުވެއެވެ. އެމްޑީޕީގައި ވެސް ހަރުކަށި ފިކުރުގެ މީހުން ތިބި ކަމުގައި ނަޝީދު ވިދާޅުވެއެވެ. ސަރުކާރުގެ އިސް މަގާމުތަކެއްގައި އަބަދުވެސް މި ފިކުރުގެ މީހުން ތިބޭ ކަމުގައި ނަޝީދު ވިދާޅުވެއެވެ. އެ މީހުން ރުއްސައިގެން ނޫން ގޮތަކަށް އަދި އަދަށް ވެރިކަމަށް ވެސް އާދެވިފައި ނުވާ ކަމަށް އެމަނިކުފާނު ވިދާޅުވެއެވެ. ދިވެހި ދައުލަތަށް ވެސް އެމަނިކުފާނު "ލޭބަލްތައް" އަޅުވާ ނިންމާލީއެވެ.\nއެކަމަކު މި ޒާތުގެ "ލޭބަލްތައް" އެޅުވުމުގެ ގެއްލުން އެންމެ ކައިރިން ތަޖުރިބާ ކުރާނެ ބޭފުޅަކީ ވެސް ނަޝީދެވެ. ހަމަލާ އައީ ވެސް އެ ޒާތުގެ ލޭބަލްތައް އަޅުވައިގެން ކަމަށް ވިދާޅުވަނީ ވެސް ނަޝީދެވެ. އެކަމަކު ދިވެހި ދައުލަތުގެ އެކި ގުނަވަންތައް ބަދުނާމު ކުރަން ލޭބަލްތައް އަޅުވަނީ ވެސް ނަޝީދެވެ.\nއެ ގޮތް އެންމެ ރަނގަޅު ކަމަށް އެމްޑީޕީގެ ބައެއް ބޭފުޅުން ވެސް ގަބޫލުކުރެއެވެ. ނަޝީދު ވިދާޅުވާހާ އެއްޗަކަށް "ހާ" "ހޫ" ކިޔައި އެމަނިކުފާނު ބޭނުންވާހާ ގޮތަކަށް "ޑިކްޓޭޓާޝިޕް" ސިފައިގައި އެމްޑީޕީ ހިންގަން ދޫކޮށްލަން ބޭނުންވާ ބަޔަކު ވެސް އެ ޕާޓީގައި ތިބެއެވެ. ޕާޓީ ތެރޭގައި ކިތަންމެ ވަރުގަދަ ޑިމޮކްރަސީއެއް އޮތޭ ބުންޏަސް ނަޝީދު ހިތްހަމަ ޖެހިވަޑައިނުގަންނަވާ ގޮތަށް އަމަލުކުރާ ކޮންމެ މީހަކުވެސް ދެނީ "ހަވަރަށެ"ވެ. ދެކޮޅަށް ބަސްބުނާ ކޮންމެ މީހަކަށް އޭގެ ސަބަބުން އެތައް ފިއްތުންތަކާއި ގޮންޖެހުންތައް ކުރިމަތި ކުރުވައެވެ.\nހާއްތަހާވެސް ބޭނުމަކަށްވަނީ ގަދަބާރުން ވިޔަސް އެމަނިކުފާނުގެ "ލެގަސީ "ހިފެހެއްޓުމެވެ. ގަބޫލުކުރަން ޖެހޭ ހަގީގަތަކީ ސަރުކާރަކީ އެތައް ބަޔަކު އެކުވެގެން ބުރަ މަސައްކަތުން ގެނައި ސަރުކާރެއް ކަމެވެ. ހަމައެކަނި މަޖިލީހުގައި ނިންމާ ނިންމުމް ފިޔަވައި ނަޝީދު ކިޔުއްވާހަ އެއްޗަކަށް ސަރުކާރުން ވަކިން އަމަލުކުރަންވެސް މަޖުބޫރެއް ނޫނެވެ. ނިންމާ ނިންމުންތައް ވާން ޖެހޭނީ ހުރިހާ އެންމެވެސް ހިމެނޭ ގޮތަށެވެ.\nމި ހުރިހާ ކަމެއް މިހާ ހިސާބަށް އައީ ރައީސް ސޯލިހުވެސް ނަޝީދަށް މާ ބޮޑަށް ދޫދެއްވުމުންނެވެ. ނަޝީދު ނޫން މީހަކަށް ވެސް ދިވެހި ދައުލަތް ހިންގޭނެ ކަމަށް ގަބޫލު ކުރަން އެމަނިކުފާނު އެބަ ޖެހެއެވެ. އެމަނިކުފާނު ނޫން ކޮންމެ ލީޑަރަކު ބައިނަލް އަގްވާމީ މުޖުތަމައުގައި ބަދުނާމު ކުރުން ހުއްޓާލަން ޖެހެއެވެ.\nޖުލައި 22, 2021 15:06\nނަޝީދު ދޫކޮއްލަްނވީ ވަގުތު ޖެހިއްޖެ. ލާދީނީ އެޖެންޑާގައި ކޮންމެ ސަރުކާރަކާއި ޖައްސާލަނީ. އެއީ ރައްޔިތުންގެ ވޯޓުން ހޮވާފަ ތިބި މީހުން. މިހާރު ބަރުލަމާނީ ގެނެސްގެން ވޯޓު ދިނުން ވެސް ހުއްޓުވަން އެ އުޅެނީ\nޖުލައި 22, 2021 15:24\nކިހިނެއް ހުއްޓާލާނީ ނަޝީދު ބުނެފައޮތީ ތިމަންނަ ނޫން ކޮންމެ މީހަކު ވެރިކަމުގަ ހުއްޓަސް ހިންހަމައެއްނުޖެހޭނެއޭ\nދެން އަނެއްކާ ކޮންމެ ފަހަރަކުވެސް ވެރިކަމައް އަންނަންވީމަ ފެންނަނީ ހަރުކަށި މީހުން( އެއްވެސް މީހަކުނުބުނެ އަދިގާނޫނުގަވެސް ނޯވެ ކޯލިޝަންއެއްގެވާހަކަ) އެކަމަކު އެމީހުންގެ އެނހީގަ ވެރިކަމައް އަންނަނީ އެގޮތައް އައިއްސަ މިގޮވަނީ ހަރުކައްޓޭ\nޖުލައި 22, 2021 15:39\nމިގައުމަށް ބޭނުންވަނީ ނަޝީދުކަހަލަ ކެ ރޭ ހަމަޖެހޭ ދުނިޔެއަށް ލޯހުޅުވިފަ ތިބޭ މީހުން. ޖައްބާ ރުންގެ ޒަމާނެއް ނޫން މީކީ\nޖުލައި 23, 2021 07:04\nތިވަރަށް ހުޅުވިފަ ތިބިއްޔާ ނިކަން މިދުނިޔޭގަ ލޯނުމަރަެި އަބަދަށް އުޅެވޭނެ ގޮތެއް ސަޕޯޓަރުން ނަށް ކިޔާދީބަލަ.\nޖުލައި 22, 2021 15:45\nބޭރު ދުނިޔޭގައި ކިތަންމެ ވަރަކަށް ލީޑަރުން ބޭޒާރު ކުރެއްވިޔަސް، ނަތީޖާ އަކީ ދިވެހި ރާއްޖޭގައި ރައީސް ނަޝީދު ބާކީވުމެވެ. ޙަޤީޤަތުގައި ބޭޒާރުވީ އެމަނިކުފާނެވެ. މިހާރު ރާއްޖޭގައި އެމަނިކުފާނުގެ ޙައިޞިއްޔަތު ހާމަވުމެވެ. ﷲގެ އިރާދަފުޅާއެކު، އެމަނިކުފާނު ބޭނުންފުޅުވާ ރައީސްކަން، އެމަނިކުފާނަކަށް ދެން ދުވަހަކުވެސް، ލިބިވަޑައެއް ނުގަންނަވާނެ އެވެ. ރާއްޖޭގެ ސިޔާސީ މައިދާނުގައި، ކެނެރީގޭ ނަޝީދަށް ދެން ޖެހިވަޑައިގަންނަވާނީ ގަނަތެޅޭށެވެ!\nޖުލައި 22, 2021 15:48\n9 ވަނަ ހަސަން ރަސްގެފާނު ރާއްޖެ ދޫކުރައްވާ މަލަބާރށް ވަޑައިގެން ރާއްޖޭގެ ރަސްކަން ހޯއްދެވުމަށް ކުރެއްވީވެސް މިއަދު ނަޝީދު ކުރަމުންދާ ފަދަ މަސައްކަތްތަކެއް. އެކަމަކު އޭރާ މިހާރާ ވަރަށް ތަފާތު. މިއަދު ނަޝީދު ކިތަންމެ ވަރަކަށް ތެޅި ހުޅުނބު ދިއަޔަސް ކުރެވޭނެ ކަމެއްނެތް. ނަޝީދުގެ އަމަލުތައް ހުރިގޮތުން ނަޝީދުގެ އަނދިރި ފަރާތް ދިވެހިންނަށް ފެނި ދިވެހި ފަސްގަނޑުގައި ނަޝީދު ބާކީވުން ނޫންކަމެއް ނުވާނެ. ނަޝީދު އެންމެ ރަނގަޅީ އޭރަކު އޮންނަ ވެރިކަމާ ދެކޮޅަށް މަގުމައްޗަށް ނިކުމެ މުޒާހަރާ ކުރަން.\nޖުލައި 22, 2021 16:20\nކޮވިޑްއަށްވު ރެ ބަލާބޮޑު ވެއްޖެ. އަދިވެސް ދުވާމީހުން ދުވާނެ\nޖުލައި 22, 2021 16:38\nޖުލައި 22, 2021 16:43\nމީނާއަކި ރާއްޖެއަށް ޖެހިފައިވާ ބޮޑު މުސީބާތެއް!! ބޮޑު ކެންސަރުގަނޑެއް!!\nޖުލައި 22, 2021 16:49\nފައްކާ ލިޔުމެއް.ތީހަގީގަތަކީ..ނަޝީދުއަކީ އަމިއްލަ އެދުންބޮޑު ސިޔާސީ ފައިދާއަށް ކޮންމެކަމެއް ކުރާމީހެއް.\nޖުލައި 22, 2021 17:09\nއެމްޑީޕީން ކުރިހުރިހާ ވެރިކަމެއްކުރީ އިސްލާމްދީންނޫންއެހެންދީންތައްގެންނަން އަދި ދައުލަތުގެ ލާރިކައި ޑޮލަރުއަގުމައްޗައްގެންގޮސް ކާބޯތަކެތީގެއަގު އުފުލަން....މިހާރުމިފެންނަނީއެމަންޒަރު...!؟ ގަބޫލްކުރިޔަސް ނުކުރިޔަސް މީހަމަތެދު..\nޖުލައި 22, 2021 17:28\nޖުލައި 22, 2021 17:29\nޤައުމަށް ޣައްދާރުވާ މީހުންގެ ވާހަކަތައް މީޑިއާތަކުން ގެނެސްދޭތީ ހިތާމަކުރަން. މިޤައުމުގެ ރައްޔިތުންނަށް ފައިދާހުރި މަޢުލޫމާތާއި ޒުވާންޖީލަށް ރަނގަޅު މަންޒަރުތައް ފެންނަ ޓީ ވީ ޗެނަލްތައް މިއަދު ނެތް. މިފަދަ މީހުން ގޮވާ ބޭކާރު ގޮވެލިފަތި އަޑު އިވި އިވި އެއްގޯސްވެއްޖެ. އަންނި އަކީ ދިވެހިންނަށް ދުވަހަކުވެސް ހެޔޮ ނިޔަތެއް އޮތް މީހެއްނޫން. އަންނިގެ ވާހަކަތައް ޚަބަރެއްގެ ގޮތުގައި ނުގެނައުމަށް ދިވެހި ދަރިއެއްގެ ހައިސިއްޔަތުން އެދެން\nޖުލައި 22, 2021 18:09\nމިކަމަކީ އިބޫއާއި އަންނިއާއި ޔަހޫދީންނާއި އިންޑިޔާ އަޑީގައި އޮވެގެން ކުރާކަމެކެވެ. އިބޫއާއި އަންނިޖެހިއްޖެކަންދައްކައި އަދި ވަގުތު ނޫހުގައި މިގޮތަށް ލިޔުނީމަ މީހުނަށް ހީވާންވީ އިބޫރަގަޅޭ އަންނިއޭގޯހީ ބޭނުމަކީ އެމްޑީޕީގެ ވެރިކަންދެމެހެއްޓުމެވެ. މިހާރު އަންނިއަށާއި އިބޫއަށް އެގިއްޖެ ދެންވެރިކަން ލިބުންވަރަށް ދުރުކަން އެހެންވީމަ ޖަހާސަކަރާތެވެ.\nޖުލައި 22, 2021 18:37\nނަޝީދުއަކީ ވެރިކަމަށް ކުފޫ ހަމަވާ މީހެެއް ނޫންކަން ޢެމްޑީޕީގެ އާއްމު މެމްބަރުންވެސް މިހާރު ޢަބޫލުކުރޭ. ނަޝީދު ވެރިކަމާއިހެދި ބޫތުކައިފަ ހުންނަ ވަރުން ނަޝީދު އަށް އެެވެސް އެހެން މީހަކު ރާއްޖޭގައި ވެރިލަން ކުރާކަށް ހިތެއް ނުރުހޭ. ސަބަބަކީ ނަޝީދު އަށް ދައުރު ހަމަނުކުރެވުމުގެ ގިލަންވެރިކަން. ވެރިކަން ހޯދުމަށްޓަކައި ނަޝީދު ދިޔައީ އަދި މިއަދުވެސް އެދަނީ ބޭރު ދުނިޔޭގައި މުޅި ދިވެހި ދައަތުގެ ވެސް އަގުވައްޓަމުން. މިގޮތަށް ކަންތައްް އެކުރަނީ ނަޝީދު އިސްތިއުފާ ދޭން މަޖުބޫރު ކުރުވީ ދިވެހި ރައްޔިތުން ކަމުގައި ވާތީވެ ރައްޔިތުންނަށް ވެސް ނަޝީދު ހިތުގައި އޮތް ނަފްރަތެއްގެ ބޮޑުކަމުން.\nވެރިކަމަށް ދަހިވެތި ވެފައި ހުރިލެއް ބޮޑުކަމުން ނަޝީދު ވަނީ ރާއްޖޭގައި ތިބި ތައުލީމީ ޤާބިލު އެތައް ބޭފުޅުންނެއްގެ ޝަޚްސު ކަތިލައިފައި. ޢެއްބައި ބޭފުޅުން ނަމުގެ ކުރިއަށް ކޮންމެވެސް ޒާތެއްގެ ހަޑިހުތުރު ވަނަމެއް ލައިގެން ނުވަތަ އަނެެބައި ބޭފުޅުންނާއި ހަރުކަށި ފިކުރާއި ގުޅުވައިގެން އަނެއްބައި ބޭފުޅުންނާއި ކޮންމެވެސް އެހެން ނުބައިކަމަކާއި ގުޅުވައިގެން. ހިތާމަޔަކީ މީގެ ކުރިން އެމްޑީޕީގެ ލީޑާރޝިޕް އާއި ގްރާސްރޫޓް ގެ ގިނަ ބަޔަކު ނަޝީދުގެ މި މުޑުދާރު މަސަތްކަތުގައި ބައިވެރިވެފައި ވުން. ޢެހެން ކަން ވެފައި ވީނަމަވެސް އަދިވެސް ނަޝީދުގެ މި ޔަހޫދީ ކަލްޓް ފަލްސަފާއިން އެމްޑީޕީ ސަލާމަތް ކުރެވޭނެ. ޢެމްޑީ ދިވެހިރޭްޖޭގެ ވަރިކަމުގައި އޮންނަން ބޭނުން ކަމުގައި ވާނަމަ ނަޝީދުގެ މި މުޑުދާރު ކަލްޓް ފަލްސަފާ އާއި ސަގާފަތަށް އެމްޑީޕީ އަލްވަދާއު ކިޔަން އެބަޖެހޭ. މިކަން ކުރެވޭނީ ހަމަ ހަޤީޤަތުގައިވެސް ނަޝީދަށް ރަންގަޅު ފިލާވަޅެއް ދީގެން. އެެފަދަ ފިލާވަޅަކަށް ނަޝީދު މިފަހަރު އެހުރީ ތައްޔާރު ވެފައި. ޢެގޮތުން މިފަހަރު އެމްޑީޕީގެ އަސާސީ ޤަވާއިދު ބުނާގޮތަށް ޕްރައިމަރީއަކާއި ނުލައި ރައީސް ސޯލިހަށް ޓިކެޓް ދިނުމަށް މުޅި ޕާޓީ ހަށިފޮޅަލާފަ ތެދުވަންވީ. އަދި ޕްރައިމަރީ އެއް ބޭއްވިއަސް ނަޝީދުއަށް ވޯޓު ނުދޭންވީ. ނަޝީދުއަށް ކިހާ ފުރުސަތެެއް ދެވިއްޖެ؟ އެކަމަކު ނެރެވުނީ ކޮން ނަތީޖާއެއް؟ އެމްޑީޕީ މެމްބަރުން މަގިމަތީގައި ތެޅިބޭލުން ނޫން ކޮންކަމެއްވީތަ؟ ވީމާ މީ އެމްޑީޕީގެ މެމްބަރުން ހަޤީޤަތުގައިވެސް ވިސްނަން ވެެްޖެ ކަމެއް. އިސްލާހު ވީމަ އަދި ފަހުންވެސް ނަޝިދަށް ފުރުސަތު ދެވިދާނެއެއް ނޫން ދޯ!\nޖުލައި 22, 2021 19:10\nބޭރު ގައުމުތަކާ ގުޅިގެން ދިވެހި ދައުލަތަށް ނޮހޮރުއްޕާން ކުރެވިދާނެ. ހަމަ އެގޮތަށް ބުއްދި އުނި ގިނަ ދިވެހިން ތަކެއްގެ އެހީގައި ވޯޓު ހޯދައިގެން ވެރިކަމަށްވެސް އާދެވިދާނެ. ނަމަވެސް ބުއްދިވެރިއަކު އަންނިއަކަށް ވޯޓެއް ނުދޭނެ. އަދި އަންނިއަށް ވޯޓުދޭ މީހަކީ ބުއްދިވެރިއަކަށްވެސް ނުވާނެ.\nޖުލައި 22, 2021 19:15\nއަންނިއަކީ ބުއްދިވެރިއެކޭ ކިޔައިގެން ބަޔަކުމީހުން އަޑުއެރުވިޔަސް، ހަގީގަތުގައި އަންނިއަކީ ހަމަ ކަނޑުކޮހެއް. ދެއިރު ދެދަޅައަށް ދެއަނގައިން ވާހަކަދައްކާ އަނނދެއް.\nޖުލައި 22, 2021 19:39\nރައީސް ނަސީދަކީ ހީވާގި ކެރޭ މޮޅު ލީޑަރެއް. އެމަނިކުފާނު އެދައްކަނީ ހަމަ ރަގަޅު ވާހަކަ.\nޖުލައި 22, 2021 19:40\nތަބަކައް ލާފާ ވެރިކަން ދޯސްތު އައް ދިނުމުން އެކަން ހަދާން ނެތުނީ... އަންނި ވަރުގެ މީހެއް ނެތް. ސާބަހޭ\nޖުލައި 22, 2021 19:41\nއިބުައައް ވެސް ހިތުހުރި ގޮތަކައް ވެރިކަން ކުރާކައް ހަމަ ހިލޭނުކުރޭނެ. އެމްޑީޕީ އަކީ އަންނި ދައްކާމަގުން ދާނެ ޕާޓީއެއް\nނަސީދު ދައްކަވަނީ ލާމަސީލުކަން. ކިތައްމެ ގާތްމީހަކުވެސް ވެރިކަމެއް ހިތައް އެރިގޮތަކައް ހިންގާކަށެއް ރައްޔިތުން ފުރުސަތެއް ނުދޭ... ސާބަހޭ އަންނި.\nޖުލައި 22, 2021 20:45\nނަޝީދަކީ ދެ އަހަރު ފަހުން ފައިބަން ކިޔައިގެން ވެރިކަމަށް އައި މީހެއް. ވެރިކަން ލިބުނީމަ ހިތުހުރި ގޮތަކަށް އުޅެން ހަދައިގެން އެންމެ ފަހުން އިސްތިއުފާ ދޭން ޖެހުނީ\nޖުލައި 22, 2021 20:20\nހަގީގަތް ހާމަކުރުމަކީ ފަލީހަތް ކުރުމެއް ނޫން. ޢެއީ ލީޑަރުންގެ ސިފައަކީ. ކޮންމެ ލީޑަރެއް ނަމަވެސް. ހޭލާ!!!!\nޖުލައި 22, 2021 21:07\nއާޙިރަތާމެދު ކުޑަވެސް ފިކުރެއްކުރާ މީހަކު އައްނި އަކަށް ވޯޓެއް ނުދޭނެ. ދުނިޔަވީ ޒީނަތް ދައްކައިގެން އަތުނުޖެހޭ މީހުން ހަރުކައްޓޭކިޔާ ލޭބަލް ކޮއްގެން އެވަރުން ނުވެގެން މުޅި ބޭރުދުނިޔޭގަ ރާއްޖޭގެ އަގުވައްޓައި ގައުމުގެ އިގްތިސޯދު ފުންޑުފުނޑުކޮށްލައިގެން މިހެންގޮސް ހުދު ނަޟީދަށްވެސް ކިޔޭނުކިޔޭ ނޭންގޭ ހާލުގަ ވެރިކަން ނުލިބިގެން ވާނުވާގަ އުޅޭމީހެއް. އެވެސް އިސްލާމްދީން ފޮހެލުން ނޫން ބޭނުމެއް އޮވެގެން ނޫންކަން ށައްކެއް ނެތްވަރައް އޭނާގެވާހަކަ ތަކުން ސާބިތުކޮށްދެމުން. ނަސީދަކީ ގައުމަށް ޣައްދާރުވެފައިވާ ކުއްވެރިޔެއް. ގައުމުގެ ހަރުމުދާ ސާފުމެންދުރުގެ ވަގުތުގާ ފާޅުގާ އަންދާލި ހަރަކާތުގެ އެއްމެ އިސް ޓެރަރިސްޓް. ލާދީނީ ވާހަކަތައް ފާޅުގައި ދައްކާފަހުރި މީހެއް.\nޖުލައި 23, 2021 00:09\nމީޑިޔާގާ ތިބޭފުޅުން ހިތައް އެރިހާ އެއްޗެއް ގޮވަން އެމިނިވަން ކަން ހޯދާދިނީކާކުތޯ.. ތި އަންނި.. ކިތައްމެ އެއްޗެއް ގޮވިޔަސް 2023 ވަރައް ސާފު.. ދެން ހޮވާނީ ވެރިކަމަައް އަންނި\nޖުލައި 23, 2021 00:11\nގައުމައްޓަކާ ރައީސް ނަސީދު ކުރައްވާ މަސައްގަތް އެހެން އެއްވެސް ވެރިޔަކައް ނުކުރެވޭ.. އެހެންވޭ.. އަންނި އަކީ ގައުމު ހިންގާލަން ކެރޭ މޮޅު ވެރިޔެއް..\nޖުލައި 23, 2021 00:16\nއަންނި ވަަަަަަރުގެ މޮޅު ވެރިޔައް ދައްކަބަލަ... ތަބަކަކައް ލާފާ ވެރިކަން ދިނީމާ ހިތި ހުރިގޮތަކައް ވެރިކަން ކުރާތީ ކެރިގެން އަމިއްލަ ޕާޓީގެ ވެރިކަމައް އެފާޑު އެކިޔަނީ... މީމީހުންނަކީ ސާބަހޭ އަންނި.. ހިފާފާ ބަހަައްޓާ ދޫނުދޭދި.. ދިވެހިން ތިބީ އަންނި ޔާ އެކީ...\nޖުލައި 23, 2021 01:21\nއޮޕްރޭސަން ކުރަނީދޯ މިހާރު. ދިވެހި ފައިސާއިން ބޭރުގާހުރެ ހަންފެތުރުންނޫން ކަ މެއް ނުކުރާ.\nޖުލައި 23, 2021 09:20\nނަޝީދުގެ "ފޭކްލެގަސީ" ދަމަހައްޓަނީ ދިވެހި ރައްޔިތުންނާއި ދިވެހި ގައުމާއި އިސްލާމްދީން ދުނިޔެއަށް އަގުވައްޓާ، ބޭޒާރުކޮށްފައި. މިކަހަލަ ބޮލުރޮއްޖަކު މިދުނިޔޭން ދައްކަބަލަ. މިކަލޭގެ ހިފާ ހައްޔަރު ކުރާށޭ.\nޖުލައި 23, 2021 10:34\nމިސާލަކަށް ރާއްޖޭގެ ރައީސްކަން ކުރެއްވި ބޭފުޅެއްގެ ގެއިން ވައްކަން ކުރުމާއި، މީހަކު ވަގަށް ނަގައި ނިޒާމުން ގެއްލުވާލުމަށް އަމުރުކޮށް އެކަން ތަންފީޛު ކުރިކަމަށް އަމިއްލައަށް އިއުތިރާފު ވުމާއި، އަމަން ބަލަހައްޓާ މީހުންގައިގާ ތަޅާނެ ބަޔަކު ހޯދުމާއި އަލިފާން ބޯޅަ އުކުމާއި، މަސްތުވާތަކެތި ބޯންޖެހޭނެކަމަށް ބުނެ ހިތްވަރު ދިނުމާއި، ދައުލަތުގެ މުދަލާއި އާންމު ރައްޔިތުންގެ މުދަލާއި ތާރީޚީ އެތަށް ލިޔުމެއް ހުޅުޖަހައި އަންދާލި 260 މިލިއަން ރުފިޔާއަށް ވުރެ ބޮޑު ގެއްލުމެއް އެއްދުވަސްތެރޭގައި ދިނުމާއި، ސްޕްރީމްކޯޓު ތަޅުއެޅުވުމާއި، ޤުރުއާން އިން ސާބިތުވާ ޙުކުމް ފުޅުތަކަށް ފާޅުގައި އިންކާރުކޮށް ހެދީމާ އެފަދަ މީހުން ނުހިމެނޭ ތޯ ނިރުބަވރިންގެ ތެރޭގައި ނުވަތަ އިންސާނީ ވަގުފާރި ކުރާ މީހުންގެ ތެރޭގައި ، މިއީ ވަކި މީހެއްގެ ޤައުމު އެއްނޫން އެންމެ ގެ ވެސް ޤައުމު ވީމާ އެންމެން ގެ ޙައްޤުތައް ރައްކާތެރި ކުރެވެންވާނެ، އެއީ ޤާނޫނު ގެ ބޭނުމަކީ.\nޖުލައި 23, 2021 22:41\nސީދާ ޔަހޫދީން ގެ ޕޮލިސި\nއުސްމާނުެ ފާނާ ދެކޮޅަށް މީހުން ނެރެން ވެސް ޔަހޫދީން ކުރި ކަންތައް


ބީއެމްއެލްގެ މުވައްޒަފުން6ރަށެއްގައި އިޖްތިމާއީ ހަރަކާތްތަކެއް ހިންގައިފި\nހާއިޒް ޒަމީން· 22 އޮގަސްޓް 2021\nބޭންކް އޮފް މޯލްޑިވްސް (ބީއެމްއެލް) ގެ މުވައްޒަފުން6ރަށެއްގައި އިޖްތިމާއީ ހަރަކާތްތަކެއް ހިންގައިފި އެވެ. މިއީ ވަރލްޑް ހިއުމަނިޓޭރިއަން ޑޭ ފާހަގަ ކުރުމުގެ ގޮތުން އަތޮޅުތެރޭގައި ގާއިމްކުރެވިފައިވާ ބީއެމްއެލްގެ ބްރާންޗްތަކުގެ މުވައްޒަފުން އިސްނަގައިގެން މުޖުތަމައަށް އެހީތެރިވުމަށް ހިންގި ހަރަކާތްތަކެކެވެ. މި ހަރަކާތްތައް ކުރިޔަށް ގެންގޮސްފައިވަނީ ށ. ފުނަދޫ، ނ. މަނަދޫ، ފ. ނިލަންދޫ. ތ. ގުރައިދޫ، ގދ. ތިނަދޫ އަދި އައްޑޫ ސިޓީ ގައެވެ.\nމިގޮތުން ކުރިޔަށް ގެންގޮސްފައިވާ ހަރަކާތްތަކަކީ ށ. ފުނަދޫ ގެ ބަނދަރު ސަރަހައްދުގައި ގާއިމްކޮށްފައިވާ ހަޓް ތަރައްގީކޮށް، މިތަން ސާފުކޮށް ކުލަލުމާއި ކުޑަދޮރުތަކުގައި ބްލައިންޑްސް ވަނީ ހަރުކޮށްފަ އެވެ. އަދި ނ. މަނަދޫގެ އިރުމަތީ ފަރާތުގެ އަތިރިމަތީ ސަރަހައްދުގައި 25 ޖޯލި ބަހައްޓައި ރަށުގެ ކުޑަކުދިން ބޭނުންކުރުމަށް ހާއްސަކޮށް އުނދޯލި ވަނީ ހަރުކޮށްފަ އެވެ. މީގެ އިތުރުން ފ. ނަލަންދޫ ބްރާންޗުގެ މުވައްޒަފުން ވަނީ ނިލަންދޫ ބީޗް ސަރަހައްދު ތަރައްގީކޮށްފަ އެވެ. މިގޮތުން، މި ސަރަހައްދުގައި ހުރި ޖޯލިތައް ބަދަލުކޮށް، ޑަސްޓްބިން ބަހައްޓައި، މޫދަށްދާ ފަރާތްތަަކަށް ފެންވެރުމަށް ހާއްސަ ތަނެއް ގާއިމްކޮށް، ބާބަކިއު ސްޓޭންޑް ބަހައްޓައި، މި ސަރަހައްދުވަނީ އިތުރަށް ޒީނަތްތެރިކޮށްފަ އެވެ. އަދި ތ. ގުރައިދޫ ބްރާންޗް މުވައްޒަފުން ވަނީ އެރަށުގެ ޔޫތް ސެންޓަރުގެ އެތެެރެ އާއި ބޭރު ފާރުގައި ކުލަލައި މި ސެންޓަރުގެ ހުރިހާ ލައިޓްތައް ބަދަލުކޮށްފަ އެވެ.\nމި ހަރަކާތުގައި ގދ. ތިނަދޫ ބްރާންޗުގެ މުވައްޒަފުން ވަނީ ރަށުގެ މިއުޒިއަމް ޕާކްގައި ކުލަލައި އެތަން ޒީނަތްތެރިކޮށްފަ އެވެ. އަދި އައްޑޫ ސިޓީ ހިތަދޫ ބްރާންޗުގެ މުވައްޒަފުންނާއި، ގަން ބްރާންޗުގެ މުވައްޒަފުންނާއި ބީއެމްއެލް ކޮންޓެކްޓް ސެންޓަރގެ މުވައްޒަފުން ގުޅިގެން ވަނީ ‘ހަންކެޑަ’ ޕިކްނިކް ސަރަހައްދަށް އިތުރު ފުރިހަމަކަމެއް ގެނެސްދީފަ އެވެ. މިގޮތުން ސަރަހައްދު ސާފުކޮށް ޑަސްޓްބިން ބަހައްޓައި މި ސަރަހައްދު ފާހަގަ ކުރުމަށް ނަން ބޯޑު ބަހައްޓާފައި ވެއެވެ. ބީއެމްއެލްގެ އަތޮޅު ތެރޭގެ ބްރާންޗްތަކާއި، ބީއެމްއެލްގެ ވޮލަންޓިއަރުން އިސްނަގައިގެން ކުރިޔަށް ގެންދިޔަ މި ހަރަކާތްތަކަކީ މުޖުތަމައުގެ ލާބަ އާއި މަންފާއަށް ހިންގުނު ހަރަކާތްތަކެކެވެ. މިއަހަރުގެ މާރިޗު މަހުގައިވެސް ބޭންކުގެ މުވައްޒަފުންވަނީ މިފަދަ ހަރަކާތްތަކެއް ހިންގާފަ އެވެ.


Dhivehinge medhugai China safeerakee varah magubool beyfulheh: Shahid\nދިވެހިންގެ މެދުގައި ޗައިނާ ސަފީރަކީ ވަރަށް މަގުބޫލު ބޭފުޅެއް: ޝާހިދު\nފޮރިން މިނިސްޓަރާއި ޗައިނާ ސަފީރު ބައްދަލު ކުރެއްވުން -- ފޮޓޯ | ފޮރިން މިނިސްޓަރު\nޗައިނާއިން ދިވެހިރާއްޖެއަށް ކަނޑައަޅާފައިހުންނަވާ ސަފީރު، ޖަން ލިޖޮންގް، މިނިސްޓަރު އޮފް ފޮރިން އެފެއާޒް އަބްދުﷲ ޝާހިދުގެ އަރިހަށް ވަދާއީ ޒިޔާރަތް މިއަދު ކުރައްވައިފި އެވެ.\nމިއަދު މެންދުރުފަހު ފޮރިން މިނިސްޓްރީގައި އޮތް މި ބައްދަލުވުމުގައި ޗައިނާ އާއި ދިވެހިރާއްޖޭގެ ގުޅުން އިތުރަށް ބަދަހިކުރުމަށް އެމްބެސެޑާ ޖަން ކުރެއްވި މިންނެތް މަސައްކަތަށާއި އެމަނިކުފާނުގެ ސަފީރުކަމުގައި ދިވެހިރާއްޖެއަށް ވެދެއްވި އެހީތަކަށް މިނިސްޓަރު ޝާހިދު ވަނީ ޝުކުރު ދަންނަވާފައެވެ.\nކުރިއަށް އޮތްތަނުގައިވެސް ހާރިޖީ ގުޅުމުގެ ތެރެއިން ދިވެހި ސަރުކާރާއި ގާތުން މަސައްކަތް ކުރައްވާނެ ކަމުގެ ޔަގީންކަން އެމްބެސެޑާ ދެއްވިއެވެ. އަދި ދިވެހި ސަރުކާރާއި ދިވެހިން އެމަނިކުފާނާއި ބެހެއްޓެވި ގާތްކަމާއި މެހުމާންދާރީ އަށާއި ދިވެހި ސަރުކާރުން ޗައިނާގެ ސަރުކާރާއި ޗައިނާގެ ރައްޔިތުންނަށް ދެއްވި އެއްބާރުލުމަށް އެމްބެސެޑާ ވަނީ ޝުކުރު ދަންނަވާފައެވެ.\nދިވެހިރާއްޖޭގެ ތަރައްގީ އާއި އިޖްތިމާއީ ކަންކަމުގައި ދެއްވި އެއްބާރުލުމުގެ ސަބަބުން ދިވެހިންގެ މެދުގައި އެމްބެސެޑާގެ މަގުބޫލުކަން މިނިސްޓަރު ޝަހިދުވަނީ ފާހަގަ ކުރައްވާފައެވެ. އަދި ކޮވިޑް-19 ގެ ހީނަރުކަމުން އަރައިގަތުމަށް ދިވެހިރާއްޖެއަށް ވެދެއްވި އެހީއަށް އެމްބެސެޑާއަށް މިނިސްޓަރު ޝާހިދު ޝުކުރު ދެންނެވިއެވެ. އަދި ކުރިއަށް އޮތްތަނުގައި އެމަނިކުފާނު ކުރައްވާ މަސައްކަތްތައް ކާމިޔާބުވާނެ ކަމަށް އުއްމީދު ކުރައްވާ ކަމަށާއި ދިވެހިރާއްޖެއިން އަބަދުވެސް އެމަނިކުފާނަށް މަރުހަބާ ދަންނަވާނެ ކަމަށް މިނިސްޓަރު ޝާހިދު ވިދާޅުވިއެވެ.\nސފީރު ޖަންގ ލިޖޮންގްގެ ސަފީރުކަމުގެ ދައުރު ފުރިހަމަކުރެއްވުމާ ގުޅިގެން ބޭއްވި ވަދާއީ ހަފްލާގައިވެސް މިނިސްޓަރު އަބްދުﷲ ޝާހިދު އިއްޔެ ވަރޗުއަލްކޮށް ބައިވެރިވެވަޑައިގަތެވެ.\nއެމްބެސެޑަ ޖަންގް ލިޖޮންގް އަކީ ދިވެހިރާއްޖޭގައި ޗައިނާގެ އެމްބަސީއެއް 2011 ގައި ހުޅުވިފަހުން ޗައިނާއިން ދިވެހިރާއްޖެއަށް ކަނޑައެޅުއްވި ތިން ވަނަ ސަފީރެވެ. އެމަނިކުފާނު ސަފީރުކަމާއި ހަވާލުވީ އޮގަސްޓް 2017 ގައެވެ.\nޗައިނާ އަބްދުﷲ ޝާހިދު ޖަންގް ލީ ޖޮންގް + ދިވެހި ރާއްޖެއާ ޗައިނާގެ ގުޅުން


UV balikoh Eagles 1 vana ah | Mihaaru\nޔުނައިޓެޑް ވިކްޓަރީގެ ލަކީ (ކ) ކައިރިން އީގަލްސްގެ ލުއިޒް އެޑުއާޑޯ ބޯޅަ ހިފައިގެންދަނީ.-- ފޮޓޯ: ހުސެއިން ވަހީދު/ މިހާރު\nޔޫވީ ބަލިކޮށް އީގަލްސް އެއް ވަނަ އަށް\n16 އެޕްރީލް 2018 - 00:162comments\nބްރެޒިލްގެ ފޯވާޑް ލުއިޒް އެޑުއާޑޯ ޕުރްޗީނޯ މި ސީޒަނުގައި ހެދި ދެ ވަނަ ހެޓްރިކާ އެކު 4-2 އިން ޔުނައިޓެޑް ވިކްޓަރީ ބަލިކޮށް އެސްޓީއޯ މާލޭ ލީގުގެ އެއް ވަނަ އަށް ކްލަބް އީގަލްސް ޖެހިލައިފި އެވެ.\nއީގަލްސް އެއް ވަނަ އަށް އެރީ ހަ މެޗުން 11 ޕޮއިންޓް ހަމަކޮށްގެންނެވެ. ދެ ވަނައިގައި އޮތް ނިއު ރޭޑިއަންޓް ދެ މެޗު މަދުން ކުޅެފައިވާއިރު، މާދަމާ ހަވީރު ގްރީން ސްޓްރީޓްސް އަތުން މޮޅުވެގެން އެ ޓީމަށް ލީގުގެ އެއް ވަނަ އަށް އެރުމުގެ ފުރުސަތު އެބައޮތެވެ. ދެ ވަނައިގައި އޮތް ނިއު އަށް ހަތަރު މެޗުން 10 ޕޮއިންޓް ލިބިފައިވާއިރު، ތިން ވަނައިގައި އޮތް މާޒިޔާ އާއި ހަތަރު ވަނައިގައި އޮތް ޓީސީ ސްޕޯޓްސް ކްލަބަށް ވެސް ވަނީ ހަ މެޗުން 10 ޕޮއިންޓް ލިބިފަ އެވެ.\nމިރޭގެ މެޗަށް ނުކުތްއިރު ޔުނައިޓެޑް ވިކްޓަރީ ވަނީ އެންމެ ފަހުން ކުޅުނު ތިން މެޗުން ބޮޑު ތަފާތަކުން ބަލިވެފަ އެވެ. އަނެއް ކޮޅުން އީގަލްސް ވެސް ވަނީ އެންމެ ފަހުން ކުޅުނު މެޗުން ޓީސީ ސްޕޯޓްސް ކްލަބް އަތުން ބަލިވެފަ އެވެ. އެހެން ކަމުން މި މެޗުން މޮޅެއް ހޯދައި އަލުން ފޯމަކަށް އެޅެން މި ދެ ޓީމަށް ވެސް އޮތީ މުހިއްމުވެފަ އެވެ.\nމެޗު ފަށައިގެން ތިން ވަނަ މިނިޓްގައި ލުއިޒް އެޑުއާޑޯ އަށް ލަނޑު ޖަހަން ރަނގަޅު ފުރުސަތެއް ލިބުނެވެ. އޭރިއާ ތެރެއިން ހަސަން ރާއިފް (ހަންނަ) ހުސްކޮށްލާފައި ލުއިޒް އެޑުއާޑޯ އަށް ދިން ބޯޅަ އޭނާ ފޮނުވާލުމުން ދިޔައީ ދަނޑިކައިރިން ބޭރުންނެވެ.\nއީގަލްސް އިން މެޗުގެ 30 ވަނަ މިނިޓްގައި ލީޑުނެގީ މުހައްމަދު ނާއިމް ޖެހި ގޯލުންނެވެ. އީގަލްސް އިން މި ލަނޑު ޖެހީ ޔުނައިޓެޑް ވިކްޓަރީން އެއް ކުޅުންތެރިއަކު މަދުކޮށް ކުޅެމުން ދިޔަ ވަގުތެއްގަ އެވެ. އެއީ ޔުނައިޓެޑް ވިކްޓަރީގެ ފަހަތަށް ކުޅޭ އަހުމަދު އަވީން އަށް ލިބުނު އަނިޔާ އަކަށް ފަރުވާ ހޯދުމަށް ދަނޑުން ފައިބައި ހުއްޓަ އެވެ. ނާއިމް މި ލަނޑު ޖެހީ ޔުނައިޓެޑް ވިކްޓަރީ ގޯލްކީޕަރު ތޮލާލް ހަސަން (ޓޮޕްލަކް) ކައިރިން ނައްޓާލުމަށް ފަހު ހަންނަ ދިން ބޯޅަ އަކުންނެވެ.\nޔުނައިޓެޑް ވިކްޓަރީން ވަނީ ފުރަތަމަ ހާފުގެ 33 މިނިޓް ތެރޭގައި ދެ ބަދަލެއް ގެނެސްފަ އެވެ. ލިބުނު އަނިޔާގެ ސަބަބުން އަވީން އާއި ބްރެޒިލްގެ މިޑްފީލްޑަރު ޕައޮލޯ ރިބޭރޯ ބޭލިއިރު، ބަދަލުގައި އެރީ ހަސަން ފައިރޫޒް (ލަކީ) އާއި އިސްމާއިލް ޝަފީއު އެވެ.\nލީޑުފުޅާކުރަން އީގަލްސްގެ ލުއިޒް އެޑުއާޑޯ އަށް ހުސްކޮށް ލިބުނު ބޯޅައަކުން އޭނާ ފޮނުވާލި ބޯޅަ ގޯލު ރޮނގުމަތިން ސަލާމަތްކުރީ ޔުނައިޓެޑް ވިކްޓަރީގެ ޑިފެންޑަރު އަބްދުލްވާހިދު (ވާޑު) އެވެ.\nދެ ބަދަލާ އެކު ޔުނައިޓެޑް ވިކްޓަރީގެ ކުޅުން ރަނގަޅުކުރި އެވެ. އަދި މެޗުގެ 41 ވަނަ މިނިޓްގައި ލަކީ ވަނީ އެ ޓީމަށް ނަތީޖާ ހަމަހަމަ ކޮށްދީފަ އެވެ. ރަފީނިއާ ނަގައިދިން ކޯނަރަކުން އޭރިއާ ތެރެއަށް ހުރަސްވި ބޯޅަ ލަކީ ވަނީ އެއް ފަހަރުން ގޯލުގެ މަތީ ކަނުގައި ތަތްކޮށްލައިފަ އެވެ. މިއީ މި ސީޒަނުގައި މިހާތަނަށް ފެނުނު އެންމެ ރީތި އެއް ގޯލެވެ.\nދެ ވަނަ ހާފް ފަށައިގެން މިނިޓެއް ނުވަނިސް ޔުނައިޓެޑް ވިކްޓަރީ އަށް ލީޑުނަަގައިދޭން ރަފީނިއާ އަށް ލިބުނު ފުރުސަތު އޭނާ އަތުންވީ ބޭކާރެވެ. އޭގެ ތިން މިނިޓް ފަހުން އީގަލްސްގެ ލުއިޒް އެޑުއާޑޯ ހުސްކޮށް ހުރެ ފޮނުވާލި ބޯޅަ ކީޕަރު ޓޮޕްލަކް ވަނީ މަތަކޮށްފަ އެވެ.\nއީގަލްސްގެ ސިފާއު (ވ) ޔުނައިޓެޑް ވިކްޓަރީގެ ނޫރައްދީން ކައިރިން ބޯޅަ ހިފައިގެންދާން މަސައްކަތްކުރަނީ. -- ފޮޓޯ:ހުސެއިން ވަހީދު/ މިހާރު\nމެޗުގެ 51 ވަނަ މިނިޓްގައި ޔުނައިޓެޑް ވިކްޓަރީން ލީޑު ނަގައިދިނީ އެ ޓީމުގެ ޓްރިޑިނާޑުގެ ފޯވާޑް ސެމިއުލް ކޯޑެލް އެވެ. ލިބުނު ހިލޭ ޖެހުމަކުން އޭރިއާ ތެރެއަށް ހުރަސްވި ބޯޅަ ސެމިއުލް ވަނީ އީގަލްސްގެ ކީޕަރު ސުޖަން ޕެރޭރާ ބޯމަތިން ބޮލުން އޮއްސާލައިފަ އެވެ.\nޔުނައިޓެޑް ވިކްޓަރީ އަށް ލީޑު ހިފަހައްޓާލެވުނީ އެންމެ މިނިޓެއް ވަންދެނެވެ. އީގަލްސް އިން ނަތީޖާ ހަމަހަމަކުރީ ލުއިޒް އެޑުއާޑޯ ކާމިޔާބުކުރި ގޯލުންނެވެ. އޭނާ މި ލަނޑު ޖެހީ އޭރިއާ ތެެރެއިން ސިފާއު ދިން ބޯޅައަކުންނެވެ.\nއީގަލްސް ތިން ވަނަ ލަނޑު މެޗު ނިމެން ހަތަރު މިނިޓަށް ވެފައި ހުއްޓައި ކާމިޔާބުކުރީ ލުއިޒް އެޑުއާޑޯ އެވެ. ލިބުނު ހިލޭ ޖެހުމަކުން ބޯޅަ އަވަސްކޮށްލުމަށް ފަހު އިބްރާހިމް މުބީން (މުއްކި) ވަނީ އޭރިއާ ތެރެއިން ހުސްކޮށްލާފައި ލުއިޒް އެޑުއާޑޯ އަށް ދީފަ އެވެ. އޭނާ ވަނީ ހަމަޖެހިލާފައި ގޯލުގެ ތެރެއަށް ބޯޅަ ފޮނުވާލައިފަ އެވެ.\nއޭގެ ދެ މިނިޓް ފަހުން ޔުނައިޓެޑް ވިކްޓަރީ ފަހަތުން ހެދި ގޯހެއްގެ ފައިދާ ނަަގައި ލުއިޒް އެޑުއާޑޯ ވަނީ އިތުރު ލަނޑެއް ޖަހައި އޭނާގެ ހެޓްރިކް ފުރިހަމަކޮށްފަ އެވެ. މިއާ އެކު އޭނާ ވަނީ ލީގުގައި 12 ގޯލު ހަމަކޮށްފަ އެވެ.\nމެޗަށް ފަހު ޔުނައިޓެޑް ވިކްޓަރީގެ ކޯޗު މުހައްމަދު ނަޒީހު ބުނީ މޮޅުވެވޭނީ ވަކި ކަންތައްތަކަކަށް ވުރެ ބޮޑަށް ހުރިހާ ކަމެއް ވެސް ރަނގަޅަށް ކޮށްގެން ކަަމަށެވެ.\n"މި މެޗަށް ބަލާއިރު ދެ މިސްޓޭކް ނުހެދިނަމަ ހުރިހާ ކަމެއް ރަނގަޅޭ ވެސް ބުނެވިދާނެ. މެޗަކުން މޮޅެން ނުވެވޭނެ ހެސްކިޔާފައި ދުވެފައި މަސައްކަތްކުރިޔަސް. އެބަޖެހޭ ސިކުނޑިން ވިސްނައިގެން ވެސް ކުޅެން. އެބައި މި މެޗުގައި ދަށްކޮށް މިިދިޔައީ މުހިއްމު ވަގުތެއްގައި ބޮޑު ދެ މިސްޓޭކެއް ފެނިގެންދިޔައީ. މިއީ ކުޅުންތެރިންގެ ކޮންްސަންޓްރޭޝަން ދިޔަ ވަގުތުތަކެއް. މެޗަކުން މޮޅެއް ނުވެވޭނެ 80 ޕަސެންޓް ރަނގަޅުކޮށްގެނެއް. އެބަޖެހޭ ހުރިހާ ކަމެއް ރަނގަޅު ކުރަން،" ނަޒީހު ބުންޏެވެ.\nއީގަލްސްގެ ކޯޗު މުހައްމަދު ޝިޔާޒް (މޯހަން) ބުނީ މެޗުން މޮޅުވިނަމަވެސް ފަހަތުން ދިމާވާ މައްސަަލަތަށް މި މެޗުގައި ވެސް ފެނިގެންދިޔަ ކަމަށެވެ.\n"މޮޅުވިޔަސް ކުރިން ދެއްކި ވާހަކަ މި ދައްކަން ޖެހެނީ. ފަހަތަށް އެދާ ބޯޅަ އެހާ ފަސޭހައިން ވަންނަންޏާ ވަރަށް އުނދަގޫވާނެ. ހަގީގަތުގައި ކުރިން ލިބޭ އެއްޗެހި ނުނިންމާލެވި އޮއްވައި. ފަހަތަށްދާ ބޯޅަ ވަދެގެން ޓީމު ޕްރެޝަރަށް މިދަނީ. މިކަމަށް ހައްލެއް ހޯދަން އެބަޖެހޭ. މެޗުން މޮޅުވީމަ އެ ހިތްހަމަ ޖެހުން އެބައޮތް،" މޯހަން ބުންޏެވެ.\nއޭނާ ބުނީ ލުއިޒް އެޑުއާޑޯ އަށް އެއްކޮށް ބަރޯސާވެގެން އުޅުމަކީ އެންމެ ރަނގަޅު ގޮތެއް ނޫން ކަމަށެވެ. އޭނާ އަށް ނުވާ ދުވަހެއްގައި އެހެން ކުޅުންތެރިންގެ އެހީ ލިބޭނެ ކަމުގެ ޔަގީންކަން އެބައޮތް ކަމަށާއި ޓީމުގެ އެޓޭކް ރަނގަޅުކަން މޯހަން ފާހަގަކުރި އެވެ.\nއިތުރު ލިޔުންތައް ކްލަބް އީގަލްސް ޔުނައިޓެޑް ވިކްޓަރީ


Idhikolhu bayaku isve thibe laamu maabaidhoo bandharuge masahkai...\n4 ހަފްތާ, 1 ދުވަސް, 14 ގަޑި, 26 މިނެޓް, 37 ސިކުންތު ކުރިން 880އައިމިނަތު ރަމްލާ\nމާބައިދޫ ބަނދަރުގެ މަސައްކަތް ހުއްޓުވުމަށް ބަޔަކު ނިކުމެ މަސައްކަތް ކުރަނީ: ފޮޓޯ ޗެނަލް އޮންލައިން\nއިދިކޮޅު ބަޔަކު އިސްވެތިބެ ލ. މާބައިދޫ ބަނދަރުގެ މަސައްކަތް ހުއްޓުވައިފިއެވެ.\nމޯލްޑިވްސް ޓްރާންސްޕޯޓް އެންޑް ކޮންޓްރެކްޓިންގް ކޮމްޕެނީ ލިމިޓެޑް އެމްޓީސީސީއިން ކުރަމުންދާ އެ މަސައްކަތް ހުއްޓުވާފައި ވަނީ ރަށުގެ އެމްޑީޕީ ކައުންސިލަރުން އިސްވެތިބެ ކަމަށް މައުލޫމާތު ލިބިފައިވެއެވެ. މިކަމާ ގުޅޭގޮތުން މާބައިދޫ ކައުންސިލް މެމްބަރު އަބްދުﷲ ރަޝީދު ވިދާޅުވީ އެމްޑީޕީ ކައުންސިލަރުންނާއި އިތުރު ދިހަ މީހަކު ވެގެން ބަނދަރުގެ މަސައްކަތް ކުރިއަށް ގެންދިޔަ ނުދީ މަސައްކަތަށް ހުރަސް އަޅަމުންދާ ކަމަށެވެ.\nއަދި އިދިކޮޅު މީހުން އެ މަސައްކަތް ކުރަނީ އެރަށުގެ ނެރު ކަތި ކުރީ، އެމީހުން ކުރި މުޒާހަރާއިން ކަން ދެއްކުމަށް ކަމަށްވެސް އަބްދުﷲ ރަޝީދު ވިދާޅުވިއެވެ. އަބްދުﷲ ރަޝީދު ވިދާޅުވީ މާބައިދޫގެ ނެރު ކަތި ކުރުމަށް ހަމަޖެހިފައިވާކަން އެރަށުގެ އެމްޑީޕީ އަށް ނިސްބަތްވާ ކައުންސިލަރުންނަށް މީގެ ކުރިންވެސް އިނގޭނެ ކަމަށެވެ. އަބްދުﷲ ވިދާޅުވީ މަދު ބަޔަކު އެ މަސައްކަތް ހުއްޓުވަން މަސައްކަތް ކުރި ނަމަވެސް ރަށުގެ ގިނަ ރައްޔިތުން ބޭނުންވަނީ ވީ އެންމެ އަވަހަކަށް މަސައްކަތް ކުރިއަށް ގެންގޮސް ނިންމާލުމަށް ކަމަށެވެ.\nމީގެއިތުރުން އެކަމާ ގުޅޭ ގޮތުން އެމްޓީސީސީގެ ޕްރޮޖެކްޓްސް މެނޭޖަރ ރިޓަޔަޑް ކަމިޝަނަރ އޮފް ޕްރިޒަން މުޙައްމަދު ހުޝާމް ވިދާޅުވީ މަސައްކަތް ހުއްޓުވި އިރު އެތަނުގައި ކުރަމުން ދިޔައީ ބޭރު ތޮށި ނިންމުމުގެ މަސައްކަތް ކުރަމަށެވެ.\nއެ ކުންފުނިން މާބައިދޫ ބަނދަރުގެ މަސައްކަތް ކުރަން ގެންގޮސްފައިވާ އުޅަނދުތަކަށް ބަޔަކު އަރައި މަސައްކަތް ކުރިއަށް ގެންދިޔަ ނުދީ ހުރަސް އަޅާފައިވާ ކަމަށް ހުޝާމް ވިދާޅުވިއެވެ.\nމި މަޝްރޫޢުގެ ދަށުން އެރަށުގެ ހުޅަނގު ފަރާތުގައި ހަދާ ބަނދަރަކީ ދުއިސައްތަ ދިހަ މީޓަރު ދިގު އަދި ހަތްދިހަ އަށް މީޓަރު ފުޅާ ބަނދަރެކެވެ. އަދި ދުއިސައްތަ ހަތްދިހަ ފަސް މީޓަރުގެ ބޭރު ތޮށްޓެއް ލުމަށްވެސް ވަނީ ހަވާލުކޮށްފައެވެ.\nމީގެ އިތުރުން މި މަޝްރޫޢުގެ ތެރެއިން ރިވެޓްމަންޓް ޖެހުމަށްވެސް އެމްޓީސީސީއާ ވަނީ ހަވާލުކޮށްފައެވެ. އާބާދީގައި އެއްހާސް އެއްސަތޭކަ އަށް މީހުން އުޅޭ މާބައިދޫގައި ހަދާ ބަނދަރަކީ ޖުމްލަ ސާޅީސް ފަސް މިލިއަން ރުފިޔާ ޚަރަދުކޮށްގެން ހަދާ ބަނދަރެއްކަން ފާހަގަކޮށްލެވެއެވެ.


Kudakujjakah jinsee goana kuri kamuge thuhumathugai bidheyseeaku hoadhanee | ThePress\nކުޑަކުއްޖަކަށް ޖިންސީގޯނާ ކުރިކަމުގެ ތުހުމަތުގައި ބިދޭސީއަކު ހޯދަނީ\n13 October 2021, 16:35\nޔޫނުސް / ފޮޓޯ: ޕޮލިސް\nކުޑަކުއްޖަކަށް ޖިންސީގޯނާ ކުރިކަމުގެ ތުހުމަތުގައި ބިދޭސީއަކު ހޯދަން ފުލުހުން އިއުލާނު ކޮށްފިއެވެ.\nފުލުހުން ހޯދަން އިއުލާން ކޮށްފައިވަނީ ބަންގްލަދޭޝްގެ ރައްޔިތެއް ކަމަށްވާ ޔޫނުސް (52އ)އެވެ. އޭނާގެ ޕާސްޕޯޓް ނަންބަރަކީ BC0642839އެވެ.\nފުލުހުން ބުނީ ގދ. ފަރެސްމާތޮޑާ ޕޮލިސް ސްޓޭޝަނުން ތަހުގީގު ކުރަމުންދާ ކުޑަ ކުއްޖަކަށް ޖިންސީގޯނާ ކުރިކަމުގެ ތުހުމަތު ކުރެވޭ މައްސަލައެއްގެ ތަހުގީގަށް ޔޫނުސް ހާޒިރުކުރުމަށް ބޭނުންވެ، އުޅޭ ވަކިތަނެއް ނޭނގުމުގެ ސަބަބުން ތަހުގީގަށް ހާޒިރުވުމަށް ޗިޓް ރައްދުކުރެވިފައިނުވާ ކަމަށެވެ.\nއަދި އާއިލާއަށް ވެސް އުޅޭ ވަކިތަނެއް އެނގިފައިނުވާތީ، ޖިނާއީ މައްސަލަތައް ތަހްގީގުކުރުމުގައި ފުލުހުން އަމަލުކުރާނެ އިޖުރާއަތުގެ ގަވާއިދުގެ 27 ވަނަ މާއްދާގައި ވާގޮތުގެ މަތިން ތަހުގީގަށް ހާޒިރުވުމަށް އަންގާ އިއުލާނު ކުރާ ކަމަށް ފުލުހުން ބުނެއެވެ.\nފުލުހުން ބުނީ ގދ. ފަރެސްމާތޮޑާ ޕޮލިސް ސްޓޭޝަން، އޮކްޓޫބަރު 30، 20121 ވަނަ ދުވަހުގެ 02:00 އަށް ޔޫނުސް ހާޒިރުވުމަށް އަންގާ ކަމަށެވެ.\nޔޫނުސްއާ ބެހޭ އެއްވެސް މައުލޫމާތެއް ލިބިއްޖެނަމަ ގދ. ފަރެސްމާތޮޑާ ޕޮލިސް ސްޓޭޝަން ނަންބަރު 9790111 އަށް ގުޅާ ހިއްސާކުރުމަށް އެދޭ ކަމަށެވެ.\nމީގެ ކުރިން ވެސް ފުލުހުން ވަނީ އެކި މައްސަލަތަކުގައި، އުޅޭ ވަކި ތަނެއް ނޭނގޭ ބިދޭސީންނާއި ދިވެހިން، ފުލުހަށް ހާޒިރުވުމަށް އަންގާ އެކަން އާންމުކޮށް އިއުލާން ކޮށްފައެވެ. އެގޮތުން ވައްކަމުގެ މައްސަލަތަކާއި ހިޔާނާތުގެ މައްސަލަތަކާއި މާރާމާރީގެ މައްސަލަތަކާ، ޖިންސީ ގޯނާގެ މައްސަލަތަކުގައި ފުލުހުން ވަނީ މީގެ ކުރިން ވެސް މީހުން ހޯދުމަށް އާންމުންގެ އެހީތެރިކަމަށް އެދިފައެވެ.\nހަބަރު ކުޑަކުދިން ކުޑަކުދިންނަށް ކުރާ އަނިޔާ ޕޮލިސް ޖިންސީ ގޯނާ


Bali ge alifaan farubadha govanee\nބާލީގެ އަލިފާން ފަރުބަދަ ގޮވަނީ\nމައުންޓް އަގަންގު ފަރުބަދަ ގޮވަމުންދާ މަންޒަރު\nއިންޑޮނޭޝިއާގެ ރިސޯޓް ރަށެއް ކަމަށްވާ ބާލީގެ އަގަންގް އަލިފާން ފަރުބަދަ އަނެއްކާވެސް ގޮވައިފި އެވެ. އަބަދުވެސް ގޮވާ އަލިފާން ފަރުބަދައެއްގެ ގޮތުގައި ފާހަގަ ކުރެވިފައިވާ މައުންޓް އަގަންގް ގޮވާފައިވަނީ އެ ގައުމުގެ ގަޑިން ރޭ މެންދަމު 3:21 ގައެވެ.\nއިންޑޮނޭޝިއާގެ ނެޝަނަލް ޑިސާސްޓާ މިޓިގޭޝަން އެޖެންސީގެ އޮފިޝަލަކު ވިދާޅުވީ އެ ފަރުބަދަ ގޮވުމުގެ ސަބަބުން ދެ ކިލޯމީޓަރުގެ ސަރަަހައްދަކަށް އަޅިއާއި ދުން ބުރަމުން ދިޔަނަމަވެސް ސަލާމަތީ ގޮތުން ކަނޑައަޅާފައިވާ ސަރަހައްދުން ބޭރުގައި ތިބޭ ނަމަ ބިރެއް ނެތް ކަމަށެވެ.\nބާލީގެ އެއާޕޯޓުގެ އޮފިޝަލުން ވިދާޅުވާ ގޮތުގައި ފަރުބަދަ ގޮވި ނަމަވެސް އެއާޕޯޓަށް އެއްވެސް ބިރެއް އޮތްކަމަށް ނުބެލެވޭތީ ފްލައިޓުތަކުގެ ޝެޑިއުލަށް އެއްވެސް ބަދަލެއް އަދި ގެނެސްފައި ނުވާ ކަމަށެވެ.\nމި ފަރުބަދައިގެ އިތުރުން އިރުމަތީ ޖާވާގެ މަައުންޓް ބްރޮމޯ އަދި ޔޮގިޔަކަރްތާގެ މައުންޓް މެރާޕީ ފަރުބަދަަ ގޮވަން ކައިރިވެފައި ވުމުގެ ސަަބަބުން އެ ސަރަހައްދުތަކުގައި ވެސް ސަލާމަތީ ފިޔަވަޅު ވަނީ ވަރުގަދަ ކޮށްފަ އެވެ.\nފަރުބަދައާއި ކައިރި ސަރަހައްދުތަކުގައި ގިނަ އަދަދެއްގެ ފަތުރުވެރިން ތިބިކަމަށް އޮފިޝަލުން މައުލޫމާތު ދެމުންދާއިރު އެފަރާތުން ފަތުރުވެރިންނަށް އިރުޝާދު ދެއްވަނީ މަނާ ކޮށްފައިވާ ސަރަހައްދުން ބޭރުގައި ތިބުމަށެވެ.\nބައެއް ފަތުރުވެރިން އިންޒާރު އަޑުއެހުމެއް ނެތި އަގަންގު ފަރުބަދައަށް އަރާ ފަރުބަދަ ގޮވާތަން ވީޑިއޯ ކުރަން މަސައްކަތް ކުރަމުން ދާތީ ސަލާމަތީ ކަންކަމުގައި ހަރަކާތްތެރިވާ ފަރާތްތަކުން ދަނީ އެ ސަރަހައްދު ހުސްކުރުމަށް މަސައްކަތް ކުރަމުން ނެވެ.\nކޮވިޑްގައި އިންޑޮނީޝިއާއިން 500 ޑޮކްޓަރުން މަރު\n"އިންޑޮނީޝިއާއިން މިއަހަރު ހައްޖަށް ނުފޮނުވާނެ"\nބަރުމާ ސުލްހަވާން އާސިއާން ލީޑަރުން ގޮވާލައިފި\nއިންޑޮނޭޝިއާ ސަބްމެރީން ފެތުނީ ކަމަށް ނިންމައިފި\n18 އަހަރު ކުއްޖަކު 144 އަހަރަށް މުސްކުޅިވެ މަރުވެއްޖެ\nއުފަންވީއިރު ރަހިމު ނެތް މީހަކު ވިހައިފި\nރަޝިއާ ޑްރޯންތައް ޒަމާނަށްވުރެ ކުރީގައި\n"ނާޒިމް، އެމްޑީޕީއާ އެއްކޮޅަށް އެރީ އަޅުގަނޑު އެދިގެން"


Maagina halheynulavai Finance Minister hushahelhuvvi gothah budget faaskohdhineema enimunee: Qasim - One Online\n26 މެއި 2019، މާލެ، 19 ވަނަ މަޖިލީހަށް އިންތިހާބުވި މެންބަރުންގެ އޮރިއެންޓޭޝަން ފެށުމުގެ ރަސްމިއްޔާތުގެ ތެރެއިން ގާސިމް އިބްރާހިމް އަދި ރައީސް ނަޝީދު -- ވަން ފޮޓޯ: މުހައްމަދު އައުޒަމް\nމާގިނަ ހަޅޭއްނުލަވައި ފިނޭންސް މިނިސްޓަރު ހުށަހެޅުއްވި ގޮތަށް ބަޖެޓް ފާސްކޮށްދިނީމަ އެނިމުނީ: ގާސިމު\nރައްޔިތުންގެ މަޖިީހުގެ ތެރޭގައި މާ ގަދައަށް ހަޅޭއް ނުލަވައި، ފިނޭންސް މިނިސްޓަރު އިބުރާހީމު އަމީރު ހުށަހެޅުއްވި ގޮތަށް އަންނަ އަހަރަށް ލަފާކުރާ ދައުލަތުގެ ބަޖެޓް ފާސްކޮށްދިނުމަށް ޖުމްހޫރީ ޕާޓީގެ ލީޑަރު ގާސިމު އިބްރާހީމް ގޮވާލައްވައިފިއެވެ.\nރޭ ކުނޫޒުގައި ބޭއްވި ޖަލްސާގައި ވާހަކަ ދައްކަވަމުން ގާސިމު ވިދާޅުވީ ސަރުކާރުން މީހުންނަށް ބަދަލުދޭ މައްސަލައިގައި މަޖިލީހުގެ ތެރެއިން އަޑުގަދަކުރާ އިރު، މީހުންނަށް އަނިޔާދީ ގެއްލުންދީފައިވާނަމަ އެފަރާތްތަކަށް ސަރުކާރުން ބަދަލު ދޭންޖެހޭނެ ކަމަށެވެ.\nގާސިމު ވިދާޅުވީ އަންނަ އަހަރަށް ލަފާކުރާ ދައުލަތުގެ ބަޖެޓު މަޖިލީހަށް ހުށަހަޅުމުން، މިއަދު ފެނިގެންދަނީ އޭނާ ރައީސް މައުމޫނުގެ ވެރިކަމުގައި ފިނޭންސް މިނިސްޓަރު ކަމުގައި ހުންނެވި އިރު އޭރުގެ ޑީއާރުޕީން މަޖިލީހުގައި ބަޖެޓާ ދެކޮޅަށް ވާހަކަ ދެއްކި މަންޒަރު ކަމަށެވެ. އެފަދަ މަންޒަރެއް މިއަދު އެމްޑީޕީގެ މެންބަރުންގެ ފަރާތުން ފެންނަމުންދާކަން ގާސިމު ފާހަގަކުރެއްވިއެވެ.\n''ދިވެހި ސަރުކާރުން ރައީސުލްޖުމްހޫރިއްޔާގެ ކެބިނެޓުން ނިންމަވާފައި އޮތްގޮތަށް ފޮނުއްވި ބަޖެޓް، ފިނޭންސް މިނިސްޓަރު ހުށަހެޅުއްވި ބަޖެޓު ފާސްކޮށްދެއްވީމަ އެކަން އެނިމުނީއޭ. ދެން ކޮންހާ މާގިނަ ހަޅޭއްތަކެއްތޯ މިލަވަނީ. އޭއްޗެކޭ މީއްޗެކޭ ކިޔަމުން. މުނިސިޕަލްޓީގެ ރައީސް ކަމެއް ކުރީމަ ކަމަކު ނުދިޔަ. 37 ބިލިއަން ރުފިޔާގެ ބަޖެޓު ހުށަހަޅީމަވެސް ކަމަކު ނުދިޔަ.'' ގާސިމު ވިދާޅުވިއެވެ.\nގާސިމު ވިދާޅުވި ގޮތުގައި އިބްރާހީމު މުހައްމަދު ސޯލިހު ވެރިކަމުން ދުރެއް ނުކުރެވޭނެ އެވެ. ފަސް އަހަރު ދުވަހު ރައީސް ސޯލިހު އަމާންކަމާއެކު ވެރިކަން ކުރައްވާނެ ކަމަށް ގާސިމް ވިދާޅުވިއެވެ.\nއޭނާ ވިދާޅުވީ ރާއްޖެތެރެއިން އައި ބޭފުޅަކަށް ވެރިކަން ލިބިވަޑައިގަތުމުން ބަޔަކަށް އެކަން ގަބޫލުކުރަން ދަތިވެގެން އުޅޭތަން ފެންނަ ކަމަށެވެ. ވެރިކަމަކީ ހަމައެކަނި މާލޭގެ މީހުންނަށް އޮންނަ އެއްޗެއް ނޫންކަން ފާހަގަކުރައްވައި ގާސިމު ވިދާޅުވީ ކޮންމެ މީހަކީވެސް ރާއްޖެތެރޭގެ ކޮންމެވެސް ރަށަކާ ގުޅިލާމެހިފައިވާ މީހެއް ކަމަށެވެ.\nރޭގެ ޖަލްސާގައި ވެސް ގާސިމު ވަނީ އެމްޑީޕީން މި ސަރުކާރު ބަދަލު ކުރަން މަސައްކަތް ކުރާ ކަމަށް ތުހުމަތު ކުރައްވާފަ އެވެ. ގާސިމު ވިދާޅުވީ ސަރުކާރު ބަދުނާމު ކުރުމުގެ ގޮތުން، މި ސަރުކާރު ހިނގާލެއް ލަސް ކަމަށް އެމްޑީޕީން ބުނަމުންދާ ކަމަށާއި ނަމަވެސް ސަރުކާރު ހިނގާލެއް ލަސް ނޫން ކަމަށެވެ.\nގުޅޭ ޓެގު ގާސިމް އިބްރާހިމް ރައްޔިތުންގެ މަޖިލިސް ސިޔާސީ އެމްޑީޕީ ރައީސް އިބްރާހިމް މުހައްމަދު ސޯލިހު ސަރުކާރު\nރޭގެ މުޒާހަރާ ރޫޅާލަން ޕެޕާ ސްޕްރޭ ޖެހި މައްސަލަ ޕްރޮގްރެސިވް ކޯލިޝަނުން ކުށްވެރިކޮށްފި


City Councilors ithuru kuranee -FVM City Councilah 7\nފުވައްމުލަކު ކައުންސިލަރުން ހުވާކުރުމުގެ ރަސްމިއްޔާތު. ފައިލް ފޮޓޯ\n4 ޑިސެމްބަރ 2019, 21:41 |\nއާބާދީގެ ނިސްބަތުން ކައުންސިރުން ގެ އަދަދު ކަނޑައަޅާގޮތަށް ލޯކަލްކައުންސިލްތަކުގެ ގާނޫނަށް ބަދަލުތަކެއް ގެންނަން ރައްޔިތުންގެ މަޖުލީހުގެ ލާމަރަކަޒީ ކޮމެޓީން ފާސްކޮށްފިއެވެ. މިހާރު ކޮމެޓީން ބިލަށް ގެނެސްފައިވާ ބަދަލުތަކާއި މީގެ ކުރިން ކޮމެޓީގައި މަޝްވަރާ ކުރެވުނުގޮތާއި ތަފާތުތަކެއް އެބަހުއްޓެވެ.\nބެލެވޭ ގޮތުން މާދަމާ އޮންނަ މަޖުލިސް ޖަލްސާއަށް ހުށަހެޅުމަށް ކޮމެޓީން ފާސްކޮށްފައި ވަނީ:\nސިޓީ ކައުންސިލަށް މެންބަރުން ކަނޑައެޅުމަށް އާބާދީ ގިންތި ކުރެވިފައިވާ ގޮތް:\nސިޓީއެއްގެ އެންމެ ކުޑަ އާބާދީ 10000-30000 މީހުން7މެންބަރުން ނެވެ. މިހާރުގެ ހާލަތަށް ބަލާއިރު މިއީ ފުވައްމުލައް ސިޓީ ކައުންސިލަށް މެމްބަރުން ކަނޑައެޅިގެންދާނެ މިންވަރެއެވެ. މިހާރު ފުވައްމުލައްސިޓީ ކައުންސިލް އެކުލެވިގެން ވަނީ3މެންބަރުންގެ މައްޗަށެވެ.\nސިޓީއެއްގެ މެދު މިން އާބާދީ 30000-60000 މީހުން 11 މެންބަރުންނެވެ. މިހާރުގެ ހާލަތަށް ބލާއިރު މިއީ އައްޑު ސިޓީ ކައުންސިލަށް މެމްބަރުން ކަނޑައެޅިގެންދާނެ މިންވަރެއެވެ. މިހާރު އައްޑުސިޓީ ކައުންސިލް އެކުލެވިގެން ވަނީ7މެންބަރުންގެ މައްޗަށެވެ.\nސިޓީއެއްގެ ބޮޑު އާބާދީ 60000 އިން މައްޗަށް 19 މެންބަރުން ނެވެ. އެގޮތުން މާލޭ ސިޓީ ކައުންސިލަށް4މެމްބަރުން އިތުރުކުރެވިގެންދާނެއެވެ.\nމީގެ އިތުރުން ލޯކަލް ކައުންސިލްތަކުގެ ގާނޫނަށް އިސްލާހުގެނައުމަށް ކަނޑައަޅާފައިވާ ކަންތައްތަކުގެ ތެރޭގައި ރައްޔިތުންގެ ސީދާ ވޯޓަކުން ކައުންސިލްގެ ރައީސް އިންތިޚާބު ކުރުމާއި ކޮންމެ ސިޓީ ކައުންސިލެއްގައި ވެސް މަދުވެގެން 1 އަންހެން މެމްބަރު އިންތިޚާބު ކުރުމަށް ހުށަހަޅާފައި ވެއެވެ. ނަމަވެސް އެމެންބަރު އިންތިޚާބުކުރާނެ ގޮތެއް އަދި ސާފުވެފައެއް ނެތެވެ. ޔަގީން ނުކުރެވޭ މައުލާުމާތުތައް ބުނާ ގޮތުގައި ސިޓީ ކައުނިސލަށް އަރި ރަށު ކައުންސިލަށް އިންތިޚާބުކުރެވޭ އަންހެން މެންބަރަކީ މުޅިރަށުގެ އެންމެގެ ވޯޓުން ހޮވާ އަހްނެހެނުނެ ގެ ކޮމެޓީގެ ރައީސާއެވެ.\nއަތޮޅު ކައުންސިލްތަކަށް ވަކިވަކިން މެމްބަރުން އިންތިޚާބު ކުރާ ގޮތަށް އޮންނަ އޮތުން ބަދަލުކޮށް ރަށު ކައުންސިލްގެ ރައީސް އޮޓަމެޓިކުން އަތޮޅު ކައުންސިލަށް ހޮވޭގޮތަށް ވެސް އިސްލާހުގައި އެވެ.\nމީގެ އިތުރުން ރަށުގެ އާބާދީގެ ނިސްބަތުން ކައުނސިލރުން ިއންތިޚާބުކުރާ ގޮތަށް ވެސް ހުށަހަޅާފައިވެއެވެ. އެއީ:\nރަށުގެ އާބާދީ 10000 އަށްވުރެ ދަށްނަމަ3މެންބަރުން\nރަށުގެ އާބާދީ 10000-30000 މީހުން ނަމަ5މެންބަރުން އަދި\nރަށުގެ ރަޖިސްޓްރީ އާބާދީ 30000 އިން މަތި ނަމަ7މެންބަރުން އިންތިާޚބުކުރާ ގޮތަށް ކަމަށްވެއެވެ.\nނަމަވެސް މިބަދަލުތަކުގެ އެނެމް ފަހު ނިންމުން އެނގިގެން ދާނީ މާދަމާ ނުވަތަ އަންނަ ހޮނިހިރު ދުވަހު ބޭއްވެ މަޖުލިސް ޖަލްސާގައި ފާސްވެގެންދާ ގޮތަކުންނެވެ.\nއިތުރު ލިޔުންސިޓީ ކައުންސިލް\nTags: ސިޓީ ކައުންސިލް


Ulhenvee moodhu fenna hisaabugai | Mihaaru\nމީހަކު މޫދަށް ކުރިމަތިލައިގެން އިށީނދެލައިގެން.\nއުޅެންވީ މޫދު ފެންނަ ހިސާބުގައި\n14 މެއި 2019 - 08:25 8 comments\nމިއީ ދިވެހިންނާ ވަރަށް ގުޅޭ ވާހަކައަކަށް ވާނެ އެވެ. ކޮންމެ ދިމާލަކަށް ނުކުތަސް ދިވެހިންނަށް ފެންނާން އޮންނާނީ މޫދާއި ކަނޑެވެ.\nއާ ދިރާސާއެއްގައި ބުނާ ގޮތުން ނަފުސާނީ މައްސަލަތައް ހުންނަ މީހުންނަށް ކަނޑާއި މޫދާއި މޫދުގެ ހިތްގައިމުގެ މަންޒަރުތަކާއި ރާޅުތަކުގެ އަޑުން ހިތްހަމަޖެހުން ގެނެސްދެ އެވެ.\nހެލްތު އެންޑް ޕްލޭސް ޖާނަލްގައި ޝާއިއުކޮށްފައިވާ ނިއު ޒިލެންޑްގެ ކެންޓަބަރީ ޔުނިވަސިޓީ އާއި އެމެރިކާގެ މިޝިގަން ސްޓޭޓް ޔުނިވަސިޓީން ހެދި ދިރާސާއެއްގައި ބުނެފައިވާ ގޮތުގައި ނަފުސާނީ މައްސަލަތައް ހުންނަ މީހުންނަށް ނޫ ކުލައިން އުފާވެރިކަމާއި ހިތްހަމަޖެހުން ލިބެ އެވެ. އެގޮތުން މޫދާއި ކަނޑު ފެންނަ ހިސާބަށް ނުކުތުން ސިކުނޑި އާއި ހިތަށް ލުއިވެ، އަރާމުކަން އިހުސާސް ކުރެވެ އެވެ.\nމި ދިރާސާ ހަދާފައި ވަނީ ދެ ދެ ކުލައެއް ބޭނުންކޮށްގެން، ދެ ގްރޫޕަކަށް ދެ ޖިންސްގެ މީހުންގެ އުމުރާއި ތަނަވަސްކަމުގެ މިންވަރަށް ބަލައި ބަހާލައިގެންނެވެ. ދެ ކުލަ އަކީ ފެއްސާއި ނުލެވެ. ނޫ ކުލައާ ގުޅުވީ ކަނޑާއި މޫދު ފަދަ ތަންތަނެވެ. ފެއްސާ ގުޅުވީ ޕާކްތަކާއި އަދި އެ ނޫން ވެސް ފެހިކަން ގަދަ ދަނޑުތައް ކަހަލަ ތަންތަނެވެ.\nދިރާސާ އިން ފާހަގަކުރެވުނު ގޮތުގައި ނޫކުލަ އަށް ހިތް ކީ މީހުންގެ ނިސްބަތް މަތިވެފައި، އެ މީހުންނަށް ނަފުސާނީ ގޮތުން ލިއްބައިދިން ހަމަޖެހުން އެ ކުލައިން އިން ފެއްސަށް ވުރެ ބޮޑެވެ.\nއަންހެނަކު މޫދެއްގެ އައްސޭރި ފަށުގައި.\nއެގޮތުން ނަފުސާނީ އެކި ކަހަލަ މައްސަލަތައް ހުންނަ މީހުންގެ ހާލަތު މޫދާއި ކަނޑު ފެންނަ ހިސާބަށް ނުކުތުމުން "ޕޮޒިޓިވްކޮށްދޭ" ކަމަށް ފާހަގަ ކުރެވުނެވެ. އަދި ފިކުރާއި ހާސްކަމާއި ނުތަނަވަސްކަމުން ވަށާލާފައިވާ ވަގުތެއްގައި އެފަދަ ތަނަކަށް ނުކުމެ ވަގުތުކޮޅެއް ހޭދަކޮށްލުމުން ނަފުސަށް އުފާވެރިކަން ގެނެސްދެ އެވެ.\nނަމަވެސް ދިރާސާ ހެދި ޓީމްގައި ހިމެނޭ އެމްބާ އެލް ޕިއާޒަން ވިދާޅުވި ގޮތުގައި ނޫ ކުލަ އާއި އިންސާނާގެ ސައިކޮލިޖީއާ ހުރި ގުޅުން އިތުރަށް ކަށަވަރު ކުރުމަށް، އިތުރު ހޯދުންތަކެއް ހޯދަން ޖެހެ އެވެ.\nއިތުރު ލިޔުންތައް ސިއްހަތު ދިރާސާ މެންޓަލް ހެލްތް\nނަފްސާނީ މައްސަލަތަކާ ދެކޮޅަށް މޭވާ އާއި ތަރުކާރީ\nފިރިހެނުންނަށް ވުރެ އަންހެނުންގެ ސިކުނޑި ޒުވާން


( 29 ޑިސެމްބަރ 2019 އާ ގުޅޭ )\nކަނދުރާއާއި ބޮލުގެ އިސްތަށިގަނޑުފެނި އެއީކާކުކަން ވީރާ ލަފާކޮށްލިއެވެ. ނަމަވެސް ކޮނޑުގައި އޮތް ޖިމް ދަބަސް ރަނގަޅުކޮށްލަމުން ވީރާ ކުރިއަށް ޖެހިލީ ޔަގީންކުރާށެވެ.\n"ތުއްތޭ!..." ގޮނޑީގައި އިސްޖަހާލައިގެން ލިއަމް އިން ގޮތުން ކަމެއް ގޯސްވެއްޖެކަން ވީރާ ދެނެގަތެވެ. އޭނާގެ ނަޒަރު އަނެއްކާ ވެސް ސޯފާގައި ތިބި މުހުސިނާއާއި ޝަމާޢިލަށް ހުއްޓުނެވެ.\n"މަންމާ!... ކިހިނެއްވީ؟..." ވީރާ އަހާލިއެވެ. އަދި އޭނާ ވެސް އިށީނުމަށް އުޅުނެވެ.\n"ވީރާ ދޭ ކޮޓަރިއަށް" މުހުސިނާ ނިކަން އަވަހަށް ބުނެލިއެވެ. ލިބުނު ހައިރާންކަމާއެކު ވެސް މަންމަގެ ބަހަށް ދެކޮޅު ހަދާކަށް ވީރާއަށް ނުކެރުނެވެ. މަޑުމަޑުން ގޮސް އޭނާ ކޮޓަރިއަށް ވަންނަންދެން މީހަކު ބަހެއްނުބުންޏެވެ. އުފެދުނު ޝައުގެއްގެ ބޮޑުކަމުން ކޮޓަރީގެ ދޮރު އެއްކޮށް ލައްޕާނުލައި ދޮރުފަތާ ދޭތެރެއަށް ކަންފަތް ދިއްކޮށްގެން ވީރާ މަޑުކޮށްލީއެވެ.\n"އަހަރެމެންމީ ލިއަމްއަށް މުހިންމުބައެއްނޫން ދޯ... ތިބުނީ ތިންމަސްވެއްޖޭ... އަހަރެން އޭނާއާ ބައްދަލުކުރަން އެގެއަށް ދާންނޫޅުނުނަމަ ދެން ވެސް ލިއަމް ނުބުނީސްކަން ޔަގީން" މުހުސިނާއަށް ރުޅި އަންނަންވީކަމެއް ހިތާމަކުރަންވީކަމެއް ނޭނގުނެވެ. އެއްފަހަރާ އެތައް ޖަޒުބާތެއް އޭނާގެ ހިތުގައި އުފެދިފައިވެއެވެ. ދަރިފުޅާމެދު ހިތްހަމަނުޖެހިފައިވެއެވެ. އެހާ މުހިންމު ޚަބަރެއް އެމީހުންގެ ކަންފަތަށް އިވުންލެއް މާބޮޑަށް ވެސް ލަސްވެއްޖެއެވެ.\nޝަމާޢިލްއަކީ އަބަދުވެސް މަޑުމައިތިރި މީހެކެވެ. ބަސްމަދުވެފައި ދަރީންނާ ދިމާލަށް ދުވަހަކުވެސް ބާރަށް ހަރުކަށިކޮށް އެއްޗެއް ނުބުނާނެއެވެ. ނަޞޭޙަތްދޭނީ ލޯތްބާއި އޯގާތެރިކަމާއެކުއެވެ. އޭނާ މުހުސިނާގެ ކޮނޑުގައި ފިރުމާލިއެވެ. އަނބިމީހާގެ ޝުޢޫރުތައް އޭނާއަށް އެނގެއޭ ބުނާ ފަދައިންނެވެ. ހަމައެއާއެކު މުހުސިނާގެ ދުލުން އޭނާ ބުނަން ބޭނުންނުވާ ބަހެއް ދަރިފުޅާ ދިމާއަށް ބޭރުވެދާނޭތީ ވިސްނައިދޭ ފަދައިންނެވެ. ލިއަމްއާ ދިމާއަށް އެއްޗެހި ކިޔުމަކުން ވެދިޔަތަން އަނބުރާ ނުހޯދޭނެއެވެ.\n"ކީއްވެތަ ދަރިފުޅާއެކު އުޅެން ހޭޒަލް ބޭނުންނުވާންވީ؟" ޝަމާޢިލް އެއްސެވެ.\n"މަންމައާއި ބައްޕަ އޭނާ ހޯދަން ދާނެކަމެއްނެތް، ޕްލީޒް... އަހަރެން ކައިރީ ނާހާ އޭނާ ވަރިއަށް އެދުނީ ކީއްވެތޯ؟ އަހަންނަށް ކިޔައިދެވޭކަށްނެތް، މަންމަ ވެސް ކަންބޮޑުތިވަނީ އޭނައާ މެދު، މަންމަގެ މި ދަރިފުޅާ މެދު ވިސްނާލިންތަ؟... އަހަރެން ބޭނުންވެގެންނެއްނޫނޭ މިބުނަނީ ވަރިކުރީ، މިހާ ދުވަހު އެކުގައި އުޅެފަ އޭނާ އެ ދިޔައީ، އަހަރެން އާދޭސްކުރީމަ ވެސް އެއަޑެއް ނޭހި، އޭނާ ގޮތްދޫނުކުރީމަ އަހަރެން ނުކުރަން ހުއްޓަސް ކޯޓުން ވަރިކޮށްދިނީ، އެމީހުން ވެސް އެކުގައި އުޅޭން ނޭދޭ މީހަކު ނުހިފޭއްޓޭނޭ... އޭނާ ހޯދަން ދާނެކަމެއްނެތް މަންމާ!، އޭނާއާ މިގޭ އެކަކުވެސް ވާހަކަދައްކާނެކަމެއްނެތް، މަންމައަށް މަންމަގެ ދަރި ކަމުނުދިޔަޔަސް، އެމީހުންނަށް އެމީހުންގެ ދަރި ރަނގަޅުވާނީ، އެމީހުން ވެސް ބޭނުމެއްނުވޭ އަހަރެން ޒެއްލު ހޯދަން ދާކަށް، އެމީހުން ވެސް ޒެއްލު އަހަންނަށް ދައްކާކަށް ބޭނުމެއްނުވޭ... އޭނާގެ ދޮންބައްޕަ ބުނީ މިހާރު ޒެއްލުއަކީ އަހަރެންނާ ބެހޭ މީހެއްނޫނޭ" ލިއަމް ހުރިހާ ވާހަކައެއް ދެއްކީ ވެސް އިސްއޮބާލައިގެން އިނދެއެވެ. ނަޒަރު ސީދާކޮށްފިނަމަ މައިންބަފައިންގެ ކުރިމަތީ ފަޟީޙަތްވެދާނޭ ހީވާ ކަހަލައެވެ.\nކޮޓަރީގެ ދޮރުބުޑުގައި ހުރި ވީރާގެ ދެ ލޯ ބޮޑުވިއެވެ. ޒާތެއްގެ ހިންޏެއް އައިސްފަ ހުރެ ހުޅުވުނު އަނގަމަތީ އޭނާއަށް އަތް އަޅާލެވުނެވެ. ލިއަމްއާއި ހޭޒަލް ވަރިވެއްޖެކަމުގެ ޚަބަރުން ސިކުނޑީގައި އެކި ޚިޔާލުތައް ކެކި އުތުރިގަތް ކަހަލައެވެ. ނޫނޭވާ ހޭޒަލްއަކީ ކުރީގައި އުޅޭ އަންހެނެކޭ ވީރާގެ ހިތަށް އެރުމާއެކު ދެފަރާތަށް އޭނާ ބޯހޫރުވާލިއެވެ. ހޭޒަލްގެ މައްޗަށް ވީރާގެ ހިތުގައިވީ ހަސަދައާއި ނަފުރަތެވެ. ދުވަހަކު ރަނގަޅުގޮތެއް އޭނާއަށް ނުވާނޭ ވީރާގެ ހިތުގައިވިއެވެ. ޚިޔާލުތަކުގެ ތެރޭން ވީރާގެ ހިތުވިންދު އަވަސްވެލިއެވެ. ހޭޒަލްގެ މަޤްޞަދަކީ ލިއަމް ގާތުން މިނިވަންވެގެން ސައިފްއާ ގުޅުން ނޫންބާއެވެ. އެ ޚިޔާލާއެކު ވީރާގެ ލޭ ހޫނުވެލިއެވެ.\n"ދެން ކޮންމެހެން ތިޔަތަނެއްގައި ކުއްލި ދައްކައިގެން އުޅޭނެކަމެއްނެތް، ގެއަށް އާދޭ... ލިއަމްގެ ކޮޓަރި ހުންނާނީ ހުސްކޮށް، ލިއަމްގެ ކަންކަން އަދިވެސް މަންމައަށް ކޮށްދެވޭނެ، ދެރައީ ކުރީބައިގަ މަންމަމެންނަށް ނޭންގީމަ، އެހެންނޫންނަމައެއްނު މަންމަ ހޭޒަލްއާ ވާހަކަދައްކާނީ ވެސް، ދެމަފިރިން ދޭތެރޭގަ މައްސަލަ ވެސް ޖެހޭނެ، އެކަމަކު ވަރިއާހަމައަށް ދާކަށްނުވާނެއެއްނު، އެކުގައި މިހާ ދުވަހު އުޅެފަ ވަކިވުމަކީ ހައްލެއްކަމުގަ ދެކިގެންނުވާނެ" މުހުސިނާ ބުންޏެވެ. އޭނާ ފަދައިން ޝަމާޢިލް ވެސް ލިއަމް ގާތުން އެދުނީ ގެއަށް ބަދަލުވުމަށެވެ. ދެން އެންމެ ދުވަހެއް ވެސް މަޑުކުރާން އޭނާ ނޭދޭކަމެވެ.\nއިރުއޮއްސުނު ވަގުތު ލިއަމްއަށް ގެއަށް އަންނަން މަޖުބޫރުވީ ޒައިދަން ފޮނުވި މެސެޖުންނެވެ. ލިއަމް ފޯނު ނަގާތޯ އޭނާ ދެފަހަރަކު ގުޅަން ވެސް ގުޅިއެވެ. އޭނާގެ ކުރީން މުހުސިނާ ވެސް ލިއަމްއަށް ގުޅިއެވެ. އެއިން ކޯލަކަށް ލިއަމް ކުޑަވެސް ސަމާލުކަމެއް ނުދިނީ ގަސްދުގައެވެ. ޒައިދަން ފޮނުވި މެސެޖުގައި އޮތީ ހޭޒަލްގެ މަންމަމެން އުޅޭ ގެއަށް ދާން މުހުސިނާ ތައްޔާރުވާކަމެވެ. އެހެންވެ ލިއަމްއަށް އަންގާލީ އެވެ. ވަގުތުން ގެއަށް އައިނަމަވެސް މުހުސިނާ ހުއްޓުވޭވަރުގެ ބަހަނާއެއް ލިއަމްއަކަށް ނުދެއްކުނެވެ. މުހުސިނާގެ ސުވާލުތައް ގިނަވެފައި އޭނާގެ އަނގައިން އަރައިގަތުން ފަސޭހަކަމަކަށްނުވީއެވެ. ހަޤީޤަތް ލިއަމް ހާމަކުރީ އެހެންވެއެވެ. އެހެންނޫނަސް ގިނަދުވަހަކަށް ސިއްރުވެފައި ދެންނޯންނޭކަން ލިއަމް ވެސް ދެނަހުއްޓެވެ. މުހުސިނާއަށް ވެސް ލިބުނީ ސިހުމެކެވެ. ލިއަމްގެ ގާތުން ހޭޒަލް ވަރިއަށް އެދިފާނޭކަން ޤަބޫލުކުރަން މުހުސިނާއަށް ދަތިވީއެވެ.\nރޭގަނޑުގެ ކެއުމުގައި ލިއަމް ވެސް ބައިވެރިވިއެވެ. އެކަމަކު އޭނާ ނިކަން އަވަހަށް ކައި ނިންމާލައި ގެއިން ނުކުތުމަށް އުޅުނެވެ. ޝަމާޢިލް ގޮވާލިއެވެ. ލިއަމް ހުއްޓުމުން އޭނާ ބުނީ ގެއަށް ގޮސް ހުރިހާ ސާމާނެއް ބަންދުކުރުމަށެވެ. ކައި ނިމިގެން ޒައިދަން ވެސް އޭނާއާއެކު ދާނޭ ކަމެވެ. މިރެއިން މިރެއަށް ބަދަލުވެވޭގޮތް ނުވި ނަމަވެސް ރޭގަނޑު ނިދަން އަންނަންވާނީ ގެއަށްކަމެވެ. އެހެންވީމަ މިވަގުތަށް ބޭނުންވާނޭ އެއްޗެހި ހިފައިގެން އައުމަށެވެ. ލިއަމް ހަމައެކަނި ބޯޖަހާލީއެވެ. އެމީހުންގެ ތެރޭގައި ނީންނަން ލިއަމް ނުކުތީ ސިޓިންރޫމަށެވެ. އޭނާ ހަމަ ދިއުމާއެކު ވީރާ ހީވީ ފުރުޞަތަކަށް ބަލަބަލާ އިންހެނެވެ.\n"ތުއްތޭއަށް ކިހިނެއްތަވީ؟" ހުރިހާކަމެއް އެނގިހުރެ ވެސް ނޭނގޭކަމަށް ވީރާ ހެދުނެވެ.\n"ހޭޒަލްއާ ދެމީހުން ވަކިވީއޯ" މުހުސިނާ ބުންޏެވެ.\n"ލިއަމް އެހެންބުނިތަ؟" ޒައިދަންގެ ފުށުން ވެސް ފެނުނީ މުހުސިނާއާއި ޝާމާޢިލްގެ ފަރާތުން ފެނުނު ފަދަ އަސަރުތަކެކެވެ. އޭނާއަށް ވެސް އެ އިނީ ޤަބޫލުނުކުރެވިފައިކަން އެނގެއެވެ. ކިހިނެއްތޯވީ ޒައިދަންއަށް އަހާލެވުނީ ބޭއިޚްތިޔާރުގައެވެ. ހޭޒަލް ރަނގަޅުތޯ ރަފާއަށް އަހާލެވުނެވެ. އެ ދެމަފިރިންގެ މޫނުން ކަންބޮޑުވުން ފާޅުވިއެވެ. އެކަކުއަނެކަކަށް އަވަސް ނަޒަރެއް ބަދަލުކޮށްލިއެވެ.\n"ހޭޒަލް ވަކިވާން ބޭނުންވީއޯ" މުހުސިނާއަށް ބުނެވުނު ނަމަވެސް އެބުނި އެއްޗަކާމެދު އޭނާގެ ޔަގީންކަން ކުޑަކަން ފާޅުވެއެވެ.\n"އަހަންނަށް ހީވި އޭނާ ތުއްތޭ ދޫކޮށްލާނޭ" ފަރުވާކުޑަ ރާގެއްގައި ވީރާ ބުނެލިއެވެ. އެންމެންގެ ސަމާލުކަން އޭނާއަށް ހުއްޓުނެވެ.\n"ވީރާއަށް ކަމެއް އެނގެނީތަ؟" މުހުސިނާއަށް ވަގުތުން އަހާލެވުނެވެ.\n"ޒެއްލުއަކީ މަންމަމެން ހީކުރާ ކަހަލަ އަންހެނެއްނޫން... އޭނާގެ ވިޔާނުދާ ފަރާތް އަދި ނުފެންނާތި ނޭނގެނީ، އުޅެނީ ވަރަށް މާތްމީހަކަށްވެގެންނު... އެކަމަކު ބޮޑު ބަޑިއެއް އެއީ..." ވީރާ ހުއްޓާލީ އޭނާގެ ނަމުން ޝަމާޢިލް ތަންކޮޅެއް ބާރަށް ގޮވާލީމައެވެ.\n"އަހަރެމެން އެއްޗެއްނުކިއްޔާ ރަނގަޅުވާނީ، ދެރަކަމެއް އެވީ، އަހަރެމެން އެކަކު ވެސް ބޭނުންވި ގޮތެއްނޫންމީ، އެކަމަކު ވާން އޮތްކަމެއް ނުވެސް ހުއްޓުވޭނެ، ލިއަމްއަށް އިތުރު ނުތަނަވަސްކަމެއް ލިބޭނީ އަހަރެމެން އޭނާގެ ދިރިއުޅުމުގެ ވާހަކަދައްކަންޏާ، ކަންތައްވީގޮތެއް އަހަރެމެން އެކަކަށް ވެސް ނޭނގޭ" ޝަމާޢިލް ބުންޏެވެ. ޒައިދަން ބޯޖަހާލީ އެ ވާހަކަ ޤަބޫލުކުރާކަމުގެ އިޝާރާތެއްގެ ގޮތުންނެވެ.\n"މީ ހަދަހަދައިގެން ދައްކާ ވާހަކައެއްނޫނޭ ބައްޕާ" ވީރާ ބުންޏެވެ.\n"އެކަމަކުވެސް ދެން ހެޔޮ... މީހަކު ވިޔާނުދާކޮށް އުޅުނެއްކަމަކު އޭނާގެ ވިޔާނުދާ ވާހަކަދެއްކުމަކީ ވެސް ރަނގަޅުކަމެއްނޫން" ޝަމާޢިލް ބުންޏެވެ. މުހުސިނާ ހުރީ ވާނުވާ ނޭނގިފައި ހުރިހެންނެވެ. ވީރާ އެފަދަ ވާހަކައެއް ހޭޒަލްއާ ގުޅުވާ ދައްކަންވީ ސަބަބެއް ނޭނގި ސުވާލު އުފެދިފައެވެ.\nއިބާގެ ސުވާލު އަމާޒުވީ ސޯފާގައި އިން ސާރާ އަށެވެ. އެ ގެއަށް އައުން ސާރާ މަދުކޮށްލީ ކީއްވެތޯ އެނގެން އިބާ ބޭނުމެވެ. ނަމަވެސް ސާރާ ހަޤީޤަތް ހާމައެއްނުކުރިއެވެ. ދާރިއަންދެކެ އޭނާއަށް ލޯބިވެވުނެއްކަމަކު އެއީ އެއްފަރާތުން ވެވުނު ލޯތްބެއްކަން އެނގެނީ އޭނާއަށެވެ. އިބާގެ ވާހަކަ ހުރި ގޮތުން ދާރިއަންއާއި ސާރާއާ ދެމެދު އޮތް ގުޅުން ހީނަރުވެއްޖެކަމުގެ ހިލަން އޭނާއަށް ނުވާކަން ޔަގީންވިއެވެ. އިބާގެ ވިސްނުން ހުރީ ދާރިއަންއާއި ސާރާގެ ކައިވެނި ކުރުވުމަށެވެ. އޭނާ ދުރުދުރުން އެކި ފަހަރުމަތިން އެކަން ވަނީ ހާމަކޮށްފައެވެ. ދާރިއަންއަށް ޓަކައި އޭނާގެ ނަޒަރުގައި ސާރާ ހުރިހާ ގޮތަކުން ވެސް ފުރިހަމައެވެ. އޭރުން އިބާއާއި ގެއަށް އަންނަ ޅީދަރިފުޅާ އޮންނަ ގުޅުން ވެސް ވަރުގަދަވާނެތީއެވެ. އިބާގެ އެ ވިސްނުން ބަދަލުކުރުވުމުގެ ޚިޔާލެއް ސާރާގެ ވެސް ނެތެވެ. ފަހަރެއްގައި ސާރާއަށް އޭނާގެ ލޯބި ލިބެން އޮތް ގޮތަކީ އިބާ މެދުވެރިވެގެން ކަމަށްވަންޏާ އެގޮތް ވެސް އޭނާއަށް އެންމެ ރަނގަޅެވެ. އެކަމަކު ދާރިއަންގެ ކުރިމަތީގައި އޭނާ ގަދަކަމުން ލޯބި ހޯދަން އުޅޭކަމުގެ އިޝާރާތެއް ކުރާކަށް ބޭނުމެއްނުވެއެވެ. މައިންބަފައިންގެ އުންމީދުތައް ބޮލާލާ ޖަހާކަށް ދާރިއަންއަށް ނުކެރޭނޭކަން ސާރާއަށް އެނގެއެވެ. އެހެންވީމަ ދާރިއަން އެމީހުންގެ ބަސް ޤަބޫލުކުރުމަށް އެމީހުން ދައްކާ އަންހެންކުއްޖަކާ ކައިވެނިކުރާނެއެވެ. އެ އަންހެންކުއްޖަކީ ސާރާއަށްވުމުގެ ފުރުޞަތު ބޮޑުކަން ޚުދު އޭނާއަށް އެނގެއެވެ. އެ ވިސްނުމުގައި އިން ސާރާއަށް ދާރިއަންގެ ޢާއިލާއާ ދުރުވުމުގެ ބަދަލުގައި ގާތްކަން ބާއްވާ އެމީހުންގެ ތެރޭ ގިނަ ވަގުތު ހޭދަކުރުމުގެ މުހިންމުކަން އެނގުނެވެ. ލުއި ހިނިތުންވުމެއް ސާރާގެ ތުންފަތުގައި ދުވެލީ އޭނާ އަދި ނާއުންމީދުވާކަށް ނުވޭކަން އިޙްސާސް ކުރެވުމުންނެވެ. ކިތަންމެ ވަރަކަށް ނޫނެކޭ ބުންޏަސް އެންމެ ފަހު ވަގުތު ދާރިއަން އިންނާނީ ހަމަ ސާރާއާކަން އޭނާއަށް ޤަބޫލުކުރެވުނެވެ.\nހޭޒަލްގެ ސަމާލުކަން ހުއްޓިފައިވީ ލޯގަނޑުން ފެންނަ ސޫރަ އަށެވެ. ބުރުގާއާއި ދޫކޮށްހުރި ބޮޑު ހެދުމުގެ ތެރެއިން ފާޅުވަނީ ހަމައެކަނި ހޭޒަލްގެ މިލާފައިވާ މޫނެވެ. އެހެންނަމަވެސް ލޯގަނޑުން ފެންނަ އޭނާގެ ސޫރައާމެދު ހިތްހަމަޖެހުނެވެ. ބަޔާންކުރަން ނޭނގޭފަދަ ފިނިކަމެއް އޭނާގެ ޒަޚަމްވެފައިވާ ހިތަށް އިޙްސާސް ކުރެވުނެވެ. ހީވީ އަރާމު ވައިރޯޅިއެއްގެ ފިނި ބީހުން އިޙްސާސްވިހެންނެވެ. ޢުމްރާގެ އަޅުކަމުގައި ބައިވެރިވުމަށް ފުރަން ތައްޔާރުވެ ހުރިއިރު އޭނާގެ ހެދުމަށް ވަނީ ބަދަލު އައިސްފައެވެ. ސާއިރާ އެ ކޮޓަރިއަށް ވަނީ ހޭޒަލް އަމިއްލަ ސޫރައަށް ބަލަން ހުއްޓެވެ.\n"ކީއްވެތަ ކުރީން މިކަހަލަ ހެދުމެއް ނުލީ" ލޯގަނޑުން ފެންނަން ހުރި ސާއިރާއާ ހޭޒަލް ވާހަކަދެއްކިއެވެ.\n"މަންމައަށް ވެސް މިގޮތް ކަމު ގޮސްފި... ކޮންމެކަމެއް ވެސް ވާނީ ރަނގަޅަކަށް، މީ މިކަމަކަށް ﷲ ކަނޑައެޅުއްވި ވަގުތު، އަވަހަށް ހިނގާ، ދޮންބެމެން ވެސް އަތުވެއްޖެ" ހޭޒަލް ފަދައިން ބުރުގާއާއި ބޮޑުހެދުމުގައި ހުރި ސާއިރާ ބުންޏެވެ. ބޯޖަހާލުމާއެކު ހޭޒަލް އެނބުރިލިއެވެ. ދެމައިން އެކުގައި ހޭޒަލްގެ ކޮޓަރިން ނުކުތެވެ.\nމުޅި ޢާއިލާ ފެންނަނީ ތަފާތުކޮށެވެ. ސާއިރާއާއި ހޭޒަލް ފަދައިން އާތިޝްގެ އަނބިމީހާ، ކީރާއާއި ދަރިފުޅު އަމީރާ ވެސް ތިބީ ބޮޑެތި ހެދުމުގައެވެ. އެންމެން އެކުގައި ގެއިން ނިކުތެވެ. މަގުމަތީގަ ރިޒްވާނުގެ ކުންފުނީގެ ވެހިކަލް އޮތެވެ. އޭގައި އެމީހުން އެއަރޕޯޓަށް ދަތުރު ފެށިއެވެ.\nކޮޓަރީގައި ޓަކި ޖަހާލި އަޑާއެކު ވަންނާށޭ ވީރާ ގޮވާލިއެވެ. އެއާއެކު އެތެރެއަށް ވަންތަން ފެނުނީ މުހުސިނާއެވެ. ވަގުތުން މުހުސިނާގެ ބޭނުން ވީރާ ދެނެގެންފިއެވެ. މުހުސިނާ އައިސް އެނދުގެ ފައިލާކޮޅުގައި އިށީނެވެ. ވީރާ ތައްޔާރުވަމުން ދިޔައީ ބޭރަށް ދާށެވެ. އޭނާގެ ހަރަކާތްތައް ހުއްޓުމަކަށް އައީ މުހުސިނާ ވަނީމައެވެ.\n"މަންމަ ކަމެއް ބޭނުންވީތަ؟" ވީރާ އަހާލިއެވެ. މުހުސިނާ އިނީ ފާޑަކަށެވެ. ދައްކަން އައި ވާހަކައާމެދު ޔަގީންނުވެފައި ކަހަލައެވެ.\n"އަހަންނަށް އަދިވެސް މިވިސްނެނީ ލިއަމްއާއި ހޭޒަލްއަށް ވީގޮތަކާމެދު... އެ ދެމެދަށް މީހަކުވަނީބާއޭ ވެސް ހިތަށް އަރާ" މުހުސިނާއަށް ބުނެވުނެވެ.\n"ކަމެއްކުރިއްޔާ ކުރީ ޒެއްލު އަމިއްލައަށް، ތުއްތޭ އޭނާ ގެންގުޅުނީ ރާނީއެއްހެން، ޚަރަދުކޮށްލާއިރު އެޔެއްމިޔެއްނުބަލާ... ބަންދެއްލިބޭއިރަށް ޓްރެވެލްކުރުމުގަ... އޭނާ އަސްލު ތުއްތޭ ޔޫސްކޮށްލީ، މިހާރު އިށީންނާނެ މާރަނގަޅު ގަލެއް ފެނުނީ، އެހެންވެ ތުއްތޭގެ ބޭނުން ކެނޑުނީ ކަމަށްވާނީ... އޭނާ އެހެން ފިރިހެނަކާ ގުޅުން އޮންނަކަން އަހަންނަށް އޮތީ އެނގިފަ" ވީރާ ހިތަށް އައިހާ އެއްޗެއް ކިޔާލިއެވެ.\n"ވީރާއަށް ޔަގީންވެގެންތަ ތިބުނަނީ" މުހުސިނާއަށް ބުނެވުނެވެ.\n"އާނއެކޭ މަންމާ!..." ވީރާ އަޑަށް ބާރުލާފައި ބުންޏެވެ.\n"ލިއަމްއަށް އެނގޭތަ؟" މުހުސިނާގެ އަޑުގައިވީ ކަންބޮޑުވުމެވެ.\n"ތުއްތޭ ހުންނަނީ އެ އަންހެނާއާ ހެދި މޮޔަވެފަ، މަންމައަށް ހީވޭތަ އޭނާ ބުނާނެހެން" ވީރާ ބުންޏެވެ. ވިސްނަން އިން މުހުސިނާއަށް މަޑުމަޑުން ބޯޖަހާލެވުނެވެ.\n"ހޭޒަލް އަހަރެމެންނާ ވެސް އެއްކޮށް ގުޅުން ކަނޑާލީ ދޯ އެ" ވިސްނަން އިނދެ މުހުސިނާ ބުނެލީ ލަސްލަހުންނެވެ.\n"އެއްވެސް އިރަކު އޭނާ އަހަރެމެންނާ މާގުޅިގެން އުޅުނުތަ؟ މަންމަ އަބަދު ތުއްތޭއަށް ހަޅޭލަވަނީ... ކިހިނެއް އެނގެނީ ޒެއްލު އަންނަން ބޭނުންނުވާތީ ނޫންކަމެއް ތުއްތޭ މިގެއަށް ނާންނަނީ، އޭނާ ބުނާ ކަމެއްކޮށްދީގެންވިއްޔާ އެ އުޅެނީ" ވީރާ ބުންޏެވެ. ފުރަތަމަ ފަހަރަށް މުހުސިނާގެ ވިސްނުން ބަދަލުވިއެވެ. ވީރާ އެބުނީ ތެދެއްކަން ޤަބޫލުކުރެވުނެވެ. އޭނާ އަބަދުވެސް ލިއަމް ކުށްވެރި ކުރެއެވެ. އެގެއަށް ނާންނާތީއާ އެމީހުންނާ ގުޅުން ކުޑަކަމުންނެވެ. އެހެންކަންތައް އެވަނީ ހޭޒަލްއާ ހެދިއޭ އެއްފަހަރު ވެސް މުހުސިނާގެ ހިތަކަށް މިނޫނީ ނާރައެވެ. އޭނާއަށް ހޭޒަލް ފެނުނީ އަޚުލާޤު ރަނގަޅު ކިޔަމަންތެރި ކުއްޖެއްގެ ގޮތުގައެވެ. ވިޔާނުދާ އެއްވެސް ސިފައެއް މުހުސިނާ ނުދެކެއެވެ. އެއާއެކު މުހުސިނާގެ ހިތަށް އެރީ އެހެން އަންނަ މަދު ފަހަރަކުން މީހެއްގެ ގޮތެއް ނޭނގޭނޭކަމެވެ. އެމީހުންނަށް ފެންނާނީ ހޭޒަލް އެމީހުންނަށް ދެއްކި ކުލައެއްތާއޭ މުހުސިނާގެ ޟަމީރު ވެސް އެއްބަސްވިއެވެ.


ތިލަފުށި ކޯޕަރޭޝަން ލިމިޓެޑާއި ގުޅިފަލު އިންވެސްޓްމަންޓް ލިމިޓެޑް އަދި ގްރޭޓަރ މާލެ އިންޑަސްޓްރިއަލް ޒޯން ލިމިޓެޑަށް ފޮނުއްވާ ލިޔެކިއުންތަކާއި ބެހޭ\nރައީސުލްޖުމްހޫރިއްޔާގެ ޤަރާރު ނަންބަރު 7/2018 (20 މާރިޗް 2018) އިން ވަނީ ގްރޭޓަރ މާލެ އިންޑަސްޓްރިއަލް ޒޯން ލިމިޓެޑް އުފައްދަވާ، ތިލަފުށި ކޯޕަރޭޝަން ލިމިޓެޑް އަދި ގުޅީފަޅު އިންވެސްޓްމަންޓް ލިމިޓެޑްގެ އެންމެހާ ޒިންމާތައް އަލަށް އުފައްދަވާފައިވާ ގްރޭޓަރ މާލެ އިންޑަސްޓްރިއަލް ޒޯން ލިމިޓެޑާއި ވަނީ ހަވާލުކުރެވިފައެވެ.\nވީމާ، ތިލަފުށި ކޯޕަރޭޝަން ލިމިޓެޑް އަދި ގުޅީފަޅު އިންވެސްޓްމަންޓް ލިމިޓެޑަށް އެޑްރެސްކޮށް ހުށަހަޅުއްވާ ލިއެކިއުންތައް ބަލައިގަނެވޭނެ އެންމެ ފަހު ތާރީޚަކީ 16 އޭޕްރިލް 2018 ވާ ހޯމަ ދުވަސް ކަމުގައި ދަންނަވަމެވެ. އަދި 17 އޭޕްރިލް 2018 ވާ އަންގާރަ ދުވަހުން ފެށިގެން ފޮނުއްވާ ހުރިހާ ލިޔެކިއުންތައް އެޑްރެސް ކުރައްވާނީ ގްރޭޓަރ މާލެ އިންޑަސްޓްރިއަލް ޒޯން ލިމިޓެޑަށް ކަމުގައި ދަންނަވަމެވެ. ގްރޭޓަރ މާލެ އިންޑަސްޓްރިއަލް ޒޯން ލިމިޓެޑަށް އެޑްރެސްކޮށް ފޮނުއްވާ އެންމެހާ ލިޔެކިއުންތަކެއް ފޮނުއްވާނީ ތިރީގައި މިދަންނަވާ އެޑްރަހަށެވެ.\nމއ.ފެން ބިލްޑިންގ، 4ވަނަ ފަންގިފިލާ\nފޯން: 3307513،3307515 ފެކްސް: 3307514\nގްރޭޓަރ މާލެ އިންޑަސްޓްރިއަލް ޒޯން ލިމިޓެޑުން ޚިދުމަތް ފޯރުކޮށްދިނުމަށް ހަމަޖެހިފައިވަނީ ހެނދުނު 08:00 އިން މެންދުރުފަހު 03:00 އާއިދެމެދު ކަމުގައި މަޢުލޫމާތަށްޓަކައި ދަންނަވަމެވެ.\n03 އޭޕްރިލް 2018\nޕަބްލިޝްކުރި ތާރީޚު: 03 އޭޕްރިލް 2018


Fahathun Araa Hithadhoo SchooL Athun Irushaadhiyyaa Molhuvejje\nފަހަތުން އަރާ ހިތަދޫ ސްކޫލްގެ މައްޗަށް ...\nއައްޑޫސިޓީގެ ސްކޫލްތަކުގެ މެދުގައި ބޭއްވޭ މައިލޯ އިންޓަރ ސްކޫލް ފުޓްބޯޅަ މުބާރާތުގައި އިރުދިއްޔާ ސްކޫލްގެ 16 އަހަރުން ދަށުގެ ޓީމު ކުޅުނު ފުތަރަމަމެޗު އެޓީމު ކާމިޔާބުކޮށްފިއެވެ.\nއިއްޔެ ހިތަދޫ ސްޓޭޑިއަމްގައި ކުޅެވުނު މިމެޗް އިރުޝާދިއްޔާ ކާމިޔާބުކޮށްފައިވަނީ ހިތަދޫ ސްކޫލްގެ ޓީމާ ވާދަކޮށް3ލަނޑު2ލަނޑުންނެވެ.\nއިއްޔެ މެޗްގެ5ވަނަ މިނިޓްގައި ހިތަދޫ ސްކޫލްގެ ޝަރީފް ލަނޑެއް ޖަހާ ހިތަދޫ ސްކޫލްގެ ޓީމަށް މެޗްގެ ލީޑު ހޯދަދީފައިވަނިކޮށް އޭގެ2މިނިޓްފަހުން އިރުޝާދިއްޔާ ސްކޫލްގެ އަބާން ވަނީ ލަނޑެއް ޖަހާމެޗްގެ ނަތީޖާ ހަމަހަމަކޮށްދީފައެވެ.\nދެޓީމުގެ ފަތާތުން ދާދިހަމަހަމަ ކުޅުމެއް ފެނިގެންދިޔަ މިމެޗްގެ 28 ވަނަ މިިޓްގައި ހިތަދޫ ސްކޫލްގެ ޝަނޫންވަނީ އެޓީމުގެ ދެވަނަ ލަނޑު ކާމިޔާބުކޮށްދީ ދެވަނަ ފަހަރަށް ހިތަދޫ ސްކޫލްގެ ޓީމަށް މެޗްގެ ލީޑު ހޯދަ ދީފައެވެ. އެހެން ނަމަވެސް އޭގެ ދެމިނިޓްފަހުން މެޗްގެ 30 ވަނަ މިނިޓްގައި އިރުޝާދިއްޔާ ސްކޫލްގެ އަބާންވަނީ އެޓީމުގެ ދެވަނަ ލަނޑު ކާމިޔާބުކޮށް މެޗްގެ ނަތިޖާ ހަމަހަމަކޮށްދީފައެވެ.\nމިމެޗްގެ ފުރަތަމަ ހާފް2ލަނޑު2ލަނޑު ދެޓީމް އެއްވަރުވެގެން ނިމިފައިވަނިކޮށް މިމެޗުން އިރުޝާދިއްޔާ ސްކޫލް މޮޅުވިލަނޑު މެޗްގެ 69 ވަނަ މިނިޓްގައި ކާމިޔާބުކޮށްދިނީ އިސްމާއީލް ސިޔާނެވެ.\nމިމުބާރާތުގެ 16 އަހަރުން ދަށުގެ ބައިގައި ވާދަކުރަނީ އިރުޝާދިއްޔާ ސްކޫލް ، ހިތަދޫ ސްކޫލް ، ޝަރަފުއްދީން ސްކޫލް ، ފޭދޫ ސްކޫލް އަދި އަތޮޅުމަދރުސާއެވެ.\n16 އަހރުން ދަށުގެ އުމުރު ފުރާގައި މިހާތަނަށް ދެމެޗް ކުޅެވުނުއިރު3ޕޮއިންޓް ލިބިގެން ޕޮއިންޓް ޓޭބަލްގެ އެއްވަނާގައި މިވަގުތު އޮތީ އިރުޝާދިއްޔާ ސްކޫލެވެ. ޝަރަފުއްދީން ސްކޫލާއި އަތޮޅުމަދރުސާގެ ޓީމަށް އެއްމެޗް ކުޅެން ލިބިފައިވަނީ 1 ޕޮއިންޓެވެ.\nޝަރަފުއްދީން ބަލިކޮށްއިރުޝާދިއްޔާ ޗެމްޕިއަންކަން ހޯދައިފި\nހިތަދޫ ޝަރަފުއްދީން ސްކޫލް ބަލިކޮށް މަމެން އައްޑޫ އިންޓަރ ސްކޫލް ފުޓްބޯޅަ މުބާރާތުގެ 16 އަހަރުން ދަށުގެ އުމުރުފުރައިގެ ...


Minister Aslam ge javaabu thah: Rayyithunnah maayooskan?\nހައުސިން މިނިސްޓަރު އަސްލަމް--\nމިނިސްޓަރު އަސްލަމްގެ ޖަވާބުތައް: ރައްޔިތުންނަށް މާޔޫސްކަން؟\n07 ސެޕްޓެމްބަރ 2021 - 12:26:09\nމިނިސްޓްރީ އޮފް ނެޝަނަލް ޕްލޭނިން، ހައުސިން އެންޑް އިންފްރާ ސްޓްރަކަްޗާގެ ވެބްސައިޓްގައި އެންމެ ފަހުން އަޕްޑޭޓް ކޮށްފައި އޮތް ހަބަރަކީ "ގދ.ގައްދޫ މަގުހެދުމުގެ މަޝްރޫއުގެ މަސައްކަތްތައް ކުރުމަށް ރޯޑް ޑިވެލޮޕްމެންޓް ކޯޕަރޭޝަން ލިމިޓެޑާއި ހަވާލުކޮށްފި" ކަމަށް ލިޔެފައިވާ ހަބަރެވެ. މި ހަބަރު ލިޔެފައިވަނީ 31 ޑިސެމްބަރު 2019 ވަނަ ދުވަހުއެވެ.\nއިއްޔެ އަކީ ޕްލޭނިން މިނިސްޓަރު މުހައްމަދު އަސްލަމް އާ މަޖިލީހުން ސުވާލު ކުރެވުނު ދުވަހެކެވެ. ފުރަތަމަ ސުވާލު ކުރެއްވީ ކަނޑިތީމު ދާއިރާގެ މެންބަރު އަބްދުﷲ ޝަހީމްއެވެ. ފައްޓަވަމުން ވިދާޅުވީ އެސުވާލަކީ 16 ފެބްރުއަރީ 2021 ގައި ކުރަން ހުށަހަޅުއްވާފައިވާ ސުވާލެއް ކަމަށެވެ. ސުވާލަކީ ށ.ފޭދޫ، ބިލެތްފަހި، ގޮއިދޫ އަދި ނޫމަރާގެ ފެނާއި ނަރުދަމާގެ މަސައްކަތް ނުފެށި ލަސްވަނީ ކީއްވެތޯއާއި އަދި ފެށޭ ވަރުވާނީ ކިހާތާކު ތޯއެވެ؟ ޖަވާބުގައި މިނިސްޓަރު އަސްލަމް ވިދާޅުވީ ށ.ފޭދޫ ގައި އެއީ އޮފިޑް ފޭސް ތިނެއްގެ ދަށުން މަސައްކަތް ކުރުމަށް ހަމަޖެހިގެން ދިޔަ ކޮންޓްރެކްޓެއް ކަމަށެވެ. އެމަސައްކަތް ކުރުމަށް ކޮންޓްރެކްޓުގައި ސޮއި ކުރެވިފައިވަނީ މިއަހަރުގެ މެއި6ގައިކަމަށެވެ.\nމިހާރު އެމަސައްކަތް ކުރުމަށްޓަކައި ކުރަންޖެހޭ ސާވޭގެ މަސައްކަތްވެސް ނިމިފައިވާކަމަށް ވިދާޅުވިއެވެ. އެދުވަސްކޮޅަކީ ކޮވިޑްގެ ދެވަނަ ރާޅެއް އައި ދުވަސްކޮޅަކަށް ވުމާއެކު މަސައްކަތް ލަސްވެގެން އައިކަމަށް ވިދާޅުވިއެވެ. އެކަމަކު ސާވޭ މަސައްކަތްތައް 1 އޮގަސްޓުން 12 އޮގަސްޓަށް ކޮށް ނިންމާފައިވާ ކަމަށް ވަނީ ވިދާޅުވެފައެވެ. ކޮންޓްރެކްޓުގެ މުއްދަތަކީ ދޮޅު އަހަރުގެ ދުވަހެވެ. ށ. ބިލެތްފަހީގެ މަސައްކަތްތަކަކީ އެރަށާއެކު 11 ރަށެއްގައި ހިންގަން އޮތް ޕްރޮޖެކްޓެއް ކަމަށާއި އެއީ ޕީއެސްއައިޕީ ޕްރޮޖެކްޓުގެ ދަށުން ހިންގޭ މަޝްރޫއެއް ކަމަށް މިނިސްޓަރު ވިދާޅުވިއެވެ. އެޕްރޮޖެކްޓް ޓެންޑަރަށް ދެފަހަރަކަށް ފިނޭންސް މިނިސްޓްރީއަށް ފޮނުވި ކަމަށާއި އެކަމަކު ދެފަހަރަށްވެސް އެމަސައްކަތް ކުރާނެ އެކަށީގެންވާ ބަޔަކު ނުލިބުނު ކަމަށް ފިނޭންސް މިނިސްޓްރީން ބުނެފައިވާ ކަމަށް މިނިސްޓަރު ވިދާޅުވިއެވެ. އެހެންވެ މިހާރު ވިސްނަމުން ގެންދަވަނީ އަލުން ޓެންޑާ ކުރާނީތޯ ނުވަތަ ޑައިރެކްޓް ކޮންޓްރެކްޓަކަށް ދާނީތޯ ކަމަށް އަސްލަމް ވިދާޅުވިއެވެ. ގޮއިދޫގައި ހިންގާ ޕްރޮޖެކްޓުގެ މަސައްކަތް ކުރިއަށް ދާ ކަމަށް މިނިސްޓަރު ވިދާޅުވިއެވެ.\nދެންވެސް ސުވާލު ކުރެއްވީ ކަނޑިތީމު ދާއިރާގެ މެންބަރެވެ. ސުވާލު ކުރެއްވީ ށ. ފޭދޫގެ ބަނދަރާއި، ބިލެތްފަހީގެ އެއާޕޯޓުގެ އެއްވެސް ހަބަރެއް އޮތްތޯއެވެ. މެންބަރުގެ މި ސުވާލާއެކު އަސްލަމް ވިދާޅުވީ މީގެ ކުރިން "މަޖިލީހުގައި އިންއެކިއުރޭޓްކޮށް ވާހަކަ ދެކެވިފައި އެބަހުރި" ކަމަށާއި، 251 މަޝްރޫއެއްގެ މަސައްކަތް ކުރިއަށް ދާތީ ރަނގަޅު ޖަވާބު ބުނެނުދެވި ހިނގައިދާނެ ކަމަށެވެ. އެހެންވެ، ބައްދަލުކޮށް މައުލޫމާތު ހޯއްދެވުމަށް އެދިވަޑައިގެންނެވިއެވެ.\nމިހިސާބުން މަޖިލީހުގެ މެންބަރުންގެ ސުވާލުތަކަށް މިނިސްޓަރު "ހިފެހެއްޓުންތެރި" ޖަވާބުތަކެއް ދެއްވަން ފެއްޓެވިއެވެ. އަދި ގިނަފަހަރަށް އެސުވާލަކާ ގާތްވެސް ނުވެ ވޭތޯ މަސައްކަތް ކުރެއްވި ތަން ފެނުނެވެ.\nދެންސުވާލު ކުރެއްވީ ފުވައްމުލަކު އުތުރު ދާއިރާގެ މެންބަރު މުހައްމަދު ރަޝީދެވެ. ކުރެއްވި ސުވާލަކީ ފުވައްމުލަކުގެ ރިވެޓްމަންޓުގެ މަސައްކަތް މިހާރު ގޮސްފައި އޮތް ހިސާބަކީ ކޮބައިތޯއާއި، އަމަލީ މަސައްކަތް ފެއްޓޭނީ ކިހާ ހިސާބެއްގައިތޯއެވެ؟ އަސްލަމް ދެއްވީ ގާތްގަނޑަކަށް އެއް ޖަވާބެކެވެ. ބައްދަލު ކުރެއްވުމަށް ވިދާޅުވިއެވެ. މަކުނުދޫ ދާއިރާގެ މެންބަރު މުހައްމަދު ރާއީ ވިދާޅުވީ ނޭކުރެންދޫގައި އަޅަން ހަމަޖެހިފައިވާ ކަރެކްޝަނަލް ސެންޓަރު ނޭޅި ހުރީ ޕްލޭނިން މިނިސްޓްރީން ކުރަން ޖެހޭ ކަންކަން ނުކުރެވިގެން ކަމަށް ހޯމް މިނިސްޓަރު އިމްރާން އަބްދުﷲ ވިދާޅުވާ ކަމަށާއި، އެއީ ރަނގަޅު ވާހަކައެއްތޯއެވެ. ޖަވާބުގައި އަސްލަމް ވިދާޅުވީ އެކަން ޖެހޭނީ ބަލާލަން ކަމަށެވެ.\nބާރަށު ދާއިރާގެ މެންބަރު އަހުމަދު އަބްދުﷲ ވިދާޅުވީ ބާރަށުގެ ބަނދަރުގެ މަސައްކަތް ނުނިމި ލަސްވަނީ ކީއްވެތޯއާއި، ފެށޭނީ ކިހާތާކުތޯއެވެ. މިނިސްޓަރު ދެއްވީ އެއްޖަވާބެކެވެ. ދާއިރާގެ ތެރެއިން ސުވާލު ކުރެއްވުމަށާއި ބައްދަލު ކުރެއްވުމަށެވެ. ދެން ސުވާލު ކުރެއްވީ މަރަދޫ ދާއިރާގެ މެންބަރު އިބަރާހީމް ޝަރީފެވެ. ވިދާވީ އައްޑޫ ސިޓީގެ ބިން ހިއްކުމުގެ މަޝްރޫއު ފެށޭނީ ކޮން ދުވަހަކުތޯއާއި، އައްޑޫ ސިޓީގައި ނަރުދަމާ އާއި ބޯފެނުގެ މަސައްކަތް ނިންމައި ހިދުމަތް ލިބެން ފަށާނީ ކޮންއިރަކުތޯއެވެ؟ އެސުވާލުގައި މިނިސްޓަރު ޖަވާބު ދެއްވީ ފެނާއި ނަރުދަމާގެ ބަޔަށެވެ. ވިދާޅުވީ އައްޑޫ ސިޓީގައި މިނިސްޓްރީގެ ފެނާއި ނަރުދަމާގެ ޕްރޮޖެކްޓެއް ނުހިނގާކަމަށެވެ.\nދެން ސުވާލު ކުރެއްވީ ވެލިދޫ ދާއިރާގެ މެންބަރު މުހައްމަދު އަބްދުﷲ ޝަފީގްއެވެ. ވިދާޅުވީ މިނިސްޓަރާ ބައްދަލު ކުރަން ވަގުތު ހޯދަން މިދިޔަ މަހު އެދިފައިވާކަމަށާއި ވަގުތު ލިބިފައި ނުވާ ކަމަށެވެ. އެދާއިރާގައި ގިނަ މަޝްރޫއުތަކެއް ބަޖެޓްކޮށް ނުފެށި ހުރިކަން ފާހަގަ ކުރައްވަމުން ވިދާޅުވީ ޅޮހީ ބަނދަރުގެ ކަންތަކާ ވެލިދޫ މަގުހެދުމުގެ މަސައްކަތް އޮތީ ކިހިނެއްތޯއާއި، އަދި ފޮއްދޫ ބަނދަރުގެ ކަންތައް އޮތީ ކިހާ ހިސާބެއްގައިތޯއާއި ޅޮހީގެ ފެނާ ނަރުދަމާގެ މަސައްކަތް ވަނީ ހުއްޓިފައި ކަމަށެވެ. މިހުރިހާ ކަންކަމަކީ ވެސް ބަޖެޓުގައި ހިމެނިފައި ހުރި ކަންކަން ކަމަށާއި، ގިނަ ކަންކަމަކީ ނުފެށިހުރި ކަންކަން ކަމަށް ވިދާޅުވެ، ވިދާޅުވީ އެމަސައްކަތްތައް ފެށޭނީ ކޮންއިރަކުތޯކަމަށެވެ. އަދި ބައްދަލު ކޮށްލަން ވަގުތު ކޮޅެއް ދެއްވޭނީ ކޮންއިރަކުންތޯއެވެ. މިނިސްޓަރު ވިދާޅުވީ ޅޮހީގައި މަސައްކަތް ކުރިއަށްދާކަމަށާއި ޕްރޮގްރެސް ބަލާލަން ޖެހޭ ކަމަށެވެ.\nމިނިސްތަރު އަސްލަމަށް އޭނާގެ ދާއިރާގެ ސުވާލުތަކަށްވެސް އެކަށީގެންވާ ގޮތަށް ރައްޔިތުންނަށް ޖަވާބު ދެއްވިފައި ނުވާކަން ފާހަގަ ކުރެވެއެވެ. ފާހަގަވެގެންދިޔައީ މިސެޝްނަކީ މަޖިލީހާއި މިނިސްޓަރުގެ ވަގުތު ނަގާލުމަށް ބޭއްވުނު ސެޝަނެއްގޮތަށެވެ. އޮއްޓަރު ހުރި ޖަވާބެއް މިނިސްޓަރަކަށް ނުދެވެއެވެ.\nއިނގުރައިދޫ ދާއިރާގެ މެންބަރު ހަސަން އަހުމަދު ވިދާޅުވީ ކިނޮޅަހުގެ ބަނދަރު ބަޔަކާ ހަވާލު ކުރެވޭނީ ކޮންތާރީހެއްގައިތޯއެވެ. އެށުގެ ނެރަށް ވެލިވަދެ ފުރިފައިވާ ކަމަށްވެސް ވިދާޅުވިއެވެ. އަދި އިންނަމާދޫގެ ނަރުދަމާގެ މަސައްކަތް އެސްޖޭ ކޮންސްޓްރަކްޝަން އާ ހަވާލުކޮށްގެން ކުރިއަށްގެންދާތާ ތިން އަހަރު ވެފައިވާ ކަމަށާއި، ރައްޔިތުންނަށް ނަރުދާމަ ލިބޭނެ ގޮތް ހެދުމަށް މިނިސްޓްރީން ކުރަނީ ކޮންމަސައްކަތެއްތޯކަމަށެވެ. ލަސްވެފައިވާ މައްސަލާގައި މައްސަލަބަލަން ބަޔަކު ފޮނުވާނެ ކަމަށް މިނިސްޓަރު ވިދާޅުވިއެވެ.\nކުރެވުނު ގިނަ ސުވާލުތަކަށް މިނިސްތަރުގެ ފަރާތުން އަލި ޖަވާބު ތަކެއް ނުލިބެއެވެ. ރައްޔިތުން އެއްކައިރީގައި ބައިތިއްބާށެވެ. މެންބަރުން ސުވާލު ކުރައްވަނީ ސީދާ މެންބަރުންނަށް އެކަންކަމާ ގުޅޭ ޖަވާބުތައް ލިބިފައި ނުވާތީއެވެ. ރައްޔިތުންނަށްޓަކައި ހިންގޭ މަޝްރޫއުތަކުގެ މައުލޫމާތު ނޭނގޭތީއެވެ. އެކަން އެހެން އޮންނަން ވެއްޖެނަމަ ވައްކަން ކުރުމުގެ ފުރުސަތު ބޮޑުވެގެންދާނެއެވެ. ނިވަލުގައި ތިބެ ކުރެވޭ ކަންކަމަކީ ރަނގަޅު ކަންކަން ކަމަކަށް ނުވާނެއެވެ. އެންމެ ކުޑަމިނުން މަޖިލީހުގައި ކުރެވޭ ސުވާލުތަކުގެ ޖަވާބު ފުރިހަމައަށް ލިބެންޖެހެއެވެ.\nމިލަންދޫ ދާއިރާގެ މެންބަރު އަލީ ރިޒާ ވިދާޅުވި މިލަންދޫ ގިރާ ސައްކަހައްދުގެ މަސައްކަތް ބަޖެޓުގައި ހިމެނިފައި އޮންނަތާ ތިން އަހަރު ވެފައިވާ ކަމަށާއި އެމަސައްކަތް ފެށޭނީ ކޮން އިރަކުތޯއާއި، ނަރުދޫގެ ބަނދަރުގެ މަސައްކަތްފެށޭނީ ކޮންއިރަކުތޯ ކުރެއްވި ސުވާލަށް މިނިސްޓަރު އަސްލަމަކަށް ޖަވާބެއް ނުދެއްވެއެވެ. ވިދާޅުވީ އެދުވަހު ފަހުގެ ވަގުތެއްގައި ޖަވާބެއް ދެއްވާނެކަމަށެވެ.\nތިމަރަފުށީ ދާއިރާގެ މެންބަރު އަބްދުﷲ ރިޔާޒު ވިދާޅުވީ ތިމަރަފުށީ ގިރާސަރަހައްދުގައި ރިވެޓްމެންޓް މަސައްކަތް ކުރެވޭނީ ކޮން އިރަކުތޯއާއި، ވޭމަންޑޫއާއި ކިނބިދޫއާ ދެމެދު އޮންނަ ކޯޒުވޭގެ އެއްވެސް އަޕްޑޭޓެއް އެބައޮތްތޯއެވެ. މިނިސްތަރު ޖަވާބެއް ނުދެއްވިއެވެ.\nސުވާލަކީ މަޖިލީހުގައި ސުވާލާއި ޖަވާބު ސެޝަނެއް މިބާއްވަނީ ކީއްކުރަންތޯއެވެ؟ މިނިސްޓަރު މަޖިލީހަށް ގެންނަނީ ޖަވާބު ދާރީ ކުރުވުމަށެވެ. މިނިސްޓަރު ޖަވާބު އެދެނީ މަޖިލީހުގައި ފެންނަން އިންނަ މެންބަރަށް އެކަންޏެއް ނޫނެވެ. މުޅިރައްޔިތަށެވެ. ތ އަތޮޅުގެ ނެރެއް ބޭނުންކުރާނީ ހަމައެކަނި ތ އަތޮޅުގެ މީހުން އެކަންޏެއް ނޫނެވެ. މުޅިގައުމުގެ ރައްޔިތުންނެވެ. އެހެންކަމުން މިނިސްޓަރަކަށް ހުންނަ މީހާ ޖަވާބު އެދެނީ މުޅިރައްޔިތަށެވެ. އެކަންކަމަކީ ކުޅޭ ކުޅޭ ކަމެއްހެން ކޮށް ނިންމާލެވޭނެ ކަމެއް ނޫނެވެ. މިނިސްޓަރަކަށް އެނގޭ މިންވަރަކުން ޖަވަބުދާރީވާން ޖެހޭނެކަމަށް ބުއްދި ގަބޫލުކުރެވެއެވެ.\nމިނިސްޓަރު އަސްލަމް ވިދާޅުވީ މަޖިލީހުގެ ގަވައިދުގައި އޮންނަގޮތަކީވެސް ކުރެވޭ ސުވާލަކާއި ގުޅިގެން އުފެދޭ ސުވާލަކަށް ސުވާލު ކުރުން ކަމަށާއި، އަދި މިނިސްޓަރު ދެއްވާ ޖަވާބަކާއި ގުޅިގެން ސުވާލުކުރެވޭ ގޮތަށް މަޖިލީހުގެ ގަވާއިދުގައި އޮންނަ ކަމަށެވެ. އެކަމަކު ކުރެވުނު ސުވާލަކީ އެއުސޫލުން ކުރެވުނު ސުވާލެއްކަން ކަނޑައަޅަނީ ކާކު ހެއްޔެވެ؟މަޖިލީހަށް މިވަޑައިގަންނަވަނީ މިނިސްޓަރެވެ. މިނިސްޓަރު ވަޑައިގަންނަވަނީ ޖަވާބު ދާރީ ވާށެވެ. ޖަވާބުދާރީ ނުވެވޭނަމަ އެއީ މައްސަލައެކެވެ. އަދި ޖަވާބު ނުލިބޭ އުސޫލަކުން ރައްޔިތުންގެ މަޖިލީހުގެ އުސޫލުތައް ހަމަޖެހިފައިވާނަމަ އަދި އެއީ މާދެރަކަމެކެވެ.\nދެވަނަ ކަމަކީ ޖަވާބު ނުލިބޭނެ ސުވާލުތަކެއްކަން އެނގިތިބެ ސުވާލު ކުރަނީ ކީއްވެގެން ހެއްޔެވެ؟ ރައްޔިތުންގެ މަޖިލީހަށް މެންބަރުން ހޮވާފައިވަނީ ސަކަރާތް ޖަހާކަށް ނޫނެވެ. ތިމާ ހޮވުނު ދާއިރާގެ މެންބަރުން "ހެއްވާލުމަށްޓަކައި" ނުބައި ހަސީލަތުގައި ތިބެ ސުވާލު ކޮށްގެން ނުވާނެއެވެ. ކުރަންޖެހޭނީ ޖަވާބު ލިބޭނެ ސުވާލެވެ. ނުވަތަ އެސުވާލުތަކަށް ޖަވާބު ލިބޭނެ މެކޭނިޒަމެއް މަޖިލީހުން ރައްޔިތުންނަށް ފަހި ކޮށްދޭން ޖެހޭނެއެވެ. އެހެންނޫނީ މިނިސްޓަރަކު މަޖިލީހަށް ގެންދިއުމުގެ ބޭނުމަކީކޮބައިހެއްޔެވެ. ރައްޔިތުން މަޖިލީހުން އަޑުއަހަން ބޭނުންވަނީ "ހަތަރުބީރުންގެ ވާހަކަ"އެއް ނޫނެވެ.\nމަޖިލިސްރައްޔިތުންގެ މަޖިލިސްވަޒީރުންގެ މަޖިލިސްމުހައްމަދު އަސްލަމްމިނިސްޓަރު އަސްލަމް ހައުސިން މިނިސްޓްރީ